
Lucrarea de faţă, dedicată unei problematici aparent vetuste, adesea 
dezavuată din toate părțile, cuprinde traseul jalonat de principalele atitudini 
creative recurente de la arhaicitate la metalul tradițional, iar de aici, mănunchiul 
de elemente descoperite care merită să fie luate în seamă ajung până în 
contemporaneitate prin supravieţuire, “redescoperiri” şi “tălmăciri” culturale, 
adică prin resemantizări determinate de actualizarea lor în fiecare epocă. De 
foarte mare însemnătate şi actualitate sunt “'redescoperirile” spontane a unor 
atare elemente în literatura contemporană unde un anume tip de proză stă, de 
pildă, sub semnul realismului magic. Avem aşadar toate temeiurile să credem că 
ele vor trece prin vremea noastră şi vor continua şi în viitor; afirmăm acest lucru 
pentru că, în pofida împrejurării că asemenea elemente etnologice provin dintr-o 
zonă relativ restrânsă — Banatul istoric — , faptele respective au ca numitor comun 
ceea ce s-ar putea numi generalitate antropologică, o sumă de invariante ce se 
redispun mereu în noi şi noi configurații pentru a îndeplini iarăşi şi iarăşi acea 
notă definitorie care le face comprehensibile pe întreaga scară a umanului, 
indiferent de timp şi de loc. 

Pe de altă parte, omul mileniului trei,redobândindu-şi religiozitatea, în 
virtutea acestei dinamici, nu poate totuşi scăpa de repercusiunile unei 
fenomenologii a răului, ale cărei efecte nu-i stă în putinţă să le eludeze prin actele 


psihice, oricât de multe pracauţii şi-ar lua, şi nici prin trăirile religioase 


individuale, nici chiar prin adevărurile de credință, cel puţin, în urcuşul anevoios 
al câștigării acestora din urmă prin perfecţionare moral-spirituală. 

Încercăm acum să consemnăm, într-o structurare tematică, informaţiile şi 
atestările cele mai interesante pe care le-am găsit în deceniile din urmă ale celei 
de-a doua jumătăţi a veacului douăzeci în unele sate din Banat şi care, adesea în 
apariții fulgurante greu de decelat, dau conținut unei vieți sufleteşti adânci ce 
scapă, de obicei, mecanicii şi “determinismului ” socio-cultural. 

Asemenea elemente ne-au permis să nuanțăm în chip esenţial viziunea 
românească a lumii, aşa cum o înfățişase analitic, potrivit uneltelor folcloristicii şi 
spiritului vremii, Ovidiu Papadima în contul primei jumătăți a aceluiaşi secol. Ca 
urmare, eseul nostru cuprinde trei secţiuni: prima este consacrată viziunii lumii 
potrivit mentalității tradiționale româneşti; a doua reprezintă consemnarea 
propriu-zisă a “materialului de teren "(mare parte din acesta nemaiifiind de găsit 
pentru a fi înregistrat ca atare, ci doar “reconstituit” pe baza atestărilor cărora, 
în decursul vremii, le-am fost martor). În sfârşit, ultima secţiune pune în discuţie 
poate cea mai frecventă, mai tensionată şi mai controversată raportare a omului 
modern la conținutul culturii tradiționale, cea care vede în tradiţie o povară. Este 
de datoria noastră să spunem că prima secţiune, într-o formă succintă, a fost 
substanța unor prelegeri ce le-au ţinut la Cursurile de vară de la Universitatea de 
Vest din Timişoara în anii 1995-1997. Şi tot astfel, următoarele două secţiuni în 
prima lor formă au fost puse la dispoziția cititorilor prin intermediul suplimentului 
săptămânal al ziarului “Timişoara”, la inițiativa domnului Lucian Vasile Szabo, 
respectiv au fost destinate ascultătorilor prin şirul de “episoade” intitulate 
“Tradiţia ca o povară” ce le-am susţinut la Radio Timişoara vreme de aproape 
trei ani în cadrul emisiunii culturale semnate de realizatorul Mircea Muntean. 
Conţinutul acestor secțiuni a fost supus atenţiei în laboratorul viu al cursului 
universitar opțional propus studenţilor în litere de la Universitatea de Vest din 


Timişoara în 1998. 


Tuturor le aduc cele mai vii mulțumiri şi îi asigur de întreaga mea 


gratitudine. 


I.V.B. 

publicat două cărți de specialitate. Este prezent în diverse dicționare şi antologii. 


SECȚIUNEA I 


O VIZIUNE A LUMII ÎN ORIZONTUL 
MENTAL TRADIȚIONAL DE LA NOI 


Capitolul 1 


“Invariante” ale unei ipoteze 


tradiționale despre facerea lumii 


A. Potrivit imaginilor, ideilor şi dovezilor folclorice reținute de mai vechi sau mai noi 
culegători şi folclorişti români — de la S. FI. Marian, Elena Niculiţă- Voronca, Tudor Pamfile, ori 


bănăţenii At. M. Marienescu şi Simeon Mangiuca până la Ovidiu Papadima şi Romulus 


Vulcănescu — o “cosmogonie”, poveste a lumii de demult, poate fi schiţată pe baza unui tablou 
vast de “mitologie populară”, guvernată de trei principale credințe: 

a) — Lumea noastră a fost făcută de Dumnezeu, însă nu din nimic, ci din ceva, El fiind 
ajutat (sau încurcat!) de cineva; acest principiu face inevitabilă “mitologia populară” creştină. 

b) — Viziunea tradițională a românilor asupra naşterii şi vieții lumii este esențialmente 
creştină, însă extrem de complexă, de eteroclită şi de nuanțată — aşa încât detaliile merg până la 
inconsevenţe, discordanțe şi chiar “antagonisme” atât față de textele scripturistice, cât şi față de 
Sfânta tradiţie creştină, mai mult, asemenea “disjuncții”se întâlnesc chiar înlăuntrul viziunii 
tradiționale; acest fapt este pe axa verticală (cronologică) determinat de asimilarea aculturativă 
creştină a fondului precreştin, iar pe axa sintagmatică se produce “folclorizarea” nu directă a 
creştinismului, ci a “mitologiei creştine”, adică a conținutului creştinismului asimilat nu conform 
Sfintei tradiţii, ci tradiţiei proprii, folclorice — prezentă şi vie în fiecare epocă sau perioadă 
istorică. 

c) — Sentimentul religiozităţii — în sensul larg al cuvântului — la poporul român (iar spațiul 
bănăţean aduce dovezi ale unei coerenţe şi consecvenţe sporite!) nu numai că este dominant, dar, 
în ciuda surprinzătoarei nuanțări până la extreme, are o dinamică impresionantă. Astfel, în faza 
arhaică (epoca precreştină), sentimentul religiozităţii avea întruchiparea şi consistenţa magic- 
sacră a “terorii străbune” (termen datorat lui Constantin Brăiloiu); acestei “terori sacre” i s-a 
suprapus, alungând-o în străfunduri, mila creştină. Suprapunerea şi substituirea s-au făcut la 
modul organic, ceea ce a permis să se aprecieze că creştinismul românilor este un fapt concrescut 
şi inerent procesului de etnogeneză. 

Subliniem că mila creştină, dislocând şi alungând teroarea străbună în străfundurile 
psihicului etnic, nu a pierdut-o cu totul, ci a sublimat-o în al treilea fapt de credință pe care-l 
socotim definitoriu: milostenia ca expresie specifică a religiozităţii românilor, precum socoate a 
fi sentimentul milosleniei la români Ovidiu Papadima (1995, p.68-69). Ceea ce ne simțim nevoiţi 
a arăta încă de la începutul cărţii este că sentimentul milosteniei nu trebuie înţeles în chip 
metaforic sau rapsodic, dovadă că în subteranele lui se află tocmai teroarea arhaică. Mai întâi, 
românul, etniceşte vorbind, este convins că animalele, plantele ba chiar şi lucrurile naturii — 
orice, în afară de om — chiar dacă au “conştiinţă” (de aici “personificarea” lor), ele n-au suflet. 
Două consecinţe se desprind de aici: în călătoria “dalbului de pribeag” spre lumea fără dor, el nu 
poate lua, pentru că n-au acces (neavând suflet) nici un fel de fiinţe ori obiecte din lumea aceasta. 
Există o singură cale spre a duce cu el asemenea ființe ori obiecte folositoare: pomana. lar 
pomana nu-i este de folos, “nu-i este primită” dacă nu e făcută din milostenie. După cum se 


poate observa, aici se îngemănează ideea arhaică a sacrificiului — ofranda — cu “oferta”. Se 


spune: “Dumnezeu să-i primească”, “Dumnezeu să-i facă parte” ori Bog daproste atunci când se 
dă şi se primeşte pomana. A doua consecință este şi mai apropiată de alura arhaică precreştină. 
Se spune. “Dumnezeu a lăsat (să fie) toate (vieţuitoarele, tot ce este), aşadar nu “le-a făcut”, ci 


cea 
1 


“le-a lăsat”. Apoi, mai departe, când cineva taie ori ucide un animal, se spune “îi ia viaţa” (nu 
sufletul!). Iar actul respectiv poate să întreacă orice limită de violenţă ori cruzime, fără ca acel 
care-l săvârşeşte să arate că simte vreun fel de milă. 

Mai trebuie să spunem, în această ordine a facerii lumii, care este principala sursă a 
“spiritului misogin” în folclorul nostru. Bărbatul, Adam, este făcut de Dumnezeu din lut, apoi i 
se suflă duh din suflarea lui Dumnezeu. Celelalte ființe şi lucruri sunt doar “lăsate” de 
Dumnezeu. Femeia, însă, e făcută de Dumnezeu din coasta lui Adam, extrasă pe când Adam 
dormea un somn greu adus de Domnul peste el. De aceea femeia, ca urmaşă a Evei, este mai 
fragilă, mai vulnerabilă în fața forțelor malefice şi duhurilor rele, este mai dispusă a se lăsa 
ispitită şi a deveni pradă ori purtătoare a acestora. Ea devine purtătoare a unor astfel de forțe, se 
“necurăţeşte” aproape tot atât de uşor ca şi celelalte ființe necuvântătoare. 

B. “Geneza” şi urmările ei imprimate în topografia lumii potrivit viziunii 
tradiţionale. 

Alături de cele trei fapte de credință religioasă, arătate mai sus, care reprezintă 
invariantele principale ale “proiecției sufleteşti”, topografia lumii tradiționale constituie “cadrul” 
necesar înțelegerii mecanismelor mentale şi creativității tradiționale. Sunt remarcabile coerenţa şi 
rigoarea cu care evenimentele primordiale s-au imprimat în chipul vizibil şi în cel ascuns al 
lumii, în logica acesteia şi modul cum aceste evenimente primordiale constituie modelul şi 
conferă noima tuturor faptelor semnificative ale omului. Concentrate sub forma unor “nuclee” 
de credințe, practici şi proceduri magice, asemenea invariante sunt osatura ethosului nostru 
folcloric, fiind un adjuvant, un ghid la dispoziția omului modern în strădania acestuia de a 
înțelege mai bine fundamentele spiritualității noastre, pentru a le recunoaşte atunci când apar în 
expresia stilistică individualizată a artei, culturii şi civilizaţiei constituite. 

La “facerea lumii” era un hău întunecat în care plutea o mare nesfârşită de ape 
întunecate (subliniem cuvântul “întunecat”). Personajele primordiale, potrivit cosmogoniei 
tradiționale româneşti — de fapt protagonistul în două fețe contrare — erau Fărtatul şi Nefărtatul 
având ca adjuvanţi (uneori numai buni sau răi sfătuitori) fiinţe demiurgice (ce au rămas ori au 
intervenit ulterior ca actanţi mitico-magici în folclor) precum ariciul, rățoiul, broasca, păianjenul, 
cocoșul. 

Modelul nu se schimbă nici în cazul când personajele au nume potrivit tradiţiei creştine 


folclorizate: Dumnezeu, Sfântul Petru, Adam şi Eva, Moartea, Necuratul. Observăm că potrivit 


“poveştii lumii de demult”, “materia” din care a fost creată lumea este întunecată, adică 
nevăzută, ascunsă, inaccesibilă sau greu accesibilă, în pericol de a se pierde, ori chiar nesupusă 
şi primejdioasă. Această stare de dinainte de Facerea lumii dă înțelesul tradițional dominant al 
lumii negre: lumea anterioară Facerii, lumea premergătoare oricărei faceri, lumea din care 
purcede creaţia, lumea Increatului. Este o lume din care lipsesc tocmai timpul şi spațiul, 
precum şi ordinea, rânduiala şi forma, lume despre care omul mentalităţii tradiționale nu numai 
că nu are nici o cunoştinţă, dar se şi fereşte să afle ceva teamă izvorâtă din străfunduri de care a 
profitat, fără îndoială, creştinismul, disprețuitor al divinației păgâne. Faţă de această lume omul 
tradițional manifestă o teamă respectuoasă, ceea ce denotă trăiri sufleteşti de sorginte arhaică 
de data asta convenabile şi favorizante aculturației creştine, ce înconjurau în străvechime sacrul 
Şi, prin urmare, ele sunt comune tuturor reprezentărilor religioase. “Nucleele de forță” mistico- 
magice de sarcalitate şi religiozitate cele mai de seamă sunt: 

- Starea de graviditate - “starea binecuvântată” în cazul femeii, iar prin extensie orice 
stare germinativă pândită şi purtătoare de forțe nenumite foarte puternice şi primejdioase. 

- Oul ca purtător al Increatului însuşi; este folosit de vrăjitoare când vrea să strunească 
ori să-şi adjudece forțe ale increatului spre a le trimite în lume şi chiar peste hotarele lumii 
noastre, pentru a modifica, potrivit voinței şi scopurilor urmărite, ordinea sau rânduielile 
existente. 

Prin aculturație — potrivit legendei — ouăle aduse la Crucea răstignirii sunt înroşite de 
sângele Mântuitorului. Noima legendei se desluşeşte abia după ce o corelăm cu obiceiul 
încondeierii ouălor. Oul încondeiat este împodobit cu cele mai nemaivăzute forme, mereu 
altele, mereu noi — fără îndoială pentru a ţine înlăuntrul acestor nemaivăzute forme periculosul 
şi foarte densul nucleu de forţe ale Increatului. Tot astfel, sângele Mântuitorului, sângele “Legii 
celei Noi” — al rânduielilor noii Lumi — produce ferecarea forțelor Increatului prin forma 
frumuseţii divine — culoarea roşie a sângelui Mântuitorului. 

În chip cât se poate de transparent, creştinismul a dat un rol prioritar în arhitectura sacră 
a bisericilor acestei prezenţe a Increatului: oul de struț fixat sub policandrul de deasupra 
anvonului, locul de unde preotul tâlcuieşte în cuvânt Logosul divin. Informal fiind, Încreatul 
“preexistând” şi “prezidând” la Creaţia Dintâi, poartă cu sine eternul pericol de a năpădi, de a 
inunda, de a aduce destructurarea şi diluţia a tot ce e creat, a tot ce are formă. De aceea în însăşi 
zestrea etimologică a cuvântului românesc frumos se desluşeşte noima existențială, ontică a 
frumuseții: formosus. “Păstrător de forme” fiind, frumosul zăgăzuieşte înlăuntrul său nu doar 
ceea ce nu trebuie expus, ceea ce trebuie protejat de intruziunea, de năvala Increatului, dar şi 


Increatul însuşi. Tot de aceea se face şi încondeiatul ouălor. Sâmburele purtător de temute forţe 


ale Increatului găzduite în ou trebuie “zăgăzuit” înlăuntrul unor nemaivăzute forme care 
împodobesc, înfrumuseţează coaja oului încondeiat cu forme mereu noi, nemaiîntâlnite. Tot 
despre o supremă formă de înfrumusețare — o punere ființială în forma frumuseții divine — 
vorbeşte şi legenda despre înroşirea ouălor de Paşti împrumutând culoarea din însuşi sângele lui 
Hristos. 

Vom avea ocazia pe parcursul lucrării să prezentăm mai pe larg o credință întâlnită de noi 
în Banatul ultimei jumătăți de veac douăzeci potrivit căreia vrăjitoarea, pentru a-şi adjudeca 
temutele forţe (ale Increatului!) trebuincioase săvârșirii celor mai grele “făcături” (magie neagră, 
de pildă), poartă la subțioara stângă, zi şi noapte, vreme de trei săptămâni, un ou de găină până 
când Cel Nenumit prinde ființă în sâmburele acelui ou. Vrăjitoarea va dispune de forțele Celui 
Fără Nume adus în lume de căldura subţioarei ei. 

A treia, cea mai tranşantă şi cea mai temută manifestare a Increatului este, aşadar, 
aducerea la ființare a Celui Fără Nume. Forța Celui Fără Nume este nemăsurată, cu nimic 
comparabilă, fără asemănare. “Prezidând” la “facerea tuturor celor care au fost făcute”, Cel Fără 
Nume poate modifica ori distruge orice, oricare tărâm al lumii fiindu-i accesibil şi aflat în 
totalitate în deplinătatea puterilor lui. Poate de aceea Dumnezeul vechilor evrei — al cărui ecou şi 
temută măreție răzbat în Vechiul Testament şi care se va fi întâlnit la Facere cu Cel Fără Nume — 
nu avea nici El nume! ((AHVE). 

Şi poate tot de aici atât de aspra şi categorica Poruncă: “Să nu-ţi faci chip cioplit, nici 
asemănarea vreunui lucru din cer sau de pe pământ”. Asta ar însemna nesăbuința demiurgică a 
omului de a institui, sfidând paradigma Creaţiei Dintâi, (într-o pseudo-creaţie a creaturii) 
forme necanonice — semne simbolice ereziarhe — susceptibile a fi năpădite şi “inundate” de 
temutele forțe ale Increatului care, întruchipate în Cel Fără Nume, au prezidat la unica, singura 
adevărată, irepetabila Facere: Geneza săvârşită la începuturile vremurilor prin Dumnezeul Unic 
al Vechiului Testament — fără nume şi El -, singurul în măsură să instituie forme adevărate, 
singurul în măsură să se opună, să zăgăzuiască puterea Celui Fără Nume, forțele Increatului. De 
atunci, adică din Primordii, Frumuseţea cea Adevărată, Frumuseţea cea totuna cu Adevărul şi cu 
Binele se află numai în Dumnezeu, în Adevăratul şi Bunul Ziditor de Forme. Cât va fi lumea şi 
Creaţia — o spun teologii creştini — răul nu va avea formă, adică nu va avea “existențialitate”, nu 
va avea consistență ontică, ci numai fenomenalitate (cf. Victor Iliescu, 1995,p. 18-22). Căci 
Răului Cel Fără Nume, sălăşuitor în Increat, nu i-a dat nimeni creaţie, adică formă . lar 
Dumnezeu, creând — Adevărul, Frumuseţea, Binele — nu i-a dat Răului ființialitate. 


Capitolul 2 

“Topografia” lumii potrivit credințelor arhaice 


moştenite în orizontul tradiţional românesc 


Încercând, pentru uzul demersului nostru o tipologizare (cu inevitabile simplificări şi 
schematizări) a principalelor “ipoteze arhaice” în care omenirea a încercat să-şi figureze 
gândurile despre “naşterea lumii”, am ajuns la concluzia că s-ar putea cristaliza trei tipuri 
principale; trebuie să arătăm că unul dintre criterii 
(alătur,de“substanță”, “voință”, “mundaneitate/extramudaneitate”, “sacralitate/liber-tate”, 
“transcendență/imanență”) este cel al supraviețuirii şi recurenței invariantelor, elementelor, 
fragmentelor relictuale în mentalitatea tradițională a oamenilor comunităților rurale neindustriale 
de la noi. Am pornit tipologizarea de la examinarea unui număr socotit îndestulător de credințe 
şi idei religioase arhaice (cf. Istoria ideilor şi credințelor religioase a lui Mircea Eliade şi 
Dicţionarul religiilor alcătuit de Mircea Eliade împreună Ioan Petru Culianu). 

Sistematizarea şi schematizarea au mai urmărit să facă evidente coordonatele 
antropologice pe baza cărora se produc supraviețuirea, recurența şi inteligibilitatea acestor 
credinţe, simboluri, miteme pe extrem de întinse răstimpuri şi teritorii. 

Cele mai arhaice ipoteze cosmogonice afirmă că lumea este făcută de o divinitate (zeu, 
strămoş primordial, ființă exemplară) dintr-o materie precexistentă. Adesea această materie 
provine din trupul unui animal (monstru marin sau terestru), pitic sau uriaş ucişi de acea 
divinitate. Alteori zeul (în unic chip sau două fețe) face lumea din nămol ori ţărâna aduse din 
fundul întunecatelor ape de feluriți adjuvanţi (broască, rățoi), ulterior fiind ajutat, sfătuit, ajutat 
sau încurcat de alte vieţuitoare (arici, păianjen, albină) ori de diavol. 

Aproape întotdeauna zeul se retrage, supărat sau ostenit de greşelile, ingratitudinea ori 
răutatea oamenilor. Divinitatea creatoare devine mai degrabă nepăsătoare decât inaccesibilă, din 
punct de vedere magic el fiind prezent tot timpul în lume, lume în creaţia căreia şi-a 
“materializat” actul său de voinţă; în acest chip, zeul rămâne o prezenţă intramundană cât şi 
un model al impunerii actului de voință de către vrăjitor. Dacă vom trece de prima consecință — 
cea de suprafaţă — a acestei rămâneri şi a acestei prezențe paradigmatice a divinității prin voință 
în urzirea lumii, adică de planul mitic — legendar în care fie că “zeii coboară printre oameni” (ca 
în mitologia clasică greco-latină), fie că însuşi Dumnezeu, de obicei însoțit de Sfântul Petru se 
plimbă în chipul unor unchiaşi prin satele noastre, vom întâlni un nivel de profunzime, 
desluşitor pentru “amoralitatea” practicilor magice săvârşite până azi în mediile folclorice. Într- 


adevăr, la cel mai adânc şi cel mai “negru” nivel de procedare magică, vrăjitorul nu are deloc 

conştiinţa vreunei vini, nu se simte deloc pasibil de vreo pedeapsă pentru faptele sale, de parcă 
pentru el nici n-ar exista lumea de dincolo, de fapt, pentru el nici nu există. Căci lumea în care 
acționează este închisă, magic — solidară, “monolitică”, “monadică”, fără transcendență, 
divinitatea fiind în osmoză şi în sinergie cu puterile de care dispune, după voinţa sa , vrăjitorul, 
el având oricând acces magic la divinitate, chiar dacă aceasta s-a restras. Voința lui este totuna 
cu voinţa forțelor şi cu voința divinității. Spuneam mai înainte că despre temuta lume neagră 
oamenii mediilor tradiționale ştiu cel mai puţin şi nici nu doresc să ştie ceva; vrăjitorii însişi, 
chiar dacă nu se tem de nimeni şi nimic, totuşi față de lumea neagră au o atitudine cu totul şi cu 
totul specială. Desluşim aceasta dintr-un fapt altfel inexplicabil: chiar şi cei care recunosc că se 
ocupă cu magia neagră, cei care nu ezită să-ți spună că pot să “ia capul” (să ucidă prin procedee 
magice) pe oricine trebuie ucis, ei, aceşti vrăjitori, nu vor recunoaşte niciodată că se pricep să ia 
mana laptelui! 

După cum vom avea prilejul să arătăm în paragraful intitulat Mana, în refuzul lor nu este 
vorba nici de teamă, nici de tabu lingvistic ori de altă natură, ci de altceva: mana este puterea 
însăşi a Increatului care urmăreşte venirea ființelor în lumea aceasta (de aceea mană se numeşte 
în popor şi spuma ce apare la gura viţelului când suge pentru prima dată). 

Or, dacă ar recunoaşte că poate dispune de blocarea puterilor înseşi ale Increatului, 
vrăjitorul ar suprima sinergia şi osmoza lui cu acele puteri, adică şi-ar anula propria condiţie şi 
propria-i ființă, ceea ce nu se poate. “Dovada” acestei stări de lucruri se refugiază până în 
Vechiul Testament: Solomon, înțeleptul rege biblic (970-931 î.H). cel care încheie şirul celor ce 
au intrat în posesia Cărţii lui Dumnezeu, este patronul tuturor vrăjitorilor, inclusiv al 
solomonarilor din tradiţia folclorică românească (Oişteanu, 1998, p.133). Odată ce Cartea 
înțelepciunii lui Dumnezeu, devenită Cartea lui Solomon era în lume (cu textul gravat în piatră 
pe stâlpii de la poarta Templului din Ierusalim), oamenii nu se mai închinau lui Iahve (despre 
care am văzut că era şi El “fără nume”), ci apelau la Cartea lui Solomon, care conţinea 
descântece, leacuri şi vrăji, rituri de chemare a îngerilor şi de exorcitare a demonilor” (ibid). Este 
evident că voinţa divină “înmagazinată” în Cartea înțelepciunii lui Dumnezeu rămâne în lume 
şi este simțită de credincioşi ca substitut atât de puternic, încât este susceptibilă să-l 
“înlocuiască” pe unicul, puternicul Iahve. Formele cele mai subtile de procedare magică, acelea 
care s-au refugiat până în nivelurile superioare de elaborare religioasă presupun că voința 
divinității creatoare rămâne în lume însă încifrată în anumite semne, formule şi gesturi 
esoterice care nu se comunică (socialmente vorbind), ci se apropriază pe cale iniţiatică. 
Asemenea “arsenal” s-ar întinde de pildă de la cuvântul-fetiş, al arabilor preislamici, ori de la 


Coranul însuşi la runele vechilor germani şi până la forme foarte elaborate în tantrismul hinduist 

— formele mantra ale inițierii, complementar la gesturi rituale mudra şi imagini simbolice 
yantra, mandala — care au două caracteristici: “dublul limbaj” şi tehnicile sexuale (cf. 
Eliade/Ciulianu, 1993, p.117, p.158, p.188). 

Într-o invocare aparent ininteligibilă auzită de noi în anii 70 de la bătrâna Ana Jarcov din 
Topolovățu Mare, județul Timiş apare formula “Trup de lup în cap de urs” (cf. Boldureanu, 
1997, p.105-106) tocmai cu menirea de a stârni forțele tainice ale Increatului, formulă asupra 
căreia vom reveni în cursul prezentei lucrări. 

Putem să spunem că reminiscenţe ale acestui prim tip de “ipoteze cosmogonice” arhaice 
dau cel mai dens conţinut magic credințelor şi practicilor oriunde ar apărea ele, de la vrăjitoria 
folclorică (magia “populară”) până la subtilul ecou din Cartea Facerii, Întâia Carte a lui Moise, 
l; 3; clar desluşit în Sfânta Evanghelie după loan, 1; 1-3. O altă caracteristică a conținutului 
magic dens rezultat şi moştenit din ipotezele cosmogonice arhaice circumscrise acestui prim tip, 
apreciate de noi ca fiind cele mai vechi, este că procedeele magice sunt de cea mai mare tărie, ele 
sunt radicale, vizează naşterea sau lumea dinainte de naştere — temuta lume neagră - şi forțele 
ce o guvernează şi prezidează la facerea (ori modificarea) lumii noastre şi la destinul omului. 
Demersurile magice ce aparțin acestui registru al existenței totale nu privesc decât în mică 
măsură şi arareori viitorul şi divinaţia şi, tot astfel, şi ceea ce Romulus Vulcănescu cuprinde sub 
denumirea de Mitologia sorții şi a morţii — poate doar în măsura în care se fac acolo referiri la 
“preesistenţă”, ori la “trecerea din cosmos pe pământ şi invers” (Vulcănescu, 1987, p.162, 168). 
Vrem să spunem că palierul magic care corespunde moştenirii lăsate de acest prim tip de ipoteze 
cosmogonice nu este “prospectiv”, el nu se referă la “ceea ce va veni”, ci la ceea ce este; doar că 
acest “prezent” are o nuanță cu totul şi cu totul specială, aproape de neînțeles pentru omul 
modern: acest “prezent” este o categorie supratemporală. El nu aparţine existenţialului, 
contingentului, timpului şi spaţiului, adică nici uneia dintre condiţiile şi circumstanțele 
profanului, ci unei sacralități arhaice totale, închise, esențiale, supra-naturale şi suprafireşti. 

Rosturile ei sunt prefacerea existentului şi modificarea destinului potrivit Voinţei 
Dintâi sau mai precis “echivalentului” acesteia, de care dispune, după a sa voinţă şi fără a da 
seamă nimănui, vrăjitorul şi care echivalent (apropriat definitiv de vrăjitor) se află în totalitate 
în mâna acestuia. Exemplul tipic de astfel de vrăjitor este, în tradiția românească, solomonarul, 
între ale cărui atribute se numără: atragerea-respingerea ploilor torențiale şi “manevrarea” norilor 
grei, aducători de furtuni, a fulgerelor şi trăsnetelor; puterea de a şti unde se află apă sub pământ 
pentru săparea fântânilor; puterea de a “răscumpăra” naşterea unui prunc dacă acesta s-a născut 
cu “semne diavoleşti” (dinți crescuţi, pilozitate pe trup), ori dacă pruncul a fost “schimbat” 


(înlocuit) de către ““muierea neagră” (un personaj de mitologie populară care vine ca ursitoare ori 

în locul ursitoarelor) şi pune pruncul ei(identic dar fals) în locul pruncului adevărat. Vrăjitorul 


cea 
1 


(solomonarul) îl duce, în miez de noapte, şi îl “încredințează” la vâltorile unui râu, cerându-i 
“muierii negre” restituirea pruncului adevărat. 

Al doilea tip de “ipoteze arhaice” despre cosmogonie este, într-un fel, mai “poetic” — în 
sensul că el întemeiază o mistică arhaică existenţială totală. Deşi în forma lor tranşantă 
“variantele” acestui tip apar mai rar, ele dau multă consistență existenţei în această lume, cât şi în 
cea a postexistenței, în “cealaltă lume”, în “lumea de dincolo”, în “lumea fără dar” — cum îi 
spune poporul. Potrivit ideilor arhaice circumscrise acestui tip de “viziune cosmogonică”, lumea 
este făcută prin sacrificiul de sine al Zeului (sau a ceea ce-i este foarte apropiat — epifaniile 
sale , “progenitura” sa.). În oricare ipoteză (variantă) a acestui tip de cosmogonie arhaică, prin 
creație — care este un act demiurgic, “facere din ceva” - în lumea creată rămân atât “substanţa” 
divină, cât şi voinţa divinității — în forma solidarităţii mistice a sacrificiului de sine. Această 
solidaritate mistică întemeiază condiţia originară a sacrificiului: cel sacrificat e Zeul însuşi 
(Frazer, 1980, III, p.249. 297). Poate cel mai elocvent exemplu pentru acest tip de “întemeiere a 
lumii” pe astfel de ipoteze cosmogonice îl reprezintă religia vechilor germani, în sensul că 
acolo recunoaştem uşor principiile creative ale celui de-al doilea tip ( chiar dacă, în aparenţă şi 
prin contaminări formale în religia şi mitologia vechilor germani, lumea s-a făcut prin uciderea 
lui Ymir de către Odhin, Vili şi Ve, fraţi divini şi nepoți ai uriaşei fiinţe antropomorfe, Ymir): 

a) — destinul ca soartă, ca dat (prima sursă a fatalismului, care, prin aculturaţie, va 
submina, peste vreme, varianta germană de catolicism, ducând la Reformă); 

b) — Odhin este cunoscătorul magiei divinatorii (a doua sursă a fatalismului, deschizând 
calea misticii Evului Mediu german prin postularea relației directe între Creator şi om); 

c) — Odhin este purtătorul unor capacități şamanice (cunoscător al morţii inițiatice); 

d) — Odhin pretinde jertfe de oameni, care sunt spânzurați de ramurile arborilor 
(Eliade/Culianu, 1993, p.158) tot astfel cum zeul însuşi fusese sacrificat prin atârnare, timp de 
nouă luni, şi rănit cu lancea, numai astfel el putând să dobândească înțelepciunea magică a 
runelor (ibid.). 

Semnalăm că în religiile fondate pe acest tip de ipoteze se practică — treabă deloc 
exclusivă — sacrificiile umane; ceea ce este cu adevărat semnificativ este însă evidenţa cu care 
se impune magic analogia (omologarea) dintre victimă şi zeu. Or, magic vorbind, analogia şi 
omologarea sunt totuna cu identitatea, ceea ce J.G. Frazer semnalase, precum am arătat mai 
sus, în condiţiile propriu-zise, originare ale sacrificiului ritual, victima nu este nici ofrandă, nici 


mesager trimis zeului, ci Zeul însuşi (Frazer, 1980, III, p.10-12; 249; 297). 

Ca principale modalități practice ale “artei magice” — preluate în folclor şi ca urmare 
recognoscibile în mediile tradiţionale săteşti sunt: ghicitul şi tehnicile propițiatorii, cunoaşterea 
(şi influențarea) destinului individual, cunoaşterea inițiatică a morții şi necromanţia, o mitologie 
eshatologică “folclorizată” şi, bineînţeles, toate dovezile de “omor ritual” — de la pripoliş (despre 
care vom vorbi) până la exemplele date de Frazer (1980, III, p. 12 şi urm.) despre uciderea 
Regelui Pădurii, a Zeului-Arbore. (În spaţiul românesc ecoruri folclorice se află în simulacrul de 
ucidere rituală şi înmormântare a Caprei - “puşcarea caprei” la sfârşitul colindatului; “înecarea 
Caloianului”; mai aparte şi cu totul surprinzător (în afară de “pripoliş”), în balada bănăţeană - 
ciclul “Novăceştilor” - se vorbeşte despre Gruia ca despre un personaj cam greu de cap, - 
“bolândoc”, care, vrând să se însoare cu “fata pădurii” este în pericol de a fi ucis de ea. Il 
salvează tatăl, Novac, fugărind-o, urmărind-o în pădure şi ucigând-o. 

După cum se vede, nota dominantă a viziunii magico-religioase rezultată din acest tip de 
ipoteze este caracterul ei consecutiv, succesiv întemeierii existenței: după ce existența a fost 
dată, ea curge cvasi-inexorabil către ceva. Cu alte cuvinte, nota dominantă se transpune în 
fatalismul copleşitor (în cazul “religiei lui Odhin” am semnalat deja cele două izvoare ale 
fatalității — magia divinatorie şi cunoaşterea inițiatică a morții - despre inițiere şi cunoaşterea 
inițiatică a morţii fiind vorba, după părerea noastră, şi în variantele bănăţene ale ciclului “Gruia 
lui Novac”). Aşadar întrebarea pe care ne-o punem este cea privitoare la urmele ce se întâlnesc 
în folclor în zona de care ne ocupăm, întrucât unul dintre criteriile statuate în prezenta lucrare 
este cel al recurenței elementelor şi relictelor arhaice, de substrat în orizontul mental al omului 
tradițional. Răspundem reamintind avertismentul făcut de Mircea Eliade: adesea, în folclor 
faptele cu semnificații profunde ni se înfăţişează în forme modeste, banale, chiar vulgare şi 
triviale. În capitolele şi paragrafele secţiunilor următoare vom înfățişa -—uneori reconstituind 
(ipotetic) etape, fapte, verigi dispărute — episoade care se rânduie după “liniile de forță” ale unuia 
sau altuia dintre tipurile de ipoteze cosmogonice arhaice. De aceea pentru moment aici ne 
interesează să fim avertizați despre factura şi alura generală a acelor serii de episoade. Iată câteva 
dintre cele mai la îndemână credinţe (notate aici în forme cât mai succinte cu putință): 

- când mănânci nu-i bine să te întinzi şi să caşti; 

- când visezi urât (ai semne rele în vis), nu-i îngăduit să vorbeşti până nu mănânci ceva, 
în orice caz nu trebuie povestit virsul înaintate de amiază; 

- la începutul anului bănăţenii consumau ritual vrăbii; 

- o dată pe an, de Paşti, e bine să se consume măruntaiele mielului (drob de miel); 

- cutremurătorul sacrificiu uman numit pripoliş (la românii din sudul Dunării), despre 


care am publicat un succint studiu (Boldureanu, 1997 a, p.120-126); 

- creştinismul însuşi, care prin aculturaţie şi-a apropriat multe “constructe”? spirituale 
precreştine, realizează consubstanţierea în Sfânta Taină a Euharistei mutând accentul de pe 
aducerea ofrandelor (jertfa precreştină) pe consacrarea darurilor, precum ne spune teologul 
Nicolae Cabasila. 

În toate aceste exemple e vorba de ofrande şi sacrificii aduse rânduielilor lumii în scopul 
menținerii şi consolidării acestora. Menţinerea şi consolidarea acestor rânduieli se fac pe baza 
simetriei perfecte, care omologhează structura şi funcțiile organismului omenesc cu prototipul 
cosmic, constituit din substanța şi prin voinţa sacrificiului de sine al Zeului întemeietor 
postulând corespondențe şi analogii — în plan magic identități, fapt teoretizat de antropologi prin 
conceptul de cosmos astrobiologic (Gusdorf, 1996, p.108 şi urm.). 

Altă serie de exemple este compusă din sacrificiile întemeietoare prin substitute şi 
simulacre: Jertfa la temelie sau în zidirea propriu-zisă (urma, umbra, oul, parte dintr-o pasăre ori 


cea. 

animal, şarpele casei) sau jertfirea unui berbec la nuntă în momentul “învălirii miresei” — ceea ce 
corespunde întemeierii familiei. 

În sfârşit, o a treia serie de exemple ar fi reprezentată de cunoaşterea iniţiatică a morţii: 
cântece de leagăn — blestem, apa de botez, schimbarea pruncului lăsat nepăzit şi fără apărare, 
cina ursitoarelor şi altele, ori de consubstanţierea magică în rituri funerare, precum 
decapitarea rituală (pripolişul, îndângarea), coliva, necrofagia rituală (bazată pe principiul 
arhaic al eliberării/însuşirii vieții ce părăseşte cadavrul - Vulcănescu, 1987, p. 170-171). 

Forma cea mai “populară” a jertfirii de sine (un ecou folcloric extrem de îndepărtat al 
jertfei de sine a zeului) se întâlneşte la români în vocaţia de a ţine sărbătorile, datinile şi 
posturile, mai cu seamă postul negru, despre care vom vorbi într-un capitol special. Această 
aptitudine generală la români este atestată de Elena Niculiţă- Voronca (1998, I, p.216), iar la 
bănăţeni, precum am avut ocazia să arăt (Boldureanu, 1994, p.195-215), Simeon Mangiuca 
inventariase, în Călindariu(...) lui peste 400 de asemenea datini şi sărbători păstrate până spre 
sfârşitul veacului al XIX-lea. Creştinismul însuşi, cu marea lui forță de absorbție aculturativă, a 
reținut într-una din componentele de bază ale sale (Taina Trinității) elementul definitoriu al 
sacrificiului de sine din acest tip de “ipoteze arhaice” despre cosmogonie: sacrificarea Fiului 
celui de-o ființă cu Tatăl: înțelesul profund al acestui sacrificiu (fiind o ipostază a jertfirii de 
sine) este cel de jertfă mântuitoare — mântuire jertfelnică prin care se izbăveşte partea 
dumnezeiască din om prin învingerea morții. Harul unei asemenea jertfiri este prefigurat în 
puterea jertfelnică a credinţei din episodul biblic al lui Iov, (Vechiul Testament) care, deşi 
exprimat mitologic la scara umanului, nu face decât să întărească pe baza modelului "zeul se 


jertfeşt pe sine jertfindu-şi fiul” atât componenta antropologică, cât şi pe cea profetică 

(mesianică), după care Hristos există “dinainte de toți vecii”, aşa cum spune Sf. loan 
Botezătorul. 

Al treilea tip de ipoteze cosmogonice arhaice ipostaziază lumea ca o creaţie ex nihilo. 
Este Creaţia dumnezeiască propriu-zisă, Taină, ca urmare impenetrabilă minții omeneşti. La 


(3 


nivel arhaic, mitologic şi precreştin aceste “variante” prezintă o subtilitate pe care o preia 
Vechiul Testament (prin stilul şi atmosfera acestuia) cel puțin ca ecou, dacă nu cumva ca un 
adaus “folclorizat” față de universul tematic revelat al Cărții Sfinte. 

Subtilitatea “variantelor” circumscrise acestui ultim tip cosmogonic arhaic se vădeşte în 
faptul că Zeul este posesorul (parțial) sau mântuitorul (cel puțin într-o măsură oarecare) al 
energiilor necreate şi este situat în acelaşi “sediu”, adică în sinergie cu Increatul. Ca urmare, 
principial El, Zeul, rămâne în afara Creaţiei, însă nu desprins de ea (relațiile sunt nemăsurabile, 
calitative, adică mistice); în raport cu Creaţia, El are cu totul alt statut ontic: El este 
extramundan, iar transcendenţa este, în această privinţă, atributul Lui. 

James George Frazer (1995, p.17 şi urm.), semnalând deosebirea între cosmogonie 
(creație ex nihilo) şi antropogonie (creaţie demiurgică “din ceva”), remarcă totodată şi două 
trăsături definitorii pentru temeiurile antropologice ale creştinismului, una arhaic-păgână, 
cealaltă arhi-creştină. Spunem arhi-creştină — dacă ne este îngăduit — întrucât dacă am folosi 
termenul de “protocreştin” am sugera, ori am accentua, îndeosebi, componenta semantică 
cronologică; câtă vreme arhi-creştine, pe lângă prioritatea în diacronie, exprimă şi rostul 
paradigmatic şi potența generativ — modelatoare pe care, prin această trăsătură, Vechiul 
Testament le are pentru creştinism. Aşadar, o vom numi pe aceasta a doua caracteristică: este 
monoteismul. Prin prima caracteristică semnalată, de asemenea, de Frazer, acest al treilea tip 
socotit de noi se înrudeşte — cel puţin în privința substanţei plastice a mitului — cu cel de-al doilea 
tip, cel al cosmogoniei prin sacrificiul de sine al zeului. După o povestire păstrată în versiune 
grecească, a unui preot babilonian, Beroz, - arată Frazer — “zeul Bel şi-a tăiat propriul cap, iar 
ceilalți zei i-au adunat sângele scurs, l-au amestecat cu pământ şi au modelat oameni din acest 
amestec însângerat; de aceea, zic ei, oamenii sunt atât de înţelepţi pentru că argila lor 
neînsuflețită e amestecată cu sânge divin” (Frazer, 1995, p.18). Cât despre cealaltă caracteristică, 
vizând monoteismul ca reflex al creaţiei ex nihilo şi consecințele acestui tip de cosmogonie, 
Frazer arată că, potrivit capitolului 1 al Genezei din Vechiul Testament, în a cincea zi, 
Dumnezeu, după ce a creat toate viețuitoarele pământului, doar la urmă “a făcut omul, bărbatul 
şi femeia, după chipul Său” (s.n. I.V.B.). Al doilea capitol, reluând episodul facerii omului şi a 


vieţuitoarelor, spune că Dumnezeu a creat întâi omul şi apoi animalele inferioare, iar în ultimul 

rând femeia — făurită dintr-o coastă luată de la bărbat în timp ce el dormea — ca şi când femeia n- 
ar fi avut loc în planul iniţial al Genezei — spune Frazer (1995, p.17). 

Tot ce a făcut Dumnezeu prin Cuvânt (prin rostire imperativă, adică ex nihilo), a văzut că 
este bun; numai după ce l-a zidit pe Adam din lut (aşadar creație demiurgică “din ceva”) şi i-a 
dat viaţă din suflarea (Duhul) Lui, Dumnezeu a văzut că nu e bine: “Şi a zis Domnul < Nu este 
bine să fie omul singur; să-i facem ajutor potrivit pentru el >” (Facerea, 2; 18). În următoarele 
versete din Capitolul 2 (19,20) se arată că Dumnezeu făcuse din pământ toate fiarele câmpului şi 
toate păsările cerului şi le-a adus la Adam ca să vadă cum le va numi. Domnul a lăsat ca acestea 
să se numească aşa cum le-a numit Adam, dar printre ele Adam nu şi-a găsit ajutor pe potriva lui. 
“ Atunci a adus Domnul Dumnezeu asupra lui Adam un somn greu, şi, dacă a adormit, a luat una 
din coastele lui şi a plinit locul ei cu carne. Iar coasta luată din Adam a făcut-o Domnul 
Dumnezeu femeie şi a adus-o la Adam” (Facerea, 2; 21-22). 

Frazer apreciază că varianta iahvistă — cea din capitolul 2 — anterioară fiind ca epocă de 
redactare, “este mult mai pitorească, dar este şi mai bogată în folclor” (Frazer, 1995, p.17), iar 
textul primului capitol provine din ceea ce a fost numit Codul sacerdotal redactat ulterior, în 
timpul sau după captivitatea babiloniană (ibid). 

Aici stă cea de-a doua consecință importantă pentru noi: varianta iahvistă reprezintă ea 
însăşi “complementaritatea folclorică” a variantei sacerdatale. 

Această împrejurare întăreşte opinia la care aderăm, anume aceea a complementarității, în 
fiecare epocă, începând din arhaicitate, a culturii constituite şi a “culturii folclorice”. 
Consecința imediată este faptul că recurența elementelor, relicvelor, motivelor, simbolurilor este 


[3 


mult mai susținută şi mai consecventă “pe verticala” complementarității — în cazul nostru pe 
verticala culturilor de tip folcloric, chiar dacă, toate acestea “folclorizate” fiind, sunt 
contorsionate, denaturate, neclare. 

Prin urmare, în încheierea acestei secțiuni, cu specială referire la cel de-al treilea tip de 
ipoteze cosmogonice arhaice — creația ex nihilo — ne interesează principalele ecouri şi aspecte 
care se întâlnesc încă în folclorul bănăţean din zilele noastre. În sinteză, principalele “direcții 
tematice” corespunzătoare acestui al treilea tip ar fi (după opinia noastră): 

- “Misoginismul” cel mai adesea blând al folclorului, îndeosebi al speciilor narative în 
proză (snoavă, basm nuvelistic). 

- Sătenii (mai cu seamă femeile) până-n ziua de astăzi dau nume tuturor animalelor 
domestice (câinilor, pisicilor, vitelor, chiar şi orătăniilor). În deosebi vacile se “botează” negreşit 
cu nume specifice, derivate de la ziua săptămânii când au fost fătate (Lunaia, Joiana, Domnica, 


Petca). Incă de aici trebuie să semnalăm că atunci când vaca gospodăriei îmbătrâneşte, ea este 

înstrăinată, iar dacă e vândută măcelarului din sat, atunci cei ai gospodăriei nu cumpără şi nu 
mănâncă nici carne, nici alte produse făcute din vaca cu pricina (şi care, amintim, a avut 
nume). 

- Vieţuitoarele (numite la început de Adam) nu au suflet (Papadima, 1995, p.69), dar au 
ceva, spune autorul citat, ce ar corespunde conştiinţei, adică o facultate de comunicare cu omul. 
Fie că e reflexul animismului, animatismului, panteismului sau panenteismului arhaice, fie că e 
ecoul prestigiului că toate acestea viețuitoare, chiar şi obiecte ale naturii, ori create de om au fost 
făcute sau “au fost lăsate” (îngăduite) de Dumnezeu, sătenii le “personifică”, adică “poartă 
discuţii” cu ele în grai omenesc. Noima acestor “personificări” nu se află în vreun artificiu 
stilistic; ne-o lămuresc şirurile de metamorfoze care se petrec în basme. De pildă, calul 
(personificat şi el) îi dă sfaturi lui Făt-Frumos pe care acesta, urmându-le, declanşează adevărate 
instituiri demiurgice, ceea ce reprezintă un “dialog existențial”(piaptănul sau peria devin păduri, 
oglinda devine lac sau mare de netrecut etc.); 

- uneori, unii observatori atenți ai mediilor tradiţionale (culegători de folclor, etnologi, 
scriitori) au semnalat cruzimea deosebită, sălbatică a unor oameni din popor faţă de animale 
(chinuirea şi omorârea lor în suplicii inimaginabile, cu atrocitate şi violenţă extreme), dovadă — 
dincolo de sadismul unui psihism individual deviat — a unui dat al “subconştientului colectiv”: 
lipsa sufletului la victimele unui asemenea comportament aberant (aici este, poate, locul unde 
sacrificiul de apropie până la a se confunda cu maleficiul); 

- numeroasele episoade folclorizate despre Dumnezeu umblând prin lume (uncheş 
peregrin) sunt doar o aparenţă, o îndulcire şăgalnică a unui inflexibil monoteism al ortodoxiei 
românilor concrescut în “legea străbună”. Această inflexibilitate, refugiată în straturile de 
profunzime ale ethosului folcloric românesc, prilejuieşte, atunci când se ivesc condiţii socio- 
istorice prielnice, răbufniri de " “fundamentalism ortodox” — ceea ce ar trebui să rămână un 
permanent semnal de avertizare pentru actorii scenei socio-politice româneşti,dar îndeosebi 


pentru oamenii de cultură şi pentru întâi-stătătorii Bisericii noastre. 


Încercând o primă concluzie la finele celei dintâi secţiuni a lucrării noastre, socotim că e 
nimerit să readucem în atenţie (nu atât specialiştilor, cât mai ales unui public mai larg) dificila 
problemă a raporturilor şi limitelor dintre faptul religios şi faptul magic, implicit a definirii 


“religiosului” şi a “magicului”. Sintetic, am putea lua ca puncte de pornire dar şi ca repere de 

raportare viziunea funcţională (a cărei expresie o formulează Bergson prin conceptul de 
“funcţie fabulatoare”), cealaltă extremitate fiind reprezentată de Emile Durkheim, în esență de 
concepția structurală, în care formalismul religios este prototipul formalismului juridic (Augé, 
1995, p.30) şi unde, în contul opoziției sacru/profan (în care se poate opera o distincţie a ceea ce 
ține de empiric şi ceea ce ține de magie), religia poate fi definită ca "sistem solidar de credințe şi 
practici referitoare la lucruri sacre, adică separate, interzise, credințe şi practici care unesc într-o 
singură comunitate morală, numită Biserică, pe toţi aderenții”. (Durkheim citat de Augé, 1995, 
p.30). Căutând mai departe acele mecanisme universale care stau la baza celor mai elementare 
forme ale credințelor ce întemeiază, în sens larg, viaţa religioasă (şi care fac cu putință — spunem 
noi — ca faptul religios să devină şi să se comporte ca fapt social), Durkheim enunţă trei criterii 
care, definind religia, o şi separă de magie (desemnând totodată şi rădăcina comună a celor două 
—n.n.): 

- religia e un sistem; 

- religia priveşte realitățile sacre; 

- religia e atributul unei comunități morale. 

Comparabilă este religia cu magia după primele două criterii, dar diferă multiplu după cel 
de-al treilea (întrucât magia nu are fundament moral, aşa cum vom arăta în capitolul despre 
“amoralitatea” magiei; apoi magia este non-comunitară nu doar în sensul că este mai degrabă 
“individuală”, ci în cel că magia are atributele ocultului, inițiaticului, ezotericului. “Nu există 
Biserică magică; - notează Augé — magiei îi lipseşte comunitatea morală formată din ansamblul 
credincioşilor” (p.33). Această distincție rămâne decisivă şi operațională, chiar dacă examinând 
raportul mistic-magic, raport care desemnează limita dinamică dintre faptul religios şi cel magic, 
trebuie să spunem că în nici unul din faptele religioase componenta magică nu poate fi anulată. 
Problema aceasta am tratat-o pe larg într-un curs universitar publicat (Boldureanu, 1997/b, p. 33- 


34 cf. Cassierer, 1994, p.131-132). 

SECȚIUNEA A II-A 


CREDINȚE ȘI PRACTICI MAGICE ÎN BANAT 


Capitolul 3 


“Cel — fără — de — Nume” 


În anii '73 - '75 împreună cu Cercul de folclor al Universităţii din Timişoara (al cărui 
membru eram încă din vremea studenției) am întreprins cercetări asupra unor forme arhaice de 
mentalitate care mai există în folclor în satele bănăţene. Profitând de faptul că eram cunoscut de 
săteni şi în acelaşi timp eu însumi cunoaştem bine mentalitatea oamenilor din comunitatea 
tradițională în care m-am născut (condiţie nu numai esențială, dar şi privilegiată a etnologului!), 
am avut “acces” la singura vrăjitoare autentică pe care am întâlnit-o “în carne şi oase” — cum se 
spune — în viaţa mea. Se numea Jarcov Ana şi avea, pe atunci, peste 80 de ani. 

Nu mă pot lăuda că am priceput uşor ceea ce mi se înfățişa. Primul lucru pe care a trebuit, 
spre marele meu regret, să-l accept m-a intrigat în mare măsură: deşi mă cunoştea şi-mi cunoştea 
familia şi “vița” (neamul) încă de la străbunici, Ana Jarcov mi-a spus că nu poate să-mi “facă de 
probă” (adică să-mi arate, să-mi dea exemplu) nici o “făcătură”. Astfel am priceput două lucruri: 
1. Actul magic era o realitate inexorabilă, primordială cu care nu-i de joacă. 2. “Arta magiei” (cel 
puţin la început, când “cel chemat” îşi descoperă harul) nu se învaţă aşa cum s-ar învăţa orice 
meserie. Am înţeles că “descoperirea harului” (ca şi obârşia lui) se face prin vis şi este o 


cea. 
1 


moştenire necunoscută din neam. Altfel spus, “învăţarea” are o misterioasă origine revelată. 
Întrebând-o pe Ana Jarcov (care avea reputaţia de “mare maistoră” şi era socotită de 

obşte în deplinătatea facultăților mintale) dacă poate să facă “făcătura de luarea capului”, adică 

terifianta formă de magie neagră cu scopul uciderii cuiva, mi-a spus liniştită că poate, şi m-a 


întrebat al cui cap vreau să-l ia. M-a avertizat îndată, însă, că dacă îi voi spune un nume “aşa de 

formă” (adică fictiv) e treaba mea, pentru că făcătura se va pune pe capul unuia care poartă 
respectivul nume! În acel context am aflat că Anei Jarcov nu-i era frică nici de justiţia 
pământească şi nici de Judecata divină şi nu avea în nici un fel conştiinţa vreunei vinovăţii, ca şi 
când faptele ei s-ar fi situat dincolo de Bine şi de Rău. 

Dar cel mai zguduitor lucru l-am descoperit atunci când am înțeles “cu cine lucră 
(lucrează)” Ana Jarcov: “Atunci vine” îmi spunea referindu-se la “invocația magică”, şi bătea cu 
palma în tăblia mesei. Am remarcat că nu folosea nici măcar pronumele “EI” sau “Ea”. Adică 
propoziţia “Atunci vine” nu avea nici un subiect! Ceea ce “venea” la chemarea ei nu era nici 
spirit malefic, nu era nici Necuratul însuşi. Era cel pe care l-am denumit “Cel — fără — de — 
Nume”. Am înțeles că de fiecare dată era absolut nou, că nu avea nici o asemănare cu ceva din 
cer sau de pe pământ. “Cel-fără-de Nume” este în absolut “inedit” — adică needificat! - , cu o 
noutate lipsită de orice contingență şi de orice circumstanță, întrucât identitatea lui constă în 
raportarea nemediată la Puterile Increatului (cu care este “de-o ființă”), este primordial deci, 
iar lipsa lui de asemănare cu orice entitate din cer sau de pe pământ se datorează tocmai acestei 
primordialități. Căci, pe când orice entitate din cer ori de pe pământ sunt create, Cel-fără-de- 
Nume, ţinând de Puterile Necreate în chip nemijlocit, nu poate avea nici numele, nici 
asemănarea a ceva ce a fost creat. Şi cu totul tulburător este că abia după săvârşirea “făcăturii”, 
Cel-fără-de-Nume îşi însuşeşte numele celui al cărui cap l-a luat... “Faptul” prezintă oarecare 
analogie cu rămânerea sufletului “în strajă” după moarte, până când moare următorul, astfel încât 
“în strajă” sunt totdeauna două suflete, provizoriu unul având identitatea celuilalt (după cum, 
simetric, în lumea “dinainte de facere” - lumea Increatului), aşa şi Cel-fără-de-Nume împrumută 


ceva din identitatea creatului: numele celui răspus (însă doar pentru o scurtă vreme). 


Capitolul 4 


Mana 


Acest cuvânt este întrebuințat cu mai multe înțelesuri şi, potrivit acestora, în mai multe 
contexte relative la domenii diferite. Astfel, în vorbirea obişnuită apar expresii ca “mană 
cerească”, “an mănos” cu înţeles de “binefacere”, “belşug”, “îmbelşugat”; cu înțeles contrar, 
oarecum “specializat”, adică în limbajul tradiţional al cultivatorilor încă se mai aude expresia 
“mana viței de vie”, ba chiar “cultura cutare este mănată”, altfel spus a fost “atinsă de mană”; 
deci “a fost vătămată”, “a fost calamitată”. 


Imprejurarea că un fapt anume, o credință, un cuvânt şi o expresie se comportă semantic 


“în două feţe” nu doar contrarii, ci puternic polarizate într-un antagonism de neacceptat pentru 

raționalismul şi logica omului modern denotă că respectivul fapt aparţine arhaicităţii, pentru că el 
este conform cu “principiul originar” al simbolului şi al gândirii simbolice. Puternica şi 
ireductibila dualitate, este exprimată, însă, sinergic şi sincretic, precum am arătat în Secțiunea 
întâi. 

Fără a urma ordinea firească, adică cea oferită de însăşi logica sensurilor, voi “sări” 
acum la înţelesul foarte specializat, de termen tehnic pe care mana îl are în etnologie şi 
antropologie. Cuvântul mana a pătruns în limbajul explicativ al acestor ştiinţe în veacul din 
urmă preluat direct din vorbirea unor triburi primitive şi anume cele de algonkini din N-E 
Statelor Unite ale Americii. Mana sau manitu desemnează numele unei puteri totalizante. 
(Similitudinea cu cuvântul neaoş românesc este tulburătoare, pentru că nu există nici o legătură 
directă, de tipul influențelor între două zone atât de îndepărtate geografic şi istoric). Triburile 
acelui îndepărtat ținut cred în acea putere pe care aborigenii o mai numesc orenda (la irochezi) 
sau oki (la huroni), care este prezentă nu numai în religia lor primitivă, dar şi în practicile 
magice, foarte prezente şi extrem de dezvoltate în viaţa tribală (Eliade/Culianu, 1993, p.47; 239 

Şi acum, iată, în prelungirea şi în adâncirea tulburătoarei asemănări cu mana din vorbirea 
tradițională românească, o adevărată “lovitură de teatru”: în “latura neagră” a practicilor magice 
din Banat (dar şi cu o răspândire mai largă) mana are înțelesul de “putere a laptelui”. Iar dacă ne 
amintim şi de expresia populară”(râuri de) lapte şi miere”, ne dăm seama că avem de-a face cu o 
putere totalizantă care depăşeşte, chiar, lumea noastră: în viziunea populară prin Rai curg râuri 
de lapte şi miere! 

Tot la noi, în Banat, mana se mai numeşte şi spuma ce se formează la botul viţelului, 
care, abia fătat, se repede la ugerul vacii pentru a se hrăni din aceeaşi energie vitală din care s-a 
fruptat şi înainte de facere (adică pe când era în temuta “lume neagră”). Dacă, însă, vom aminti 
şi consumul ritual al colastrei care e săvârşit de copii, atunci transpare cu suficientă claritate, 
nădăjduim, atât relația manei cu temutele Puteri, cât şi consecvenţa şi sistemicitatea cu care 
faptele de teapa celor ce ne stau aici în atenţie se rânduie încă în orizontul mental al oamenilor 
din mediile tradiționale. Pe scurt, în ce constă ritualul care dăinuie în Banat până-n zilele 
noastre? O parte din primul lapte ce se mulge după ce vaca fată se fierbe, coagulându-se sub 
forma de colastră (bănăţenescul corastă). Copiii gazdei, vecinilor, alţi copii găsiți întâmplător la 
joacă pe uliţă sunt aduşi “să mănânce corasta”. Ea se pune, caldă, într-un blid din care copiii 
mănâncă. Amănunte semnificative: 

- micul ospăț ritual trebuie să se petreacă pe pământ (nu la masă); 


- deasupra, peste capetele copiilor, se aşază un cearceaf (bănăţenescul poneviţă); 

- gospodina casei aruncă pe cearşaf apă zicând “Doamne, dă izvor la vacă !” şi 
face, pe rând, că toate viețuitoarele din gospodărie care progenesc: oaia, scroafa, iapa, găina, rața 
ş.a., iar copiii o imită, răspunzând ca puii fiecăreia (scenariu de magie prin asemănare), 

- nu putem să nu amitim că în zonă există zicala “să mănânci (cutare fruct sau aliment) cu 
poneava-n cap”, zicală al cărei înțeles este de blestem cutremurător: moartea. Or, practicarea 
unui ritual “în două feţe” puternic polarizate, antagonice este semnul acţionării unui principiu al 
arhaicităţii şi denotă dispunerea simetrică a celor două lumi care gardează lumea noastră: temuta 


“lume neagră” — cea dinainte de naştere — şi “lumea fără dor” — cea de după moarte. 


Capitolul 5 


Numărătoarea mare 


Este vorba de o practică magică cu scop benefic, dacă acceptăm că prin “benefic” se 
poate înţelege “uşurarea desprinderii sufletului de trup”, altfel spus un fel de eutanasie magică. 
Voi preciza însă îndată că “eutanasia” aceasta nu se practică decât atunci când muribundul nu se 
săvârşeşte nici după ce preotul a plinit Taina împărtăşaniei şi i-a dat dezlegarea. În asemenea 
rare situaţii, mentalitatea rurală — “lumea satelor” — presupune că muribundul nu poate “să-şi 
dea sufletul” fiindcă asupra lui planează făptuirea unui groaznic păcat pe care, fie nu l-a 
mărturisit la cea din urmă împărtăşanie, fie nu i-a fost iertat în ceruri, un asemenea păcat este 
atât de grav şi de cumplit, încât pentru urmaşi e mare primejdie şi numai a se gândi la aşa ceva! 

Dacă cei vii (familia) se hotărăsc “să-i facă Numărătoarea mare” — hotărârea aceasta 
nu-i uşoară — atunci este chemată o “muiere pricepută” (expresie pentru “vrăjitoare” în lumea 
satului). Invitarea se face cu multă discreţie şi prudenţă. (Se crede chiar că vrăjitoarea "simte” că 
e nevoie de ea pentru că un suflet nu vrea sau nu poate să iasă, iar ea trăieşte ceva din chinurile 
muribundului şi aşteaptă, presimţind toate acestea, să fie chemată). 

La capătâiul muribundului, rămasă singură, “muierea pricepută” recită sacadat, apoi tot 
mai monoton (aducând “liniştea sufletului” celui suferind până când acesta cade în ultimul 
somn = moarte). 

“Poezia” Numărătoarea mare este un fel de descântec având formă fixă şi aproximativ 
200 de versuri, descântec care se repetă atâta (de atâtea ori) cât este “de trebuință”. El 
“povesteşte” despre chinuitoarele peregrinări şi despre căutarea îndurerată a Maicii Mărie, cea 


care şi-a pierdut în lume pe “Fiul Sfânt”. În acest drum, “tot căutând / şi întrebând / din ochi 

lăcrimând /”, Maica Mărie întâlneşte pe rând plopul (care-şi aminteşte că, nepăsător la chinurile 
şi supliciul “Fiului”, a refuzat să-l umbrească), apoi salcia (care, dimpotrivă, miloasă, i-a oferit 
mângâiere cu umbra ei), în sfârşit o întâlneşte, la o margine de drum, pe Roasca-Broasca cu care 
poartă cu lung dialog. Roasca-Broasca ştie ce a pățit Fiul pentru că l-a văzut urmând drumul 
supliciului şi-i înţelege durerea şi neliniştea Maicii Mărie. Încearcă, însă, s-o consoleze, dar şi s- 
o facă să se resemneze spunându-i că ea, Roasca-Broasca, a avut “cinci brotăcei / mititei-mititei 
/”, dar a venit Roata-Forforoata şi i-a ucis strivindu-i. În cele din urmă îi destăinuie că l-a văzut 
pe Fiul purtat spre osândă de “câinii” — căpcânii de jidovi”. Ducea pe umeri o “Cruce mare — 
grea” făcută de “meşterul de lemn”, cruce pe care mai apoi a fost “pirolat” cu nişte cuie subțirele 
făcute de “meşterul de fier” într-adins pentru a-i uşura suferința. La momentele corespunzătoare 
Maica Mărie binecuvintează salcia să aibă veşnic umbră darnică, pe “meşterul de fier”, pentru 
mila lui, să câştige mult şi pe Roasca-Broasca să nu putrezească după moarte, iar apa în care 
trăieşte să fie bună de băut, dar plopul şi “meşterul de lemn” sunt anatemizaţi. 

Şi sufletul se desprinde “dând țărânii trupul cel mult-pătimitor...”. 

Socotim că aici se cuvin precizate două aspecte: 

1) În cercetările pe care le-am făcut la Beregsău-Mare (Timiş), am putut constata că 
“Numărătoarea mare” era rostită (citită) de un bărbat şi nu oricare, ci de un “maistor” neamt, 
locuitor în sat. El citea, când era chemat la căpătâiul muribundului “Numărătoarea mare”, după 
rânduială. Însă (un adaus magic — prevestitor!), dacă greşea la prima citire era semn că bolnavul 
va muri după o zi, greşeala la a doua citire însemna moartea în a doua zi şi aşa mai departe. 

2) Maria Ionescu din Topolovăţu Mare, cea care mi-a comunicat cea mai amplă variantă 
şi cele mai bogate informaţii (termenul “pirolat” vine de la “bătut în piroaie”) insista în mod 
deosebit pe binecuvântarea făcută de Maica Mărie fierarului (pentru că “maistoru dă fier” a 
făcut nişte piroaie uşoare şi subțirele) față de blestemul pe care l-a pus pe seama tâmplarului, 
“care a făcut o cruce de lemn tare grea”. Or, nu se poate să nu observăm o gravă inadvertență 
(greu de acceptat la o persoană ca Maria Ionescu, cititoare atentă a Bibliei). Este blestemat 
tocmai tîmplarul (cel care avea aceeaşi profesie ca şi Iosif Teslarul, părintele lui lisus), în vreme 
ce Fierarul este binecuvântat, deşi profesia de fierar este detestată şi dezavuată în toate tradițiile 
(cf. Eliade). Această inadvertenţă ne pune, însă, în gardă că aici acţionează principiul arhaic al 


bipolarităţii extreme “în două feţe” — înțelesuri care pentru mentalul arhaic nu se exclud de loc. 


Capitolul 6 


Apa ne-ncepută 

Voi încerca să inventariez succint mănunchiul de înţelesuri pe care apa ne-ncepută le are 
în gândirea tradițională. 

a) Apa care se scoate din fântână la revărsatul zorilor. Forţa benefică a acesteia se 
foloseşte în mod obişnuit la spălarea pe față, dar mai ales la adăpatul vitelor . O “variantă” a 
acesteia este apa din fundul fântânii, despre care oamenii credeau că este izbăvitoare de 
osteneală şi dătătoare de sănătate (ea fiind luată din apropierea “lumii întunecate” a 
Începuturilor, precum se va vedea mai jos). 

O altă “variantă” este apa care curge în zori pe un pârâu, dintr-un izvor; aceasta se 
foloseşte în farmecele de dragoste (“de mărit”), în care fata, inițiată de o “muiere pricepută” 
(vrăjitoare) realmente “încalecă” şuvița aceea de apă în zori (ori intră cu picioarele în pârâu, la 
revărsatul zorilor) şi rosteşte “descântecul”. 

b) Picăturile de rouă, îndeosebi din dimineţile de Sângeorz, Joi mari, Sânziene. Apa din 
picăturile de rouă măresc puterea magică a buruienilor de leac culese în zori. Fetele mari se spală 
cu rouă pentru a fi frumoase şi atrăgătoare. 

c) Apa de botez (numită în popor şi “apa de scaldă”). Este apa pe care preotul o 
pregăteşte “pe numele de taină” al pruncului: după ce pruncul se naşte, baba de buric (moaşa 
de neam) îi taie buricul, apoi îndată aleargă la preot spre “a ivi pruncul” (a-l înscrie în registrul 
de naşteri de la biserică), unde moaşa de neam (“baba de buric”) îl iveşte după numele ales de ea 
în taină. Pe acest nume preotul sfințeşte apa de botez care se pune în prima scaldă şi are rostul 
apei ne-ncepute. Pentru că această apă, având rolul de a “consolida” ivirea pe lume a pruncului 
(păstrând, aşadar, legătura cu temuta “lume neagră” de dinainte de naştere), poate să refacă 
ivirea pe lume a pruncului (dacă naşterea dintâi e “zmintită”, ca în exemplul de mai jos). O 
analogie mai îndepărtată, întemeiată, însă, pe legătura cu “lumea neagră” se străvede şi cu 
ritualul consumului colastrei (prezentat în capitolul Mana), de unde şi formula imperativă 
rostită atunci: “Doamne, dă izvor la vacă!”. 

După aceste precizări, “Apa ne-ncepută” apare într-o invocare făcută de una dintre cele 
mai fascinante “muieri pricepute” (Maria Ionescu) despre care există un vast material în Arhiva 
de Folclor a Universităţii de Vest din Timişoara. Într-o practică (făcătură) de “potolire” a 
bărbatului, când el “turbă” (nu-şi mai poate suporta nevasta şi familia), muierea pricepută 
“descântă” o piatră luată din “crucea drumului” (sau o învaţă pe nevasta năpăstuită să facă ea 
însăşi “făcătura”) spunând şi aruncând piatra în fundul unei fântâni. 

“Apă mută, apă surdă / Să nu vadă, să n-audă!/ Nici n-aude, nici nu vede / Unde-l pui, 


acolo şăde”. Aici “Apa mută, apa surdă” are înţelesul “negru” al Apei ne-ncepute pentru că, în 

toate credințele poporului român, la început, la Facerea lumii, era un hău întunecat în care 
plutea o mare nesfârşită de ape întunecate. Cred că amintindu-ne de capitolul despre “Cel — 
fără — Nume”, “apa mută, apa surdă” este Apa ne-ncepută, adică dinainte de orice început şi în 
care sălăşluieşte “Cel — fără — Nume”. Că interpretarea ce-am dat-o nu este “zmintită”, ne-o 
spune desluşit următoarea “poveste” din aceeaşi zonă a Banatului: 

Un prunc nebotezat la vreme şi “neglijat” (neprotejat ritualic) de mamă a fost furat de 
diavol (în alte variante de Muierea Neagră ori de Femeia Lungă) şi înlocuit cu unul aidoma. 
Dând pruncul semne rele, peste fire (i-au crescut îndată dinţii şi păr pe piept şi-şi înfigea colții în 
sânul mamei când îl alăpta), a fost chemat un vrăjitor (bărbat) “cel mai maistor din acea 
vreme”. Vrăjitorul l-a dus pe prunc în miez de noapte la cotul cu vâltori al râului ce curgea pe 
lângă sat şi “l-a încredințat” aruncându-l în vâltori spre a-l face să se nască din “buricul apelor” 


pe cel adevărat. Şi pruncul s-a născut... Şi a fost pe loc botezat pentru a nu mai fi furat de 


diavol. 


Capitolul 7 


Moartea: “dublul!” fiinţei 


În toate locurile şi în toate timpurile mitologia morții a constituit temelia teologiei 
morale, adică esența fenomenului religios; pe cale de consecință, similar, magia morţii 
reprezintă întotdeauna o “mistică negativă” a anulării ființei prin împuţinare (până la 
stingere), ori prin substituire. Într-adevăr, multe din atestări — unele se aud şi-n zilele noastre — 
glăsuiesc despre cutare om (de obicei tânăr, frumos, invidiat ori râvnit) căruia, deşi doctorii nu-i 
găsesc nici o boală, totuşi “se stinge văzând cu ochii”. Semn sigur că el este victima unui 
insidios şi tainic act de magie neagră, care-i împuţinează ființa de parcă viaţa s-ar scurge din el, 
provocându-i inexorabil moartea. 

Arătam într-unul din episoade — cel despre vrăjitoarea Ana Jarcov — că este imposibil 
pentru cercetător să obțină “un exemplu” de o astfel de practică radicală de magie neagră. De 
aceea ne mulțumim doar cu “descrierea” (forma unor “întâmplări povestite”) ce se face magiei 
morţii în mediul tradițional bănăţean. Alegem două tipuri de asemenea “întâmplări povestite” — 
unul ce va ilustra magia “dublului” (negativ) al fiinţei şi unul despre anularea ființei prin 


substituire, ambele având consecință moartea pricinuită magic. 

cea 
1 


Dublul înţeles ca “îngemănare concrescută” este un semn al prezenței magice a morţii. 
De aceea, încă din starea de graviditate, femeia nu numai că nu trebuie să mănânce fructe sau 
seminţe îngemănate, dar să se şi păzească de ele ca de foc: să nu le atingă şi nici măcar să nu le 
privească! 

Un obicei care pricinuieşte ivirea “dublului” este banala oglindă. În condiţii excepţionale 
oglinda este primejdioasă: tradiţia spune că nu-i îngăduit să te priveşti noaptea în oglindă. 
Restricţia devine imperativă în timpul când fulgeră (atunci cerul nu se deschide blând, ca-n 
timpul marilor praznice, ci se “sparge”, făcând posibilă năvala forțelor Celui fără Nume); şi 
devine interdicţie în cazul morţii cuiva: atunci toate oglinzile din casă trebuie acoperite pe 
toată durata cât mortul rămâne în casă, pentru ca acesta “să nu se vadă în oglindă”. Prin 
oglindirea trupului celui mort, pe care sufletul tocmai îl părăsise, acesta din urmă (sufletul) 
devine derutat şi chinuit (pentru că vede un alt trup identic cu cel părăsit). Atunci sufletul, fie 
că intră în trupul cel părelnic şi se face imediat strigoi, fie că se înspăimântă (fiind obligat să 
facă păcatul cumplit al “căii-ntoarse” spre trupul “cel mult pătimitor” de care abia a scăpat). Tot 
aşa, pentru a nu-şi găsi un fals refugiu nici în timp, oamenii satelor opresc şi ceasul din casă 
(pentru a nu-i oferi posibilitatea “multiplicării” timpului, căci pentru suflet timpul s-a oprit, nu 
mai există timp). 

Al doilea tip de “poveşti” spun că dacă pe sub năsălia pe care zace mortul trece vreun 
animal, oricare ar fi el (dar, obişnuit, în pericol de a trece sunt mâțele, cîinii, găinile), atunci acel 
animal se umple de “duhul morţii”, altfel spus devine un substitut al morţii însăşi. El va 
provoca moartea pretutindeni unde se va arăta şi va veni în atingere cu fiinţele vii, iar mai ales cu 
oamenii. Prin contagiune magică, el devine “transmițător” al demonului morţii, “contaminând” 
fiarele şi jivinele sălbatice, mai cu seamă lupul sau iepurele. 

Există şi credința similară celei dintâi: este interzis să treacă vreo ființă vie pe sub masa 
pe care zace mortul ori prin preajmă, fiindcă sufletul intră în trupul viu al acelui animal. Deci nu 
duhul morţii ar rămâne în casă, ci sufletul celui mort. Mai important, însă, ni se pare aici 
altceva: s-a semnalat şi obiceiul aparent contrar, anume că la groapă, peste mormânt (peste 
mort) groparilor li se dă o găină. Credinţa este că găina, răşchirând poteca spre lumea cealaltă, va 
uşura drumul "dalbului de pribeag". Dincolo de această credință, faptul că obiceiul există “în 


două feţe”, este semn clar că el îşi are rădăcini arhaice. 


Capitolul 8 
Mărul şi şarpele 

Doar în măsura în care ne referim la componenta non-revelată a Bibliei — aşa cum face 
Frazer în Folclorul în Vechiul Testament — e cu putință a ne pronunţa asupra “mitologiei 
biblice”, îngăduindu-ne să vorbim despre obârşia omenească a faptelor cuprinse în această mare 
carte. Însă chiar şi atunci suntem îndată nevoiţi să facem mențiunea că şi componenta non- 
relevată (mitologică, deci profund omenească) a Bibliei este total subordonată esenței revelate, 
tocmai pentru a face acea esență divină inteligibilă pentru om. De aceea Biblia grăieşte în 
limbajul omenesc cel mai apropiat Logos-ului divin: limba Prorocilor, limba Miturilor, limba 
Poeţilor — devenită acolo limbaj divin-uman. 

Dar spunând aceste lucruri ne aflăm în planul maximei generalități a spiritului uman. 
Care este motivul ce m-a îndemnat să aduc acea tulburătoare şi atât de complexă în sensuri 
“legendă biblică” a păcatului originar în perimetrul restrâns şi atât de localizat al credințelor 
magice din Banat? Motivul a fost unul foarte la îndemână: mărul, ca fruct, la bănăţeni (aşa cum, 
originar — adică în una din “limbile sacre” — pomul plămăditor, mărul la strămoşii noştri latini, 
cei care au primit creştinismul direct din gura Apostolilor!) este de genul feminin. Pe de altă 
parte, de la culturile arhaice şi până la psihanaliştii veacului nostru, şarpele este un simbol al 
falic” (vezi balaurul răpitor de fete din basme, sublimizat şi particularizat la noi în înfricoşător 
— fascinantul personaj mitic românesc Zburătorul). Aşadar mărul (pomul), iar la bănăţeni şi 
fructul (mara), sunt solidare cu paradigma “femininului” față de care şarpele reprezintă 
sexualitatea masculină fecundatoare. Înţelesul mitologic al episodului biblic trebuie căutat în 
aceea că neamul omenesc postadamic se naşte în urma disjuncției femininului de masculin. 
Imaginea mitologică biblică a armoniei paradisiace ne face să înțelegem că femininul dinafara 
celui creat de Dumnezeu (femininul creat de Dumnezeu fiind Eva) este funest: “paradigma 
feminină” falsă a mărului, întrucât stă în puterea şarpelui. De aceea şarpele o ispiteşte pe Eva să 
se-nfrupte din cealaltă feminitate, cea a cunoștinței tuturor disjuncțiilor (fructul cunoștinței 
binelui şi răului). Într-adevăr, imaginea arhaică a armoniei este cea a fecundității fără 
sexualitate, adică a nedisjuncției. Aceasta se vede în imaginile-simbol din epocile arhaice 
pretestamentare, apoi în cazul semințiilor primitive, cât şi în “variante” de subtilitate mitico- 
filosofice şi în creştinism. Astfel, imaginea-simbol arhaică, generală a femininului este scoica 
(cf. Eliade), ea “progeneşte” perla, simbol al nemortalităţii. Tot la acest nivel arhaic al 
modelului antropologic este şi Marea Zeiţă, Atotdăruitoare, simbol al fertilității fără 
sexualitate (cf. Gimbutas, 1989). Ca şi scoica-perla (element feminin, lunar — aşadar al morții — 


regenerării) şi Atotdăruitoarea este simbolul morții — regenerării în indistincţie, adică 

nedisjunse. O imagine mito-simbolică şi mai “plastică” a nedisjungerii vom întâlni la un nivel 
superior, al elaborării filosofice (e drept în “limbaj mitologic” şi, încă, în afara epocii creştine) — 
Androginul, entitate desăvârşită a armoniei edenice. În fine, creştinismul avea să aducă cea mai 
subtilă expresie întemeiată pe acelaşi model antropologic: concepţia imaculată — Naşterea lui 
Dumnezeu-Om, ca “Fiu al Omului” din Fecioara Maria, ipostază a omului care, câştigându-şi, 
prin Hristos, mântuirea redevine la starea adamică, paradisiacă, anterioară căderii în păcatul 
originar. 

Acestea fiind spuse, să revenim la episodul biblic. După cum se ştie, şarpele apare în 
Vechiul Testament, Facerea, 3; 1-6). Potrivit acestui text “şarpele era mai şiret decât toate fiarele 
câmpului (...)”. La urechea primei femei, el pune la îndoială Cuvântul lui Dumnezeu “Oare a zis 
Dumnezeu cu adevărat: Să nu mănânci din toți pomii din grădină?”. Femeia ştie că interdicția 
divină este pusă numai pe rodul “pomului din mijlocul grădinii”. Dumnezeu a zis: “Să nu 
mâncaţi din el, şi nici să nu vă atingeţi de el, ca să nu muriţi”. Atunci şarpele a zis femeii: 
“Hotărât, că nu veţi muri(...)”. 

Deci, ce ar reprezenta mărul şi ce ar reprezenta şarpele într-o “religie a păcatului” — cum 
este socotită magia din perspectiva creştină? 

Mai întâi ar trebui să spun că oricum ar fi tradus în limba omenească “pomul din mijlocul 
grădinii” — el este un măr. Şi iată de ce: pentru că şi fructul, “rodul lui” este feminin: “mară” îi 


con. 
1 


spun bănăţenii. Dar este un “principiu” feminin pervers, lesbianic, care nu “întregeşte” 
feminitatea ingenuă pusă de Dumnezeu în ființa paradisiacă a femeii, ci o întunecă şi o anulează, 
o sorteşte morţii, pentru că acel “principiu pervers” vine să se împlinească de la şarpe, adică de 
la acel tenebros agent care îngemănează erosul nu cu Viaţa, ci cu moartea. De aceea erosul 
magic (dragostea obținută prin vrăjitorie) este necurat, este o formă a morţii şi este o 
“recapitulare”, o reluare şi o refacere a păcatului originar. Înfruptarea din mară întunecă şi 
anulează deci Principiul divin al feminităţii şi al Erosului şi face loc împreunării cu şarpele, 
astfel că lumea se naşte, de atunci, ca un păcat continuu, chiar dacă el este latent, virtual. 

Ultima purtătoare a Principiului şi FErosului divin a fost Pururi Fecioara Maria, 
Născătoarea de Dumnezeu. 

Într-un alt capitol, intitulat Mărul la nuntă prezentăm un obicei păstrat şi astăzi în 
folclorul bănăţean. Spălarea (curățirea) de păcate a miresei se face cu apă în care s-a pus un măr. 
(Nu ca să fie mireasa frumoasă şi sănătoasă ca mărul, ci pentru a prelua păcatele miresei). 

Se obişnuieşte ca şi în apa în care este scăldat pruncul întâia dată să se pună un măr (iar 
apa se aruncă, după scaldă, la rădăcina unui păr), nu pentru a fi pruncul frumos şi sănătos ca 


mărul, ci tot pentru ca fructul să preia “resturile” de păcat cu care s-a născut (cu carea venit pe 

lume din pântecul mamei). Înţelesul acesta ne apare mai desluşit dacă punem în legătură prezența 
mărului cu faptul că, la pregătirea apei pentru scaldă, câteva picături se toarnă pe ciocul (capul) 
unui răţoi. Or, ştiut este că după tradiția românească nu se mănâncă niciodată capul rățoiului, 
pentru că este necurat. “Necurăţenia” capului de răţoi se trage din aceea că, la Începuturi 
răţoiul a fost trimis de Dumnezeu în adâncul întunecat al apei pentru a aduce puţină țărână în 
cioc, din care Dumnezeu să facă pământul. În unele legende rățoiul ar fi uneltit cu Nefârtatul, ori 
chiar “Diavolul mai întâi să se fi făcut răţoi şi ca rățoi umbla pe apă când s-a întâlnit cu 
Dumnezeu. De aceea nu se mănâncă capul de rață” (Brill, 1994, I, p.6). La Zolt (Făget-Timiş) se 
crede că se toarnă apă pe capul rățoiului, iar apa aceea curge în scăldătoare “pentru ca pruncul să 
fie nepăsător la ger, ca rățoiul”. După opinia noastră: a) răţoiul, prin uz magic, face legătura cu 
apa ne-ncepută, cu “lumea neagră”; b) ca şi apa de pe măr şi cea de pe capul răţoiului, venind în 
atingere cu pruncul nou-născut, îl spală de păcatele cu care s-a născut preluându-le; c) 
bucurându-se de un tratament dual, puternic polarizat, atât mărul cât şi capul de răţoi ni se 


relevă în accepţia arhaică în care le situează gândirea simbolică originară. 


Capitolul 9 


De mărit 


În capitolul Mărul şi şarpele am încercat să lămuresc de ce mărul este la bănăţeni, ca şi 
la latini, de genul feminin; la noi după cum se ştie, fructul se numeşte mară. În cele ce urmează, 
voi veni cu alte exemple care întăresc opinia exprimată anterior. Aşadar pomul biblic este măr, 
după cum spune textul unui colind: “Acolo la Răsărit Domnului Doamne / Îi un măr mândru- 
nflorit/ Domnului Doamne”. (Răsăritul fiind “locul Raiului”). 

Dar încă un motiv ce ţine de specificul vorbirii populare (foarte des întâlnit în Banat) mă 
face să continui şirul desluşirilor legate de numirea şi natura “arborelui cunoștinței”, de măr. 
Fenomenul lexical este binecunoscut lingviştilor şi dialectologilor şi se numeşte etimologie 
populară. Etimologiile populare, mult mai dese în mediile folclorice săteşti decât 


hipercorectitudinea (într-un fel opusă etimologiei populare, ea fiind de regulă rezultatul unei 

pregătiri şcolare precare a celor din mediile urbane), păstrează ceva din înţelesul cuvântului de 
bază, dar îl “aproximează” în chip fantezist forma. Astfel anchilozare devine “schilodzare” (de 
la schilod), ciclon devine “ţicloni” (dinte de grapă), academiciană devine “apădămijeană” (apa 
din damigeană) şi aşa mai departe. Cât despre cuvântul care ne interesează aici, măr, el intră, 
prin etimologie populară, într-un termen modern ce desemnează un obiect foarte util. Astfel, cei 
din Banatul de sud, mari cultivatori de mere, numesc până în ziua de azi (şi probabil mult timp 
de aici înainte) maşina — “mărşină” (autoturismul). De bună seamă că avatarurile şi aventurile 
mirificului fruct (şi pomul al cărui rod este) sunt consolidate de aceste aspecte lingvistice ale 
vorbirii populare. Cunoaştem că în toate obiceiurile vieții de familie mărul este prezent: de la 
naşterea până la moartea omului, încă şi după aceea, la pomenile şi praznicele de bună-cuviinţă. 
Dar lingvistic vorbind — credem că tocmai pe baza unei astfel de etimologii populare — mărul 
este prezent în denumirea unei practici magice prezente şi în alte zone de la noi. Practica se 
numeşte De mărit (probabilă contaminare a lui “de măritiş” — de căsătorie) şi înseamnă 
invocarea, captarea şi adjudecarea acelor Forțe temute şi nenumite şi mânuirea lor cu scopul de 
a obține dragostea unei persoane în vederea căsătoriei. (Desigur, nu excludem nici posibilitatea 
ca verbul “a se mărita” — “se mărită” — care înseamnă a se căsători, prin analogie cu franceza de 
exemplu, să aibă o veche origine latină, peste care, la noi moştenit fiind etimonul, mai mult ca 
sigur s-a suprapus fenomenul de etimologie populară!). 

Mai trebuie să precizăm că, spre deosebire de “descântecele de dragoste”, practica De 
mărit face parte din “magia tare”. Astfel că potrivit bătrânei Maria Ionescu, fata “instruită” de 
o muiere pricepută (vrăjitoare), se aşează călare pe-un pârâiaş, cu faţa spre izvor şi grăieşte de 
nouă ori incantatoriu: “În izvorul tău / Să se vadă chipul meu / El să-l vadă / Ion (numele celui 
dorit) să-l creadă!”. 

Desigur, la locul potrivit, ne-am referit la practica respectivă, punând-o în legătură cu 
apa ne-ncepută. “Măritişul”, întemeierea unei căsnicii, a unei familii, naşterea de prunci — toate 
acestea au numeroase şi esențiale legături şi simetrii în raportarea lor la temuta lume neagră şi 


la puterile nenumite, cele dinainte de Facere. 


Capitolul 10 


Legatul rodului 


Anunţam, în capitolul consacrat “făcăturii” de legat, că ne vom referi la nişte vrăjitorii 
care, fără să fie despre dragostea şi sexualitatea propriu-zisă, au menirea de a întoarce 


rânduielile lumii şi ale firii cu sus-n jos. Prima practică în această ordine este Legatul rodului. 

Ea vizează o astfel de răsturnare a firescului, a rânduielilor vieții prin aceea că strică normalitatea 
(şi “creştinitatea!”) familiei şi astfel se apropie de spectrul întunecat al magiei negre şi al 
necurăţeniei. 

Practica presupune, în linii mari, următoarele proceduri: Tânăra nevastă (de obicei la 
stăruinţele soacrei, ori la sfatul altcuiva din casă cum că n-ar fi bine să aibă copii, sau că n-ar fi 
timpul, ca să n-o sugă, iar dacă are deja unul nu-i bine să-l aibă şi pe-al doilea), apelează la o 
“muiere pricepută” (vrăjitoarea). Aceasta aduce o oală nouă de lut ars, pune în ea apă ne- 
ncepută în care se sting nişte tăciuni, adaugă trei paie de grâu şi trei paie de secară, pune un 
ban, suflă de trei ori, apoi o acoperă cu o bucată de pânză peste care pune o ţiglă ori o piatră 
lătăreață. La înserare (de obicei marţi seara, dar poate fi şi vinerea) vrăjitoarea alege două case 
care stau dos în dos, între care sapă o groapă de un genunche de adâncă în care aşează oala 
acoperită şi având conţinutul arătat. Vrăjitoarea rosteşte de şase ori: “Când s-or întoarce aste 
două căşi față către față, atunci să se dezlege rodul din foalili lu” Ana (numele femeii căreia i se 
leagă rodul)”. 

“Făcătura” aceasta este foarte eficientă, femeia rămânând “legată” pentru totdeauna. Dar 
nu toate femeile suportă “tăria” acestei vrăji. Bătrâna Maria Ionescu mi-a povestit cazuri din 
comunitatea sătească pe care o cunoaştem când unele femei s-au îmbolnăvit, li se împuțina 
“snaga” (puterea, vitalitatea) şi nici un doctor nu le găsea boala. Cică una dintre ele şi-ar fi luat 
inima în dinți şi — pentru că ştia unde a fost îngropată oala — s-a dus ea însăşi şi a dezgropat 
“făcătura” spărgând oala şi risipindu-i conținutul; spre surprinderea şi stupefacţia ei, cele trei 
paie de secară ar fi fost găsite înverzite şi chiar înmugurite! — spune legenda “Remediul”, după 
ştiinţa Mariei Ionescu, ar sta în puterea aceleiaşi “muieri pricepute” care a făcut vraja: pentru ca 
“greaţa de la maţe” să-i piară celei cu rodul legat, vrăjitoarea trebuie să-i “tragă maţele în oală”, 
adică într-o altă oală nouă. 

La oală nouă se apelează într-o practică magică care are scopul să tragă înapoi, în lumea 
neagră, fătul abia conceput în pântecele femeii, a cărui naştere nu este dorită; este vorba, aşadar, 
de o practică de magie contraceptivă pe care o putem socoti tot în rândul celor de legare a 
rodului. Rămâne doar să încadrăm practica amintită puțin mai înainte. “Greaţa din maţe” ( = 
Răul) poate fi absorbită, de asemenea, prin acelaşi uz magic al oalei aplicate pe pântecul bolnav 
(în care se cuibăreşte greața) al femeii. Mă simt îndatorat să situez acest “episod secundar” în 
logica orizontului mental tradiţional. Potrivit acestei logici, chiar dacă fătul nu este dorit, el, ne- 
născutul, nu este neapărat socotit ca fiind răul , aşa cum este boala (“greaţa din maţe”). Logica 
gândirii şi priceperii tradiționale funcționează diferit. Anume, accentul cade pe lumea neagră; 


temuta lume neagră este chemată prin procedare magică să absoarbă, să ia înapoi la sine pruncul 

ne-născut. Astfel pruncul se întoarce în lumea Increatului fără să mai ajungă în “lumea albă”, în 
lumea noastră. După cum se poate uşor înțelege, prin această procedură magică este evitat 
pericolul ca fătul să devină moroi (vârcolac, Kallikanţar) aşa cum devin pruncii care mor 
nebotezaţi, sunt omorâţi după naştere ori chiar cei care se nasc morți. 

În esenţă, procedura magică e următoarea: “muierea pricepută” aşază pe pântecul femeii 
însărcinate o coajă de dovleac uscată, ori o coajă de pâine pe care lipeşte o lumânare aprinsă. 
Deasupra acestei “corăbioare” (hodaiţe, opaiț) pune o oală nouă, cu gura în jos, pe care o apasă 
pe pântec. După ce lumânarea se stinge, “fătul este sorbit în hăul dinăuntrul oalei” şi astfel el se 
întoarce în lumea neagră. Ca argumentare suplimentară a acestei logici subliniez că acea 
“corăbioară” (opaiţ, hodaiţă) are capacitatea de a trece granițele ce despart “lumile”: în zilele de 
“moşi” (sărbători ale morţilor) unor asemenea “corăbioare” li se dă drumul pe ape curgătoare, 
care, trecând graniţele spre “lumea fără dor”, vor duce lumină pentru sufletele morților. 

Analog, prin acţiune magică, hăul din pântecul oalei după stingerea luminii (lumânării), 
atrage fătul ne-născut în lumea neagră, făcând ca el să nu se mai nască. Tot prin întoarcerea 


oalelor cu gura în jos se înlătură magic pericolul venirii cailor lui Sântoader la casa omului. 


Capitolul 11 
Legarea mortului (strigoiului) 


În zona Făgetului (Timiş) am întâlnit o credință (şi în legătură cu ea o practică) cel puţin 
cutremurătoare. Este cunoscut obiceiul de a lega picioarele mortului (“ca să nu înțepenească aşa, 
cu ele răşchirate”). Anume, picioarele încălţate sunt legate la nivelul feței pantofilor. Însă e o 
mare greşeală şi-un mare păcat să uiţi mortul cu picioarele legate, să pui capacul sicriului şi să 
verse preotul vinul înmormântându-l pe răposat astfel, cu picioarele legate. Pe lumea cealaltă, el 
va fi pe veci împiedicat. 

Dar în zona Făgetului este credinţa că timp de trei săptămâni sufletul mortului umblă prin 
lume, iar seara se întoarce ostenit şi se aciuieşte pe sub streaşină, între ferestre (de aceea i se 


pune apă într-un pahar pentru a-şi astâmpăra setea). După trei săptămâni, însă, din motive care 

nu mi-au fost desluşite, sufletul ori nu-şi găseşte odihna ori revine la o putere necurată şi atunci 
mortul se  preschimbă în strigoi. Aşadar, strigoiul ar fi mortul în care revine o putere 
necunoscută. Ciudat este că un astfel de strigoi nu vine doar noaptea, nu face diferite răutăți celor 
vii, doar că îşi face simțită prezenţa, iar ceea ce este cu totul neobişnuit, el rămâne tot timpul 
(şi noaptea şi ziua!) în casă, mai precis la locul obişnuit din vremea vieţii. Şi acum 
“specificitatea” unui astfel de strigoi: el este văzut de anumiţi bărbaţi (despre care în satele 
acelea se crede că ei înşişi ar avea puterea sau că ar fi blestemaţi de ursitoare să se preschimbe 
în lupi). 

Am întâlnit un astfel de bărbat pe unul din drumurile ce duceau spre “lunca Bigheiului” 
din Făget. Nu mi-a spus prea multe despre el, dar mi-a mărturisit că are capacitatea de a vedea 
strigoiul. Familia care simte prezenţa unui astfel de strigoi îl invită pe vrăjitor “Vino Ioane, că al 
nostru nu vrea să stea la casa unde s-o fost mutat; fii bun şi du-l de ne scapă de el!” 

“Şi atunci eu mă duc, îl văd şi mă dau cu vorba bună pe lângă el: Mă prietene, ori că, mă 


ki 


vericule, haida să te duc la casa ta şi lasă oamenii ăştia în pace, nu-i mai necăji!” Atunci iau o aţă 
subțire-subţire, aţă de cusut, îl leg de mijloc şi frumuşel îl duc la morminţ, la crucea lui. Să vezi — 
îmi spunea straniul meu interlocutor — cum vine aţa întinsă după mine! Că de văzut, dumneata 
nu-l poţi vedea. Dar eu îl duc şi-l leg ac(o)lo cu aţa aia de crucea lu1*). Şi ac(o)lo rămâne. Pot să- 
l duc ziua, cam pe la două ceasuri”. 

Dar despre cel care se pricepe “să lege strigoiul” lumea crede că are el însuşi aceea forță 


blestemată care-l preschimbă în lup precum am spus; femeile nu se mărită cu astfel de oameni, 


iar satul se teme de ei de parcă ei înşişi ar fi strigoi. 


*) Este cazul să regândim, în perspectiva semnificaţiilor etnologice, perechea “vorbelor 


populare”: (Acolo) în trage aţa şi Asta-i crucea ta! (Fiecare trebuie să-şi poarte crucea). 


Capitolul 12 


Legatul cu pământul 


Pentru simetria cu capitolul despre legatul rodului, dar şi cu cel despre legatul mortului 
voi aminti aici o credință despre legarea noului născut (atunci când acesta nu s-a născut “cum 
trebuie”) cu pământul, iar, complementar, reamintesc legatul cu apa, ca pentru o a doua 
naştere, ca pentru o “restituire” sau ca pentru o “răscumpărare”. lată un “eres” generat de o 


credință întâlnită la Topolovăţu Mare, județul Timiş (informatoare Maria Ionescu de 73 de ani 

la momentul furnizării informaţiei, la 20 iulie, 1972). Iar în încheierea acestui capitol voi nota 
încă un aspect de simetriea legatului magic: legarea “nâturii” cu mortul. 

“În tinerețea mea, o nevastă cam de vârsta mea, M.B., (informatoarea mi-a spus numele 
adevărat), l-a avut (s-a născut - n.n.) pe Costică. El, însă, s-a născut peste fire, “ca ne-lumea”: 
avea caninii gata crescuți şi păr pe piept. De groază, M.B. l-a chemat pe vrăjitorul Lică Jivulesi, 
localnic. Pruncul, netrebnic cum era, îşi înfigea colții în sânul mamei atunci când sugea. Lică 
Jivulesi l-a luat pe prunc în toiul nopţii şi l-a dus să-l încredințeze la Şant (râul Bega) la “cotul 
cu vir (cu vâltori)”. Acolo l-a aruncat. Dacă schimbul era primit, atunci Puterile temutei lumii 
negre îl restituiau pe pruncul cel adevărat, întrucât cel ce fusese adus pe lume cu caninii 
crescuți şi păr pe piept era cel netrebnic, cel ne-bun. Vâltorile l-au ivit pe cel adevărat. Doar că 
nici acesta nu era pe de-a-nregul isprăvit. “Din el se scurgea neîncetat apă (avea incontinență — 
n.n.), adică urina tot timpul. Atunci a fost chemat din nou Lică Jivulesi. Vrăjitorul (care era 
solomonar) l-a dus la marginea satului, unde vulpile îşi scobeau vizuini în solul nisipos. După 
priceperea lui vrăjitorească, Lică Jivulesi trebuia “să-l treacă pe Costică prin vizuina vulpii”, 
după cum mi-a spus bătrâna Maria Ionescu. Într-adevăr, pruncul Costică nu s-a mai udat după ce 
a fost trecut prin vizuina vulpii”. Dar făcătura n-a reuşit pe deplin nici de această dată. Crescând 
şi ajungând la vârsta însurătorii, Costică n-a mai fost atras de nici o fată. “Nu s-a putut nicicum 
apropia de vreo muiere, de vreo femeie” — spunea Maria Ionescu. Şi tot ea mi-a desluşit: Costică 
nu se mai putea însura pentru că el rămăsese legat cu pământul! . “Aşa a rămas şi aşa se va 


> 


rupe!” Inexorabil verdict — aşa va rămâne până la moarte. Şi aşa a rămas. 

Notăm aici pe scurt, pentru multipla simetrie, o practică de magie neagră descrisă de 
Maria lonescu în acelaşi context. Dacă o ibovnică prinde de veste cum că iubitul are de gând s-o 
părăsească şi să nu se mai însoare cu ea, ori o tânără nevastă simte că va fi părăsită de soţ, atunci 
ele adună pe ascuns puțină spermă de la respectivul bărbat — “îi iau nátura” — pe un petic, pe câlți 
ori pe vată. Apoi, după răul pe care vor să i-l facă, bagă acel petic într-un lacăt pe care-l încuie 
şi-l ascund de pildă în podul casei (bărbatul rămâne legat şi nu se mai poate apropia de vreo 
femeie); aruncă lacătul într-o herghelie ( bărbatul înnebuneşte), aruncă lacătul în vreo fântână 
părăsită (bărbatul rămâne legat pe veci); în sfârşit, pun peticul ori lacătul în sicriul unui mort — şi 


atunci bărbatul rămâne legat cu mortul şi moare şi el. 


Capitolul 13 


“Invăţarea” vrăjitoriei 

În timpul unor cercetări de teren din 1995, făcute la Beregsău Mare (Timiş), am avut 
prilejul să adaug o nouă piesă la imaginea atât de mozaicată, de disparată, pe care noi, oamenii 
moderni, o avem despre magie. Şi aceasta nu doar despre (supra)natura magiei, despre 
“incoerența” orizontului mental (în care se regăsesc multe reminiscente arhaice — de unde şi 
impresia de incoerenţă, de “ilogism”, de “superstiție”, chiar de naivitate şi stupizenie), ci şi 
despre învățarea practicilor magice, pentru a nu mai vorbi de “eficienţa” şi rosturile acestora. 
Este motivul pentru care, iată, mă grăbesc să deschid o paranteză în şirul desluşirilor despre 
credințele şi practicile magice din Banat şi să vorbesc, pe temeiul recentelor observaţii de teren, 
despre “învăţarea vrăjitoriei”. 

La Beregsău Mare am întâlnit-o pe Micu Rozina, născută în 1906 la Soltur, Voivodina, 
care în copilărie a colindat cu părinţii câteva localități din zona de pustă a Banatului, pe o arie 
nu prea întinsă, astfel încât putea să străbată cu căruţa ori chiar cu pasul distanțele Checea- 
Kikinda, ori Beregsău-Timişoara. Mărturiseşte că mama ei era vrăjitoare, însă “umbla cu ăle 
sfince” şi ca urmare descânta pentru “dezlegare”, adică pentru desfacerea vrăjilor rele. Mama ei 
ştia multe descântece, pentru multe feluri de vrăji (pentru desfacerea lor), dar nici pe ea, nici pe 
sora ei nu le-a învăţat să descânte ori să facă vrăji în timpul cât a trăit; li s-a arătat însă în vis 
după ce a murit, mai întâi surorii ei, care era mai vârstnică, apoi şi ei, întrebându-le dacă vor să 
înveţe să vrăjească. Sora mai mare s-a speriat, a refuzat, dar i-a povestit Rozinei ce a visat, aşa 
încât ea a avut răgazul să se gândească ce să răspundă când i se va arăta mama moartă în vis. 
Era sigură că i se va arăta şi ei! Şi într-adevăr, răposata lor mamă “s-a ivit” (cuvânt folosit de 
Rosina Micu). Ciudat, însă, că nici în vis nu i-a spus clar vorbele vreunui descântec. (Cât a 
trăit “bolborosea” cuvinte atunci când descânta, astfel că Rosina nu a prins decât frânturi 
“furate”). Răposata i-a spus în vis că, atunci când Rosina se va cununa în fața altarului, să 
rostească în gând frânturile acelea pe care le-a “furat”. La cununie, Rosina nu a putut să-şi aducă 
aminte decât frânturi din descântecul de diochi. Şi într-adevăr, până în ziua de azi, Baba Zina 
a lui Moş Oaună este “imbatabilă” în descântecul de diochi! Poate descânta oricui, şi oamenilor 
şi vitelor, copiilor şi puilor din curte, şi leacul e câştigat. “Chiar iapa lui Lulu o căzut acu în 
ham, murea de diocheată ce era, abia or adus-o, s-o trântit la pământ şi io i-am dăscântat numa cu 
vreo trei vorbe şi iapa s-o sculat sănătoasă”. 

Dar maica Rozina nu mi-a spus acele vreo trei vorbe, ele nu există decât atunci când le 
borboroseşte în situaţia reală. Atunci ele trebuie “furate”, apoi, după ce maica Rosina va muri, 
se va arăta în vis, dându-mi dezlegarea, apoi eu mă voi cununa în faţa altarului... Extrem de grea 


“învățătură!” Altfel, totul e inutil. 


37 


Ceea ce trebuie îndată arătat este o altă desluşire pe care mi-am făcut-o pe baza a ceea ce 
îmi rămăsese în memorie din anii '70, când am avut ocazia să discut cu bătrâna Ana Jarcov din 
Topolovățu Mare, județul Timiş (Cf. Boldureanu, 1997, p.102-103). Cred că e necesară 
coroborarea “învățării” artei vrăjitoreşti în varianta prezentată de Micu Rozina cu ceea ce am 
putut pricepe rememorând spusele de acum aproape trei decenii ale Anei Jarcov. Noima unei 
secvenţe din dialogul purtat atunci (secvenţa la care mă voi referi a fost poate cea mai obscură) 
ar situa spusele Anei Jarcov drept temelie a “învățării” vrăjitoriei. Voi încerca în cele ce urmează 
să redau contextul. 

Observând că vrăjitoarea de 84 de ani şi neştiutoare de carte evită permanent să rostească 
numele celui pe care îl cheamă pentru săvârşirea vrăjitoriei, am crezut la început că ar fi vorba 
de tabu de limbaj; Ana Jarcov a rostit, însă, imediat vreo 5-6 sinonime pentru diavol. Mi-a spus 
că nu despre aşa ceva e vorba. Era Cel-fără-Nume, precum am arătat în această carte la capitolul 
3. 

Nu mică mi-a fost mirarea când am băgat de seamă că “Nenumitul” — în vorbirea bătrânei 
— nu putea să aibă nici pronumele înlocuitor. Ea folosea doar verbul: “vine” şi bătea cu palma 
în tăblia mesei*). Nenumitul nu putea fi “redat”, aşadar, decât printr-o acțiune (verb) întărită de 
gestul sprasegmental. (Culmea, faimoasa invocare era un şir obscur de... substantive “Trup de 
lup în cap de urs”). 

Dar, cu adevărat uluit am fost abia după ce am înţeles (nu uşor, nici repede) ce a vrut să- 
mi spună Ana Jarcov când, la insistenţele mele în a afla cine este, ea mi-a răspuns în cele din 
urmă “Tu ştii”. Or, sensul verbului a şti pentru arhaici şi primitivi este “a avea”, “a poseda”. 
Prin urmare, bătrâna Ana Jarcov “vedea” în mine ceva ce o făcea să-mi spună: “Tu ai putea să 
faci”. Doar că eu n-am deprins niciodată “învăţarea” vrăjitoriei. Şi nici n-am avut curajul să aflu, 
să verific dacă aveam cu adevărat acces, prin invocare, la, Puterea Nenumită?. Căci fără putinţa 


accederii la Cel-fără-Nume nu e posibilă nicidecum “învăţarea vrăjitorie!”. 


*) In vechime, bătrânii spuneau că nu este îngăduit să baţi cu pumnul (palma) în tăblia 
mesei (ca să nu chemi, să nu stârneşti ceea ce nu trebuie chemat); Interdicţia aceasta (din 
categoria căreia mai fac parte ameninţarea cu cuțitul şi crucea cu mâna stângă) îşi relevă, în 


acest context, adevărata noimă. 


Capitolul 14 


“Intorsu” 

Un grup numeros de vrăjitorii şi credințe magice poartă denumirea generică “Întorsu” ori 
“De întors”. Acestea toate se întind de la “descântece de vrajă bună” (Rozina Micu, 89 ani, 
Beregsău — Timiş) până la “lucruri de temut” (Maria Beşelău, 78 de ani, Zolt — Făget) cum ar fi 
întoarcerea strigoiului din lumea celor vii în mormânt. Înţelesul, potrivit scopului făcăturilor 
“de întors”, este returnarea magică a forțelor răului “unde cocoş nu cântă, unde vacă nu 
zbiară”, iar de acolo forțele malefice să mai vină “în Ziua de Apoi — atunci şi nici atunci! 

Formula cea mai arhaică pe care eu am auzit-o rostită, însă, pentru a aduce şi a întrupa în 
lumea noastră pe temutul “cel-fără-de-Nume a fost cea din incantaţia rostită de Ana Jacov 
(Topolovăţ, Timiş) în anul 1973. Formula sună astfel: “Io întore*) ca să închipui” şi pare să 
fie o “formulă introductivă” la o serie de făcături de mare tărie (magie neagră). Într-un capitol 
anterior am arătat că Ana Jacov nu putea să facă “spre exemplificare” nici un fel de vrajă, 
pentru că vraja, odată făcută, ar fi devenit realitate! Încercând să “tălmăcim” formula de mai sus 
potrivit rostului ei magic arhaic, aceasta ar însemna: eu întore (pe Cel — fără — Nume în Lumea 
noastră, cea făcută) ca să închipui (pentru că el, Cel — fără — Nume să de întrupeze). Pentru a 
aduce un plus de claritate, menţionez că în “limbaj magic” a închipui înseamnă a întrupa, 
precum ne spune şi etimologia cuvântului “Împieliţatul”, care înseamnă “Necuratul întrupat”. 
Altfel spus: este chiar “personificarea” forței Increatului, a energiilor necreate absolut 
trebuincioase în săvârşirea practicilor de “magie tare”. 

Spunând aici că în majoritatea descântecelor este prezentă şi explicită secvenţa în care 
Răul (boala, făcătura, blestemul) este trimis “pe urmă înapoi”, voi enumera principalele “tipuri” 
de întoarcere magică caree-mi sunt cunoscute din zona Banatului, urmând ca în capitolele 
următoare să stăruim asupra unora dintre ele (asupra acelora despre care dispun de un material 
documentar mai amplu şi mai interesant). lată, însă, înşiruirea: a) întoarcerea urmei; b) 
întoarcerea din drum; c) întoarcerea sufletului muribundului; d) întoarcerea oalelor şi a 
hainelor; e) întoarcerea Răului din viscerele omului; f) întoarcerea acasă a unui animal sau 
om rătăcit (furat) de Necuratul. 

În sfera de înţelesuri folclorice a “întorsului” (care este total diferită de ambiguitatea 
puternic polarizată din înțelesul arhaic al cuvântului “întorsu”) intră de la “întoarcerea răului” 
până la interdicții privind “metapsihicul” şi chiar până la întoarcerea pruncului schimbat, 
despre care de asemenea am vorbit în capitolul despre legatul rodului şi în cel despre “legarea cu 
pământul”: Despre “întoarcerea Răului pe cale-napoi” vorbeşte explicit următoarea strofă rostită 
de Maria Ionescu (Baba Ruţa): 


“Cum se-ntoarce ciuru-n stele, 

Cum se-ntoarce viru-n apă, 
Car cu patru boi — 
Aşa să se-ntoarcă Răul 
Pe urmă-napoi!” 

O cât de sumară glosare urmând simbolurile învederează că toată “poezia” se centrează 
pe întorsu; ciurul este simbol uranian, corect situat ("în stele”). Virul (“vârtej”) este, simbolic, 
o “hierofanie” a Puterilor nenumite coborâte la şi cu nivelul celest — ciurul reprezentând simbolic 
“apele cereşti” — pentru a se conjuga magic cu cel htonian, reprezentat de ipostaza omenească 
truditoare. Căci pentru mintea, priceperea şi economia rurală a întoarce carul cu patru boi este 
una dintre cele mai dificile munci. Semnalez, însă, că atât carul, cât şi boii sunt “elemente 
solare” - deci tot uraniene — transpuse însă în registrul cotidian omenesc. În sfârşit porunca 
magică finală este potențată de dublul pleonasm: pe urmă (cu interes temporal secundar) şi 
napoi, cu înţeles spaţial direcționat (Cf. Boldureanu, 1997, p.102). 

Dacă privim cu atenție aceste “tipuri” de întors, recunoaştem principalele trăsături ale 
modelului arhaic de magie care stă la baza “manevrării” temutelor Puteri: 

- boala şi moartea nu există în ordinea naturală a lumii, ci sunt provocate de forțe 
malefice aduse în lume prin procedee magice; 

- fortele malefice sunt întrupate(“închipuite”) prin procedee magice; 

- “aducerea” şi “întoarcerea” lor în şi din lumea noastră nu sunt nici bune, nici rele, 
ori sunt şi bune şi rele. Mai precis, sunt dincolo de Bine şi Rău, după cum am arătat deja într- 
un capitol anterior, iar mai pe larg în cartea consacrată creativității spiritului (Cf. Boldureanu, 


1997, p.102). 
*) Înţelesul magic-arhaic al lui “întorsu”, fiind ambiguu şi puternic polarizat, nu numai că 
permite, dar chiar pune accentul pe sensul de aduc (= readuc în lumea noastră spre a o modifica) 


temutele Puteri ale Celui-fără-Nume. Această ambiguitate arhaică, după cum se observă, dispare 


în uzul folcloric. 


Capitolul 15 


Intorsul urmei 

M-am referit în capitolul precedent la una dintre cele mai importante “categorii”, 
întorsul, care dă temei, conţinut şi este definitorie pentru toate credințele şi practicile magice, 
începând de la nevinovatele descântece până la vrăji şi “făcături tari” şi de la superstiţia că nu-i 
bine să te-ntorci din drum (de la uşă) după ce ai plecat de acasă până la interdicţia de a aduce 
pruncul de la botez, mirii de la cununie ori mortul de la biserică pe acelaşi drum pe care au fost 
duşi. Sau mai aspra interdicție de a nu stiga muribundul pe nume atunci când îşi dă sufletul, 
pentru că sufetul s-ar întoarce din drum... Alte “categori” cam de aceeaşi factură şi tărie ar fi: 
legatul, dublul, neînceputul, nenumitul, substitutul (simulacrul) - fiecare din acestea având o 
multitudine de “subcategorii” care pot intra într-o infinitate de combinaţii magico-simbolice. Tot 
în capitolul precedent am arătat că expresia “pe urmă — napoi” ne apare ca un dublu pleonasm 
care potenţează magia operatorie a “supracategoriei” principale — întorsul - , “pe urmă” având 
atât un înţeles substantival (şi atunci duce la simulacru, la “luarea urmei” persoanei pentru a 
acționa magic asupra acesteia), cât înţelesuri “circumstanţiale” — spaţial (urmând propria urmă, 
Răul să se-ntoarcă înapoi) şi temporal (pe urmă — în urma, adică după săvârşirea “făcăturii”, 
Răul să se-ntoarcă). Descifrarea acestor înţelesuri, care probează logica foarte strânsă şi 
complexitatea credinţei şi a practicii magice, moştenite în folclor până în zilele noastre este 
confirmată şi de “explicitări” aduse de alte “formule magice”. De pildă, Răul este trimis “în 
munți cărunți”/ unde cocoş nu cântă/ unde vacă nu zbiară”//, aşadar într-un loc nelocuit (şi de 
aceea nenumit), iar de acolo Răul să mai vină “Când morţii s-or împreuna cu vii/ Când Soarele 
s-o nunti cu Luna/ Atunci şi nici atunci!”//, formulă finală subliniată de noi şi care are înţelesul 
mai puternic decât niciodată: netimpul. 

“Versurile” transcrise în capitolul anterior şi analizate succint au fost aduse de mine la 
cunoştinţa celeilalte vrăjitoare a satului, autentica şi redutabila “muiere pricepută” — Ana Jarcov 
— cea temută de întreaga comunitate tradițională, inclusiv de Maria Ionescu. Interpretarea pe care 
a dat-o Ana Jarcov formulei avea rostul unei “explicații”. Această “explicaţie” este, de fapt, 
drumul invers, spre universul mental arhaic. Ea mi-a spus “adevărata zicere”: Trup de lup în 
cap de urs/ Eu întorc ca să închipui//. 

Ursul e “animal făcător de timp”, după cum desluşeşte încă în secolul al XIX-lea Simion 
Mangiuca (Cf. Boldureanu, 1994, p.198), pentru că el se retrage în grote în vremea iernii, iar 
când iese prevesteşte primăvara (de unde şi credinţa că iarna îl păcăleşte pe urs). Lupul, însă, 
este o întruchipare a temutelor forţe nenumite. De aceea, pentru a schimba cursul lumii, lupul 
este constrâns magic să intre în trupul celui “făcător de timp” — celui ce face “crugul 
pământului”. Iarăşi, rostul expresiei este potențat printr-o formulă “întoarsă” pe baza ambiguităţii 


arhaice”: eu întorc ca să închipui. Înţelesul cuvântului a închipui este, aici, cel mai propriu cu 

putință: a întrupa. Adică forța nenumită sălăşuind în capul lupului să devină cap în trupul 
făcător al crugului lumii — ursul. Astfel ursul, făcătorul de timp şi apoi irşind preschimbat, 
coborând în grotă şi apoi ieşind preschimbat, întrupează forţele nenumite — spre a schimba 


lumea, spre a-i da acesteia turnura voită de vrăjitoare. 


Capitolul 16 


Inchipuirea neîntoarsă 


Ca o continuare şi ca o exemplificare a capitolelor anterioare despre întors şi urmă, voi 
reda conţinutul unei întâmplări care, după aproape treizeci de ani, încă mai produce frisoane în 
comunitatea în care s-au petrecut evenimentele. De aceea (aşa cum voi face de fiecare dată când, 
evocând fapte, risc să tulbur amintirile comunităţii şi ale persoanelor care s-ar recunoaşte), voi 
trece sub anonimat identitatea lor. 

Vrăjitoarea A, rămasă singură la bătrâneţe, s-a dat în întreținere unei familii oarecare, din 
alt sat. Familia avea principalele însuşiri ale “omului de tip nou, socialist”: nu credea decât ce 
vedea. Cu amoralismul unei asemenea “concepții despre muncă şi viață”, întreținătorii au 
început să se poarte foarte rău cu bătrâna vrăjitoare, ignorând avertismentele localnicilor despre 
puterea deosebită a acesteia (despre care comunitatea ştia că şi-a ucis prin magie, pe rând, cei 
patru soţi pe care i-a avut). Cu toate acestea, familia întreţinătoare a continuat să se poarte rău cu 
bătrâna, ba încă, sfidând avertismentele, a înăsprit neomenoasa purtare. Asta până într-o seară de 
marţi, când familia (după ce a administrat o porție de sfadă, cazne şi ghionturi bătrânei, silind-o 
să se culce flămândă), s-a aşezat liniştită la cină. Când erau pe terminate, nu mică le-a fost 
uluirea celor din familie — mama, tata şi feciorul de 17-18 ani — să vadă că un tânăr de vreo 25 
de ani intrase pe nesimţite în tindă (odaia din mijlocul casei) unde ei cinau. Era înalt, bine făcut, 
însă faţa îi era zdrobită, toată o singură rană şi sângera năpraznic, picăturile şiroind pe podeaua 
tindei. Atât de mare le-a fost uluirea, încât nu s-au mai întrebat cum de străinul a putut pătrunde 
în casă fără ca cei doi câini de vânătoare (care-i terorizau până şi pe vecini) nu l-au simţit! 
Străinul n-a spus nimic, doar i-a privit pătrunzător şi s-a îndreptat spre odaia dinspre grădină, 


unde locuia bătrâna. Familia a rămas multă vreme înlemnită, aşteptând ca străinul să iasă din 

odaia unde intrase, ori să se-ntâmple ceva. Vreme îndelungată nu s-a petrecut nimic, în odaia 
bătrânei nu s-a auzit nici cel mai mic zgomot, nu s-a desluşit nici cea mai slabă mişcare. 
Dezmeticindu-se, capul familiei s-a dus în odaia dinspre uliţă, unde locuiau ei, şi-a luat 
arma de vânătoare (pe care-o ţinea mereu încărcată), a chemat cei doi câini şi s-a năpustit în 
încăperea bătrânei... Dar, stupoare. Bătrâna stătea liniştită în patul ei, pe întuneric. Şi când a 
aprins lumina, a văzut că bătrâna nu dormea, privea în gol. În odaie nu era nimeni. Câinii au 
rămas la prag, nu au intrat, au schelălăit, apoi au fugit în ogradă şi au început să urle morțiu şi, 
culmea, dârele de sânge se opreau la uşa odăii în care bătrâna stătea liniştită, amintindu-i 
întreținătorului că în acea încăpere nu intrase nimeni de foarte multă vreme şi mirându-se de 


războinica înfăţişare a bărbatului înarmat. 


Capitolul 17 


Intoarcerea ca... superstiție 


În capitolele precedente în care am prezentat practicile de întors, le-am situat alături şi 
în complementaritate cu cele de legat, precum şi cu alte “categorii” al căror conținut reprezintă 
nuclee de concentrare a forțelor magice care articulează logica credințelor şi practicilor magice. 
Un exemplu de conjugare terifiantă îl ilustrează legarea cu mortul. 

Practica presupune luarea unei urme a celui (sau a celei) pe care vrăjitoarea — de obicei la 
cerere — îşi propune să-l lege cu mortul. Urma poate fi: urma piciorului lăsată pe pământ, 
unghie, păr, sudoare, un petic din îmbrăcăminte, un obiect purtat de viitoarea victimă, o 
fotografie a acesteia. Cazul “forte” este luarea nâturii (adică scursoarea actului sexual obținută 
pe diverse căi, ori prin şiretic, ori neatenția viitoarei victime). Această nâtură, după cum am 
spus într-unul din capitolele despre “legat”, se bagă într-un lacăt (încuietoare), se încuie acolo, 
apoi se aruncă lacătul: 

- într-o herghelie de cai (victima înnebuneşte); 

- într-o fântână (victima devine total şi definitiv impotentă şi stearpă); 

- în coşciugul (groapa) unui mort (victima moare). 

Pe rând, de la cele mai grave la cele cotidiene, voi aminti acum câteva “superstiții” legate 
de “întors”,anume când este interzisă întoarcerea. 

A.Este un păcat grav să strigi numele muribundului în momentele ieșirii sufletului, căci 
astfel îi întorci sufletul din drumul plecării definitive, iar de aici toate consecințele: sufletul 


întors va chinui trupul, sufletul strigat pe nume nu-şi va mai găsi odihna (va intra în 

“anonimatul” lumii de dincolo purtând numele din lumea asta); se va întoarce mereu în lumea 
noastră “nepăciuindu-i pe cei vii” (ca strigoi); va încurca “vămile şi străjile” împiedicând ieşirea 
sufletelor morților şi venirea pe lume a nou-născuților şi altele asemenea. 

B. Simetric cu ieşirea din viaţă (moarte), şi la intrarea în viață (naşterea), întoarcerea 
nu-i îngăduită. Astfel, când este scos pruncul din casă spre a fi dus pentru botez la biserică 
(pentru a se naşte ca creştin prin scoaterea din apă), el nu se întoarce pe aceeaşi cale; la 
întoarcere este dat, bunăoară, pe fereastră. (La fel şi nunta nu se va întoarce de la biserică pe 
acelaşi drum: magic, ea nu se întoarce). 

C. Pentru a opri Caii lui Sântoader să nu-ți facă vreun rău, dacă ai greşit lucrând în 
zilele când se serbează, ori întârziind să te culci seara, atunci trebuie să întorci oalele cu gura-n 
jos. La fel, pentru a nu fi înşelat de duhurile rele (de vreun scamator ori fachir), îţi vei lua cămaşa 
ori măcar un ciorap întoarse pe dos. 

D. În sfârşit, dacă pleci la drum, chiar zilnic, când ieşi din casă cu diverse treburi, nu-i 
bine să te întorci din drum pentru că, întorcându-te şi plecând din nou, nu vei mai avea noroc 
ori, mai grav, vei avea parte de nenorociri. De parcă întorcându-te din drum şi plecând din nou, 
nu mai pleci tu, ci altcineva, poate “dublul” tău. Ori dacă pleci tu, atunci când pleci după ce te-ai 
întors din drum, poate duci şi pe altcineva cu tine. Căci întoarcerea se pare că schimbă orice 


bine în rău. Sau, cine ştie, ne aruncă pe noi înşine dincolo de bine şi rău. 


Capitolul 18 


“Perspectiva care creează fenomenul” 


Spunând acestea în Cuvântul înainte al Tratatului de istoria religiilor, Mircea Eliade 
atrage atenţia că ignorarea sau pierderea acelei perspective, acelui orizont în care se află 
fenomenele spirituale arhaice şi primitive (apoi cele din culturile tradiționale care le succed) 
duce la grave denaturări ale sensului acelor fenomene. Astfel, Mircea Eliade arată în repetate 
rânduri că de obicei în formele cele mai comune, uneori sub aparenţa banalității sau chiar a 
trivialității, se ascund fapte spirituale arhaice esenţiale şi care doar aşa mai ajung până la noi. 
Asemenea fapte încerc să inventariez şi eu în cele ce urmează, nădăjduind să pregătesc cititorul 
şi să obțin din partea lui îngăduința pentru unele “dezvăluiri”, interpretări şi ipoteze şocante. 


Actele prin care se manifestă gândirea arhaică — cea care stă la baza fenomenelor magico- 

religioase ce se perpetuează până în zilele noastre mai cu seamă în mediile tradiționale rurale — 
sunt logice, doar că logica lor nu seamănă mai deloc cu logica omului modern, a cărui gândire e 
guvernată de principiile rațiunii, silogismului, cauzalității, demonstraţiei, verificării empirice. 

Voi lua, în cele ce urmează, un exemplu: pentru omul acelor medii arhaice şi mai apoi 
tradiționale, intrarea în lume (naşterea) şi ieşirea din lume (moartea) sunt acte covârşite de 
puterile magico-religioase. Potrivit credințelor tradiţionale de la noi, înaintea naşterii se întinde 
lumea neagră (care este mai temută şi mai primejdioasă decât moartea însăşi!), iar după moarte 
se întinde lumea fără dor (adică cea fără durere şi fără dorință). Exemplul pe care îl voi da se 
referă la un fapt din lumea neagră pe care voi încerca să-l desluşesc după logica arhaică în 
perspectiva căreia a fost creat şi perpetuat în mediile tradiționale până în zilele noastre (în 
copilărie, eu însumi l-am surprins, dar nimeni nu mi l-a “explicat”). Despre el am mai vorbit în 
cuprinsul acestei cărți, dar acum adaug alte elemente lămuritoare*). 

Dacă o femeie rămâne însărcinată —contrar voinţei ei şi chiar contrar unor făcături “de 
legat” menite să-i “lege rodul” — atunci se proceda astfel: 

O “muiere pricepută” (eufemism pentru vrăjitoare) confecţiona o lucrătură dintr-o 
coajă de pâine sau de dovleac pe care lipea o lumânare, astfel ca vârful ei să poată fi aprins. 
Aşeza corăbioara pe pântecul în care se plămădise fătul şi aprindea lumânarea. După aceea lua o 
oală de lut nouă, o întorcea cu gura în jos şi o aplica pe pântec peste lumânarea aprinsă. 
Desigur, pântecul se trăgea în întunericul din oală. Iată şi desluşirea după “logica” arhaică. 
Fătul, pătruns fără voie (nedorit) din lumea neagră în pântecul femeii, trebuia “chemat” şi 
readus în hăul acelei lumi, pentru aceasta era făcută lumină (analog Actului Dintâi — “Să fie 
lumină”!). Dar lumina nu este făcută pentru venirea pe lumea albă (în numele vieții), ci pentru 
reinstaurarea lumii negre asupra fătului şi rechemarea lui în hăul Increatului. De aceea lumina 
nu provoacă naşterea, ci cheamă Întunericul - astfel ca lumea neagră să ia progenitura nedorită 
îndărăt, în hăul Nimicului. 

La această practică m-am mai referit după cum spuneam mai sus şi într-un alt capitol; 
dacă o reiau, e şi pentru a face necesarele corelaţii determinate de perspectiva şi de reţeaua care 
creează şi menţin fenomenul şi practicile aferente. Să le luăm pe rând. Mai întâi lumea neagră 
ca Intoarcere a luminii sfinte. Lumânarea aprinsă din “corăbioara” pusă pe pântecul gravidei 
care nu-şi doreşte fătul, întorcându-se, schimbându-se, devenind lumină neagră cheamă lumea 
neagră a Increatului, care absoarbe fătul nedorit. Menţionăm şi alte întruchipări ale luminii 
negre: fulgerul negru (care va însoți Apocalipsa şi care se arată când năvălesc strigoii şi 
duhurile rele în lumea noastră); femeia lungă (““muierea neagră” — care schimbă, întoarce feţii 


nou-născuţi rămaşi nesupraveghiați); Maica Mărie — cea Neagră sau Sfânta Vineri cea Neagră — 

personaje din mitologia populară a răului. În al doilea rând “corăbioara” (numită şi opaiţ sau 
hodaiță), pusă pe un pârâu de ziua morţilor, străbate în lumea morţilor ducându-le acestora 
lumina. 

Şi pentru a nu fi greşit înțeles de către oarecine în intenţiile mele, sfătuiesc şi rog totodată 
să nu-şi ia nimeni curajul să recurgă la un astfel de procedeu. Fiindcă pentru omul de rând e un 


păcat de moarte; iar dacă nu crede în păcat, rămâne doar moartea. 


*) După cum m-a încredinţat un teolog (preotul Ionel Săvescu), într-una din tâlcuirile sale Antim 
Ivireanul vorbea despre naşterea neagră (adică venirea din lumea neagră!), naşterea luminată 
(botezul creştin) şi naşterea mântuitoare (moartea trupului ca ieşire din lumea aceasta, în care, 


prin trup, omul este mereu pândit de ispite şi de primejdia păcatului). 


Capitolul 19 


”Gânditorul” de la Hamangia 


Încă din tinereţe, am avut presimţirea că faimoasele statuete arhaice — ridicate apoi de 
elanul protocronist ceauşist pe noi culmi -, cunoscute sub numele de “Gânditorul” de la 
Hamangia, ascund taine dar taine de cu totul altă factură decât cele presupuse de obscurele 
exaltări protoconiste... Pentru că “miracolul” nu stă în faptul că noi, românii “carpato- 
danubiano-pontici”, fiind urmaşii Gânditorilor, “iată, avem moştenit harul gândirii încă din 
paleolitic, tovarăşi!”. 

Cele mai recente cercetări de teren îmi dau curajul de a preschimba vechea-mi presimţire 
într-o ipoteză cu mari şanse de confirmare. Şi iată de ce: 

a) actul naşterii şi cel al morţii erau încărcate la arhaici de sacralitate (de unde şi bogăția 
practicilor magico-religioase care le însoțeau şi care se perpetuează până azi în cultura 
tradițională rurală); 

b) paralel şi simetric, actul îngurgitării (înghiţirii) hranei şi cel al defectării (eliminării) ei 
erau o refacere ritmică zilnică a sacralității intrării şi ieşirii din viață; prin urmare aveau un cert 
potențial magico-religios, de asemenea perpetuat în credințele folclorice până-n zilele noastre*); 

c) zona recent cercetată este cea a Beregsăului (aprox. 20 km de Timişoara) şi aparține 
culturii Parţa (vatră preistorică); elemente descoperite aici m-am încurajat în formularea şocantei 


ipoteze. 

Descoperirile mele se referă la următoarele credinţe (de factură arhaică evidentă): 

- dacă ai avut semne rele în vis, e interzis să vorbeşti dimineaţa cu cineva înainte de a 
înghiți mâncare (de trei ori); 

- când mănânci (îndeosebi dimineaţa) e interzis să te întinzi, să caşti, să te freci la ochi, 
să te scobeşti în nas sau în urechi. În această privinţă Mircea Eliade a afirmat că indianul epocii 
arhaice, mâncând, nu are conştiinţa îndeplinirii unui act fiziologic, ci este convins că aduce un 
sacrificiu zeilor dinlăuntrul său. (Aceşti “mărunți zei”, iată, nu trebuie nici azi deranjaţi!); 

- dacă se întâmplă ca la scalda pruncului (până la şase săptămâni de la naştere) să fie în 
odaie şi persoane străine de familie, acestea nu au voie să iasă din odaie până când moaşa de 
neam sau mama nu aruncă apa din covată la rădăcina unui pom (păr), iar după ce aduce covata în 
odaie, o întoarce cu gura în jos, iar pe fundul ei se aşează persoana străină (acest obicei, 
neatestat la Beregsău, există în multe alte locuri, fiind cunoscut etnologilor). 

Iată acum “amănuntul” descoperit la Beregsău şi care întregeşte paralelismul relevând 
aproape cu certitudine sensul tainic al poziției “Gânditorului”: întrebând ce se face după 
scoaterea mortului din odaie pentru a fi dus la cimitir, pe lângă cele îndeobşte ştiute, Rozina 
Micu (90 de ani) mi-a spus că toate scaunele din odaie se pun pe masa unde a stat mortul, 
însă se pun cu picioarele în sus. Aşadar scaunul, locul unde omul îşi aşează acea parte a 
corpului prin care elimină resturile hranei, trebuie magic întărit prin contactul cu tăblia mesei 
pe care a adăstat cadavrul înainte de ieşirea lui din lumea viilor. 

Deci, foarte probabil, poziţia “Gânditorului” din Hamangia nu este aceea a unei meditații 
profunde (care s-ar fi transmis pasă-mi-te, aşa, tam-nisam la poporul român), ci aceea a unui act 
sacru repetitiv pe care l-am putea numi defecarea rituală. 

În plus şi mai ales deosebit de important este să arătăm în acest context următoarele: 

a) fecalele au în procedurile magice o tărie deosebită; ele sunt luate ca substitut magic al 
persoanei în practici de magie tare sau de magie neagră, având o putere mai mare decât a altor 
substitute (unghii, păr, sudoare); 

b) poziția “defecării rituale” în care e consacrat “Gânditorul de la Hamangia” este 
analoagă poziţiei fetale — cea în care stă atât fetusul în uterul matern, cât şi poziției în care se 


înmormântau cadavrele în perioada arhaică (cf. Gimbutas, 1989, p.223; 244). 


*) Regretatul folclorist Ioan I. Popa mi-a povestit cu ani în urmă o snoavă scatologică din zona 
sa de baştină (Luna-Turda) în care un tată îşi “iniția” feciorul spunându-i că omul are parte de 


trei mari plăceri inegalabile: împreunarea cu femeia, defecarea şi moartea. 

Capitolul 20 


Alte argumente despre “Gânditorul” preistoric 


De bună seamă că ipoteza mea în legătură cu “Gânditorul” de la Hamangia poate şoca 
multă lume. Vin acum cu noi precizări de ordinul arhaicităţii — care, ca şi “Gânditorul”, nu sunt 
“româneşti”, necum bănăţeneşti, ele fiind de ordin antropologic, adică general-umane. 

Să vedem mai întâi ce înseamnă genunchii şi coatele, mai precis coatele proptite pe 
genunchi. La prima vedere, am fi tentaţi să spunem doar că e o poziție analogă celei fetale (pe 
care-o are fătul în pântecele mamei). Este cunoscut faptul că în poziție fetală erau înmormântați 
oamenii paleoliticului (ei fiind puşi din nou în pântecul Mamei-Pământ în vederea unei noi 
naşteri). Dar poziția coate pe genunchi este şi altceva: este tocmai poziția opusă celei fetale — 
este maxima stabilitate a vieţii mature, este o poziţie prin excelenţă de rezistență împotriva 
morţii vremelnice. (Până în zilele noastre se aude vorba “Mă doare-n cot” — uneori chiar în 
forma licenţioasă “Mă doare-n c...”). Aici este momentul să amintesc faptul că dacă, din 
neatenţie, ori dintr-o pornire necontrolată, îţi prinzi genunchii cu palmele (deci aparent o 
poziţie asemănătoare cu a “Gânditorului”), atunci acela este un semn rău: negreşit acela-i un 
semn de moarte! 

Aşadar coatele (şi nu palmele) pe genunchi este un semn împotriva morţii. De ce este 
atât de important ca anumite acte fiziologice să-l găsească pe omul arhaic într-o poziţie de 
stabilitate, de împotrivire la moarte şi la semnele ei? Pentru că, amintesc ceea ce am spus în 
primul episod dedicat “Gânditorului”, defecarea este eliminarea din organism a resturilor hranei 
ce a a fost sacrificată “mărunților zei” din “microcosmos” (corpul uman). 

Mai amintesc că suprema taină a postului negru creştin — după cum voi arăta într-un 
capitol următor — impunând calea ascetismului (abstinenţei alimentare) este aceea că însuşi 
trupul se sacrifică lui Dumnezeu sacrificându-se corpului. De aceea corpurile asceţilor, după 
plecarea sufletului, nu sunt atinse de putreziciune. Dar să aducem un argument arhaic: Arabii 
preislamici, de bună seamă că aveau o teamă sacră faţă de actul defecării; musulmanii, pe care 
Mahomed însuşi i-a învăţat legea păstrării sentimentelor religioase, nici în ziua de azi nu ating cu 
nici un obiect făcut de om anusul; mai ales după defecare, ei ating doar cu apă locul... La noi 
este vorba folclorică despre cel foarte norocos în viață că... “s-a scăpat în scăldătoare şi a mâncat 


din belşug”. 

În sfârşit, între argumentele aduse acum, este necesar să ne întrebăm despre locul 
palmelor “Gânditorului”. În poziţia de stabilitate pe care am subliniat-o, palmele sunt la cea 
mai mare depărtare de genunchi: depărtarea de... un cot (folosit şi ca etalon de măsurare a 
distanţei; dar antropologic vorbind, etalonul este “unitatea exemplară”). Nu ar fi foarte greu să 
presupunem un lucru cunoscut de fiziologi: palmele sprijină şi poate masează regiunea nervului 


trigemen, cu un efect stimulator al funcţiilor vitale. Între care şi gânditul. 


Capitolul 21 
“Du-du, Du-du” 


Titlul ales pentru capitolul de față este o invocaţie magică pe care Maria Ionescu (76 de 
ani, Topolovăţu, Timiş) mi-a spus-o în 1975, reluând de mai multe ori relatările despre o practică 
“un descântec” prin care ea a reuşit să aducă înapoi în familie, “la muierea lui”, pe un sătean 
care, căzând de bună seamă victimă făcăturilor, n-a mai putut să-şi suporte nevasta, o ura tot 
mai mult; îi ura pe toți ai casei (socri, copii) până într-atât, încât i-a părăsit, ducându-se, “buimac 
şi fără cap” la cea care l-a vrăjit, într-un sat vecin, la Cralovăţ. 

Nenorocită şi părăsită, fosta lui nevastă s-a adresat Mariei Ionescu, însă nu i-a cerut 
explicit să-i desfacă “făcătura” (pe care o făptuise o vrăjitoare neştiută), ci doar rugând-o pe 
Maria Ionescu s-o ajute, s-o sfătuiască şi s-o îndrume spre vreo vrăjitoare cât mai nimerită unui 
atare scop de “dezlegare”. Toată “stratagema” avea înţelesul unei solicitări implicite ca chiar 
Maria lonescu să treacă la desfacerea făcăturii (ceea ce vrea să însemne că însăşi solicitarea de a 
face vrăji trebuie să vină “pe ocolite”, să nu fie explicită, pentru a avea leac). Indirect, un 
asemenea demers avea şi rostul din partea femeii părăsite de bărbat de a afla dacă nu cumva 
chiar Maria Ionescu este cea care “a făcut făcătura”. Credinţa că cel care poate să-ţi “desfacă” 
cel mai bine o făcătură, adică s-o anihileze fără greş şi complet este chiar cel care a făcut-o. Ori 
măcar” desfăcătorul” să fie egal în putere sau mai puternic decât cel care a făptuit vrăjitoria. Se 
crede, de asemenea, că vrăjitorii “se citesc”, se ştie unii pe alții după vraja pe care o fac, adică se 
cunosc pe căi oculte. 

Maria Ionescu a înțeles mesajul implicit şi a fost de acord; - “Haida, Ano, să-l chemăm 
pră bolându de loţa!”. Şi în următoarea marți seara s-au aşezat sub coşul deschis, lângă vatra 
din tinda casei, au luat un mosor (0 ţeavă de lemn mai mare pe care se aduna urzeala pentru 
războiul de ţesut) şi Maria Ionescu, de față cu Ana, cea care a solicitat “demersul magic”, a 


început să-l strige pe Ioța prin acea “dudurooane” îndreptată spre coş: 

“Du-du, Du-du, 
Nu chem pe Du-du, 
Chem pe Lacu, 

Lacu să-l cheme pe Dracu 
Să se facă vârf — de coş. 
Cu ciocul de cocoș, 

Cu aripi de corabie, 

Că eu nu-l trimet în lume, 
Numai la Cralovăț anume 
(La casa cu număru cutare) 
Pră lofa să mi-l găsească 
Și-napoi să mi-l momească! 

Să-l aducă nu ca gându (liniştit — n.n.) 
Numa ca vântul! (adică zbuciumat, n.n.) 
Că eu f-oi da: 

Un cocoş mare dă mâncat 


Și-o văduvă dă culcat!” 


Şi, după spusele Mariei Ionescu, doar în prima marţi a avut ocazia să rostească formula 
de nouă ori, că nici n-a mai trebuit să repete făcătura în marţea următoare şi loţa a venit prin 
văzduh miercuri noaptea, în chip de claie de fân, s-a aşezat în grădină, mai precis în arie lângă 
prepelicul de tulei, după care s-a preschimbat în om (dar era cu “cămaşa ruptă, chinuit ca vai de 
el”), a căzut la pat şi a început să geamă cerând apă, apă. Maria Ionescu i-a atras atenţia Anei că 
aşa se va întâmpla, să nu se sperie şi să nu cedeze rugăminților lui, să nu-i dea apă, că moare, ci 
să-i dea lapte. “Şi loţa a scăpat şi s-a făcut om bun, de casă!”. Iar dacă adăugăm că prepelic 
înseamnă “buricul pământului”— locul unde s-a stabilit Ioța, iar laptele este purtătorul universal 
al “maniei”-— dătătoarea de viață, observăm că, în fantezia ei, Maria Ionescu a vorbit în termeni 


de maximă... rigoare antropologică: bărbatul a renăscut. 


Capitolul 22 


Mărul la nuntă 

Într-unul din capitolele de început mă refeream la măr — atât la pom cât şi la fruct — 
subliniind că bănăţenii numesc fructul cu un substantiv feminin: mară. Căutam, tot acolo, să 
desluşesc unele semnificaţii şi înrudiri de înțelesuri care merg până la substratul arhaic al 
credințelor magico-mitice şi, deopotrivă, până la străvechimi biblice ale limbajului. Acum, 
recent, cu prilejul unor cercetări etno-folclorice de teren la Beregsău, am găsit atestarea unei 
datini deosebite pe care, iată, mă grăbesc s-o aduc la cunoştinţa celor interesaţi: mărul la nuntă. 
Deşi cei care mi-au povestit datina au părăsit forma feminină a denumirii fructului (ei rostesc 
măr pentru fruct, aidoma pronunţiei din limba literară şi sub influenţa acesteia), totuşi avem de-a 
face cu semnificații arhaice — nu neapărat “moştenite” sau “continuate” din negura vremilor — ci 
mai degrabă redescoperite pe căi misterioase. Dacă, însă, vom “contextualiza” datina 
etnologiceşte, atunci căile nu ne mai par atât de misterioase, căci redescoperirea nu este, de 
fapt, decât rezultatul presiunii şi a consecvenţei logice ale contextului etnologic. Voi prezenta pe 
scurt datina: 

La ieşirea din biserică, mireasa are un măr (o mară) împănat cu mulți bani (monede), pe 
care în acel moment îl aruncă peste cap. Cel care are norocul să prindă mărul ia toţi banii cu 
care fructul este împănat, după care îl “lapădă”, adică nu-l mănâncă nici el, nici altcineva. 
Explicaţia pe care mi-au dat-o localnicii este aceea că mărul nu-i curat pentru că “s-a spălat 
mireasa cu el”. Dacă e vorba despre o “spălare” simbolică sau de una totală, reală (magică) nu 
este deocamdată foarte important să precizăm; amintesc, însă, că şi după naştere, la prima scaldă 
a copilului (şi după aceea până la botezul creştinesc) în apă se pune neapărat un măr roşu (“să 
fie copilu roşu-n buci”). Dar iată că mărul mai apare în spălarea rituală a miresei, când el are 
rostul de a prelua toate păcatele miresei, astfel ca în noua stare de femeie măritată, adică de 
aducătoare de prunci, ea să fie din nou pură, aşa cum a fost Eva în starea paradisiacă, înainte 
de a se lăsa ispitită în săvârşirea păcatului originar. Mai subliniez un “amănunt” esențial care ar 
putea trece neobservat: nu doar apa singură are puterea de a purifica (aşa cum se crede 
îndeobşte), ci şi mărul, “fructul vinovat” de păcatul originar este adus în starea magică de a 
prelua păcatele individualizate de până atunci ale miresei, pentru a o face pe urmaşa Evei să 
reajungă la starea paradisiacă, cea lipsită de prihană. Amintesc faptul că “încărcarea magică” a 
unui obiect cu păcatele omeneşti este cunoscută încă din vremurile arhaice: babilonienii judecau, 
condamnau la moarte şi aruncau în mare cuțitul sacrifical după ce acesta “săvârşea” Jertfa. Un 
alt exemplu dintr-o zonă mai apropiată de noi în timp şi spaţiu îl reprezintă, în această privință, 
obiceiul numit pripoliş la care fac referire în capitolul Sâmbăta lui Lazăr şi plăcintele. Reiau 
aici fragmentul care învederează transferul responsabilității pe un obiect — turta de mămăligă — 


care preia vina uciderii: “In vechime oamenii mureau şi după patruzeci de zile înviau iar, şi după 

aceea trăiau veşnic. Trăind veşnic, era firesc să îmbătrânească aşa de mult, încât să nu se mai 
poată mişca şi să devină pentru tinerii lor o veşnică povară. Spre a scăpa de dânşii, tinerii 
pregătesc mămăliga cu care îi oblojeau pe cap, iar după aceea îi loveau cu securea până mureau. 
Şi făceau acest lucru ca să se creadă că nu-i omorau ei, ci mămăliga” (s.n) (Boldureanu, 


1997/a, p.122). 


Capitolul 23 


Moaşa duce, naşa aduce 


În cercetări mai noi pe care le-am făcut pe teren (Beregsău Mare, Timiş, 1995-1996) am 
întâlnit unele confirmări certe ale ipotezelor pe care le formulasem încă de multă vreme: 
1. Pruncul nou-născut nu poate să moară nebotezat, pentru că, de fapt, (potrivit unei 


credințe precreştine, peste care însă s-a suprapus organic botezul creştin), prima scaldă este 
adevăratul botez! 

2. Există o “simetrie” multiplă: pe de-o parte între naştere şi nuntă, pe de altă parte, între 
naştere şi moarte, iar pe de alta (cea atât de cunoscută), dintre nuntă şi moarte. Pe lângă 
acestea, mai există şi “continuităţile”: nu doar între lumea de aici (“lumea cu dor”) şi lumea de 
dincolo (“lumea fără dor”, cea de după moarte), dar şi între lumea albă (lumea de aici) şi lumea 
neagră (lumea de dinainte de naştere). 

Să le luăm, aşadar, pe rând: 

(1) Fiind chemată încă de când gravida “e lovită de naştere”, moaşa de neam numită şi 
“babă de buric”, după ce-o ajută să nască, dă fuga la preot şi-l roagă numaidecât să facă apa de 
botez. Dar înainte de a pleca la preot, se gândeşte (mai nou consultă părinții pruncului) ce nume 
să-i dea. Ce însemna apa de botez? O molitvă (apă sfinţită) făcută pe numele celui abia născut! 
Această apă se pune în apa primei scalde şi-i “transmite” scaldei sacralitatea (virtuțile magic — 
religioase ale molitvei). Expresia pentru toate acestea este: “l-o ivit pe copil la popa”. Deci 
copiii se pot naşte morţi, dar practic este exclusă posibilitatea ca, odată născuţi vii, ei să moară 
nebotezați. La botezul religios propriu-zis (la două săptămâni după naştere), “pruncul poate 
primi (şi primeşte) un nume şi din partea naşului. Este, cred, destul de clar că prima scaldă îşi 
păstrează rolul de prim botez. 

(2) Etnologii ştiu că pruncul “se naşte a doua oară” atunci când îşi începe viața spirituală. 


cea 

Acest început, iată, coincide cu primul botez, când moaşa “îl iveşte” la preot. Dar ceea ce se 


observă mai greu este “continuitatea” pe care lumea noastră o păstrează cu lumea neagră prin 

intermediul nou — născutului, care abia a pătruns între noi. Este, poate, cea mai nebăgată în 
seamă "simetrie". De aceea o voi schiţa mai jos: 

a) — până la şase săptămâni (atâta vreme îl scaldă zilnic cu apă în care s-a pus molitva), 
mama nu numai că îl ţine lângă ea, dar îl ţine şi legat în scutece (în lipsa buricului, care-l ținea 
legat de ea înainte de naştere); 

b) — la ducerea la biserică pentru botezul creştin, moaşa este cea care îl poartă; la 
aducere îl poartă, însă, naşa. De obicei, la ducere, copilul e dat pe fereastră şi la întoarcere e 
primit pe uşă (la Beregsău obiceiul nu se mai păstrează). Mama este cea care-l primeşte — semn 
că “îl mai naşte o dată” la venirea de la biserică! Ca şi la nuntă, ca şi la înmormântare, pruncul 
abia născut nu se întoarce pe acelaşi drum; 

c) — în sfârşit, moaşa primeşte un dar ciudat: o pânză care i se lagă la grumaz cu prilejul 
botezului creştin. Pentru rotunjirea analogiilor, amintesc că şi la nuntă, miresei i se face un dar: 
pânza pe care soacra i-o aşterne la picioare când vine, după cununie, de la biserică. Pânza e 
prezentă şi în cununia religioasă: în multe localităţi, în faţa altarului, naşii prind pe umerii mirilor 
o pânză, care îi “împreunează” de la logodirea în biserică până după săvârşirea tainei căsătoriei. 
Biserica este, peste tot, prezentă. Ca şi femeile aducătoare, purtătoare şi păstrătoare de viaţă. 
Bărbaţii sunt şi ei prezenţi, dar în latura nevăzută a lucrurilor... 

Despre multiplele simetrii, precum m-a încredințat un teolog amintind una dintre 
cazaniile lui Antim Ivireanul, stă mărturie următorul fapt (la care m-am referit deja pe scurt într- 
o notă de subsol la capitolul Perspectiva care creează fenomenul): înaltul prelat, mitropolitul 
Antim Ivireanul, vorbea despre trei naşteri. Prima, venirea pe lume a pruncului din pântecul 
mamei (naşterea biologică) este naşterea întunecată; botezul creştin este numit de mitropolit 
naşterea luminată. lar moartea (înțeleasă ca moarte a trupului) este naşterea mântuitoare, prin 
care omul se despovărează de primejdia păcatului prin eliberarea sufletului din trupul “cel mult 
pătimitor”. În același timp, Antim Ivireanul, vorbind despre naşterea întunecată, oferă un 
argument peremptoriu în sprijinul “topografiei” pe care am conturat-o în posibila viziune 


tradițională: lumea neagră din care fătul vine prin naşterea întunecată! 


Capitolul 24 


Taina (arhaică) Botezului 


Între Tainele Bisericii, care sunt acţiuni ale Duhului Sfânt şi prin care se manifestă însuşi 


lisus Hristos, Botezul (Apa de botez) ocupă locul cuvenit între cele Şapte Daruri ale Duhului 

Sfânt: Euharistia (Împărtăşania), Mirungerea, Botezul, Nunta, Pocăinţă, Maslul (Tămăduirea 
suferinței), Hirotonia (Taina Preoţiei ca slujire sacerdotală) — chiar cel dintâi! 

Am arătat în capitolul despre apa de botez că prima scaldă a nou-născutului nu se poate 
face fără molitvă (“apa de botez” făcută de preot la cererea moaşei, îndată după naşterea 
pruncului şi pe numele acestuia). Aşa încât, printr-o “suprapunere organică” botezul arhaic 
(lustraţia prin apă) devine botez creştin — “omologat creştineşte” dacă mi se îngăduie o 
asemenea formulare. 

Mai trebuie să adaug că numele ales de moaşa de neam (“baba de buric”) şi comunicat 
preotului — pentru ca acesta să facă apa de scaldă pe numele ales de moaşă — este numele de 
taină al pruncului. 

În fapt, numele ales de moaşă (“rostuit”) este numele unui bunic, străbunic sau al unui 
sfânt (hranul casei) care devine protectorul noului născut. Avem motive să credem că, la origini, 
alegerea numelui se făcea pe căi revelate. Dovadă stă până azi credința puternic polarizată 
despre acest nume. Astfel, el este: 

a) “nume de taină”, comunicat de baba de buric doar preotului; este un nume de 
identitate cu sfântul protector (reflex al identificării omului viu cu strămoşul totemic); 

b) dacă pruncul moare, atunci se manifestă din plin atitudinea duală puternic polarizată. 
Următorul prunc, dacă se va naşte din aceiaşi părinți sau în aceeaşi casă, trebuie fie să poarte 
acelaşi nume de taină (moartea, ştiind că l-a luat pe Pavel, nu va mai veni să-l ia tot pe Pavel), fie 
interdicția ca următorul născut să poarte acelaşi nume (pentru că moartea va veni după nume şi 
iarăşi îl va lua). Acesta este, de asemenea, reflexul unui “principiu arhaic” — comportamentul 
dual, puternic polarizat. 

Modelul antropologic al obţinerii identităţii strămoşului se vede şi în următorul fapt, 
binecunoscut de etnologi: în triburile rămase în starea de primitivitate (chiar dacă se cunoaşte 
foarte bine procesul natural al procreării), femeia gravidă, înainte de naştere, consumă ritual 
grăunţe pe care le apucă direct cu buzele din ţeasta (hârca, craniul) unui strămoş al clanului, 
craniu care este păstrat la loc de mare cinste în “altarul” colibei. Strămoşul este protector al 
clanului, iar spiritul său se află în craniu, de unde este “preluat” direct cu buzele de către lehuză, 
gest esenţial prin care i se conferă celui ce se va naşte spiritul, adică identitatea, ființa 


strămoşului — esența nemuritoare a tribului. 

Capitolul 25 


“Dez-miratul” şi “curatul” 


Aş vrea să spun că prin “etimologie populară”în cuvântul ursit sunt îngemănate 
înțelesurile a două cuvinte: urs şi a urzi. Potrivit acestor două înțelesuri, ursitoarea este 
urzitoarea soartei noului născut, iar ursul este, precum am văzut “animalul făcător de timp” şi 
de lume, care putând coborâ în lumea de dincolo (hibernarea), vine în contact cu puterile morții 
şi renaşterii. Cu această precizare, să examinăm faptele de teren. 

a) În ţinuturile bănățene există — ca mai peste tot — credința în ursită: cele trei 
“personaje” himerice din mitologia populară care, în primele trei nopţi după naştere, vin la 
prunc şi-i prezic tot cursul vieţii. (În zona cercetată “ursitorii se pun” şi la Anul Nou, noaptea, 
pentru a ghici pe cel care e “ursit” fetei la măritiş). În alte “variante” ursitoarea e doar una. În 
asemenea situații, ea este o personificare a soartei (destinului) şi are două funcţii: chiar în 
noaptea în care vine, ea aduce un alt prunc în brațe şi încearcă să-l schimbe pe cel adevărat cu 
cel fals, adus de ea. Dacă mama observă, atunci intrusa nedorită iese din odaie şi, la fereastră, se 
schimbă ea însăşi devenind urâtă ca o hârcă ori ca o “strigoane”. Şi dacă nu izbuteşte să 
schimbe copilul cel bun cu cel fals, apoi se mulţumeşte măcar să schimbe la copilul cel adevărat 
fața cu dosul inversându-i toate mădularele. lar dacă nici asta nu izbuteşte, se limitează la a-l 
schimonosi pe pruncul cel adevărat... 

b) Dacă femeia gravidă (“groasă” sau “grea” — cum o numesc sătenii din câmpia 
bănăţeană), vede un om “însemnat din naştere” (malformat), atunci ea trebuie să rostească de trei 
ori formula: “Doi se miră, doi se dez-miră!” şi eventual să-şi facă de trei ori discret cruce (cu 
limba în cerul gurii) şi să-şi scuipe de trei ori în sân. Altfel, copilul din pântecul ei, dacă nu este 
dez-mirat, preia “semnul” celui malformat şi se va naşte diform. 

c) Pe patul pe care mama îşi alăptează copilul, nu este îngăduit să se pună cu şezutul 
vreo altă femeie, pentru că dacă se pune ia laptele din sânii mamei şi copilul nu mai are ce să 
sugă... 

d) Când o altă femeie vine să viziteze lăuza, cam până la botez (în primele două 


săptămâni după naştere), ori chiar până la şase săptămâni, acea femeie venită e necesar să fie cu 

mare băgare de seamă, căci dacă ea este în “răstimpul necurat” (perioada de menstruație), 
trebuie să-l prindă de picior pe copilul nou-născut, să-l tragă de trei ori şi tot de atâtea ori să 
rostească: “lo-s spurcată, tu curat!” şi să-i lase un capăt de aţă, eventual să-l scuipe şi nu-l 
deoache. Dar numai după ce rosteşte formula de mai sus. Altfel, copilul se umple de bube! 

e) După cum mi-a spus Micu Rozina (90 ani) din Beregsău Mare, cea mai gravă boală e 
“diochiul”. Dacă cel care “dioache” priveşte deodată pe cel pe care-l dioache şi se uită în 
pământ, atunci cel diochiat moare negreşit. 

În partea a doua a acestui capitol e potrivit să vedem câteva lucruri care există în 
credințele localnicilor privitoare la soartă. Putem porni de la două proverbe care coexistă în 
mediul tradițional. Primul, “Ce ţi-e scris în frunte ți-i pus”, iar al doilea afirmă exact contrariul: 
“Soarta-i cum şi-o face omul”. Mai întâi, aşa cum am avut prilejul să arăt în repetate rânduri în 
această carte, orice realitate a culturii tradiţionale care se comportă dual, contrar, puternic 
polarizat, antagonic — este dovada acțiunii unuia dintre “principiile arhaicităţii”: peremptoria 


cea 

existență “în două fețe”, cea care vine de dincolo de Bine şi de Rău, cea pe care, resimţind-o, 
filosofii şi poeţii au numit-o confuzia extremelor (““atragerea”, “lupta contrariilor şi împăcarea 
lor” etc.). Apoi, se adevereşte aici şi un alt “principiu al arhaicităţii” — cel care asigură multiplele 
simetrii şi paralelismul, analogii şi izomorfisme privind topografia lumii în viziunea tradițională, 
potrivită unui orizont mental întemeiat pe cel arhaic şi succesorul acestuia. Astfel, pentru un 
etnolog de talia lui Romulus Vulcănescu toate credinţele şi toate edificiile spiritual — religioase 
au la bază mitologia sorții şi mitologia morţii (Cf. Vulcănescu, 1987, p.159-220). Cartea 
noastră, raportată la acest “principiu arhaic”, învederează simetria (dar şi marea diferență!) dintre 
lumea neagră (cea care, precedând orice “facere”, orice naştere, este temutul creuzet al 
inexorabilei “hărăziri de soarte”)şi “lumea fără dor”, lumea de dincolo, lumea de după moarte; 
între acestea două se află lumea noastră, lumea albă, lumea cu dor. 

În sfârşit, ne rămâne să examinăm cum se împacă cele două proverbe contrare; dovedind 
că există împăcare a lor în logica şi armonia uriaşului sistem deschis al culturii tradiționale 
orale, dovedim încă o dată acţiunea omniprezentă a principiului său constitutiv-funcțional, căruia 
regretatul folclorist bănăţean Vasile Tudor Creţu i-a consacrat o parte însemnată, poate cea mai 
valoroasă, a preocupărilor sale (Creţu, 1980, passim) . Dar să revenim la cele două proverbe 
enunțate mai sus. 

Cel dintâi proverb evocat, “Ce ţi-e scris în frunte ți-i pus”, diacronic privind lucrurile 
exprimă o atitudine mai veche ce ţine de ideea arhaică a inexorabilității sorții. Primitivii rămaşi 
până în vremurile moderne “în stare de natură” - precum am arătat în finalul capitolului 


precedent - ne oferă exemple consemnate de călători şi etnologi cum că venirea pe lume a unui 

nou născut membru al clanului (tribului) se face printr-o naştere fără individualitate, adică fără 
identitate. Chiar dacă pentru ei sub aspect strict natural (biologic) procreerea este desluşită cu 
suficientă claritate, venirea din lumea neagră rămâne periculoasă. Este motivul pentru care 
femeia gravidă nu trebuie să nască până când nu apucă cu buzele direct din țeasta unui strămoş 
(păstrată cu mare sfinţenie pe “altarul” clanului) câteva grăunţe pe care le îngurgitează. Astfel 
copilul ce se va naşte nu va fi un primejdios anonim intrus, ci el va apărea purtând “esența” 
strămoşului, va avea, adică, identitatea magico-sacră a aceluia. Şi în Banatul zilelor noastre se 
păstrează procedura magico-sacră (de sacralitate precreştină) a conferirii idealității “moşului” 
pentru pruncul abia născut. “Rolul” este îndeplinit de moaşa de neam (“baba de buric”), care, 
după ce taie buricul noului născut rupând astfel legătura cu lumea neagră din care acesta tocmai 
venise, aleargă într-un suflet la preotul satului cerându-i să facă apa de botez pentru prima scaldă 
pe numele de taină al pruncului (care este un nume ales de ea şi pe care l-a purtat, cât a fost viu, 
dar îl poartă şi în lumea de dincolo, unul dintre cei mai vrednici moşi ai neamului). Tot în 


cea 

legătură cu acest prim proverb, aş vrea să rog ca expresia “în frunte ţi-e pus” să nu fie citită 
metaforic. Reputatul etnolog Petru Caraman dă exemple provenind de la românii sud-dunăreni - 
păstrători cam în acelaşi fel în care sunt şi bănăţenii — despre obiceiul punerii unui semn numit 
damcă ( prin tehnica tatuării) la femei deasupra, la îmbinarea sprincenelor (Caraman, 1988, II, 
p.197-199). După cum rezultă din sursa citată mai sus, verbul a serie are aici înțelesul de “a 
picta”, confirmat şi de vorbirea bănăţeană; mai mult, forma participială “scrisa” are înțelesul de 
lege (inexorabilă), dar şi de destin, de soartă: “aşa i-a fost scrisa”. De aici, punerea semnului 
pe frunte are sensul (magic) de punere a unui semn voit, adică un semn “controlat” magic, un 
semn care, stând în puterea celui ce l-a făcut, poate să modifice cursul destinului celui căruia i s- 
a pus în modul dorit, mai precis să-l apere pe cel care-l poartă de inexorabilitatea sorții. Iar dacă 
acest semn se pune unei femei (aducătoare de viaţă din lumea neagră), atunci rostul magic este 
cu atât mai evident şi mai justificat (este, într-un fel, aceeaşi grijă de a înconjura Increatul cu 
nemaivăzute “forme scrise” care se manifestă şi în încondeierea ouălor), adică de a pune puterea 
Increatului sub semnul scris. 

Cum rămâne, însă, cu al doilea proverb (“soarta-i cum şi-o face omul)?. Pe scurt, aici 
credem că, dincolo de prima instanță, îşi face loc un reflex al aculturaţiei creştine: soarta 
omului nu se împlineşte până în ultima clipă a vieţii pe lumea albă. Încă şi atunci nu se 
împlineşte decât o “etapă”, prima, pentru că, potrivit creştinismului nostru concrescut, urmează 
“cealaltă vreme a vieţii noastre”. Atunci grija pentru soarta noastră se continuă. Nu atât prin noi, 
ci prin neamul care rămâne şi căruia îi rămâne grija de a îndeplini toate rânduielile de bună- 


cuviință. Şi prin care ne nemurim. 

Capitolul 26 


“Frasu copiilor” 


Dacă nou-născutul, până la botezul creştin (care se făcea odinioară în două săptămâni de 
la naştere), ori până la şase săptămâni, este lăsat singur, ori mama nu este suficient de atentă, se 
pot întâmpla toate relele. În tot acest răstimp, pe sub copil (a se observa aici analogia cu 
interdicţia ca pe sub masa-năsălia pe care se odihneşte mortul să treacă vreo ființă vie!) nu este 
slobod să umble vreo vietate, în special câini sau pisici. Zilnic pruncul este scăldat, iar în apă se 
pune câte puţin din molitva pe care i-o face popa pe numele ce se va da copilului. Pentru a fi 
sigură că nu se produce vreo agresiune din partea forțelor malefice, mama pune lângă leagănul 
pruncului un vătrai (“trai pe vătrai” = trai lipsit de griji şi primejdii), o seceră, o custură şi îi 
leagă la mânecă un fir roşu (“să nu se deoache copilul”) şi un mic ghioc (o scoică de mare, o 
cochilie de melcişor de apă, obiecte rituale pe care le vindeau ţigăncile prin târguri). 

Dacă vine acea femeie pe care am pomenit-o în capitolul precedent (“Ursitoarea unică” — 
personificare a sorții, ipoteză a morţii) şi nu izbuteşte să fure ori să schimbe pruncul cel 
adevărat, atunci ea se mulţumeşte doar să-l pocească, adică să-l schimonosească. Aşa încât 
copilul capătă fras, care-i “boala mare” sau “boala copiilor”. De cele mai multe ori copiii loviți 
de fras mor, dacă scapă printr-o minune, atunci ei rămân cu infirmități pentru toată viaţa.Cel mai 
adesea ei putând să fie bântuiţi la anumite răstimpuri, ori să cadă uşor pradă bolilor fără leac. 
Dintre bolile cele mai grave care-l pot atinge pe prunc sunt frasul şi deochiul în pământ, acesta 
din urmă, precum am spus în episodul precedent, este mortal. 

Şi acum un lucru extrem de interesant. La Beregsău Mare, unde în iarna 1995/1996 am 
găsit atestarea acestor fapte, nu mai este obiceiul ca, atunci când pruncul este dus la biserică 
pentru a fi botezat, să fie dat pe fereastră, iar la întoarcere să fie primit de mama pe uşă. Dar 
dacă se întâmplă ca pruncul să fie lovit de fras, atunci el este pus în leagăn, aşa neliniștit, 
spumegând, contorsionat, schimonosit cum este. Apoi se scoate geamlâcul ferestrei, se pune 
peste leagănul în care se află pruncul bolnav şi se bate de trei ori câte trei (nouă ori) zdravăn în 
sticla geamlâcului. Copilul, auzind acele bătăi, “trâcneşte” (tresare) şi se vindecă de temuta 
boală a copiilor. Cea care bate în fereastra aceea pusă peste leagăn e ... mama. 

Remarc aici analogiile: cu colindătorii, care fac mare larmă la fereastră (pentru a alunga 


duhurile necurate din casă); cu cântecul ritual funebru numit Zorile, care se cântă de 3-5-7-9 

babe tot la fereastră, în sfârşit cu femeia (ipostază a sorții sau a morții, despre care tocmai am 

vorbit) şi care, după ce se schimbă se arată tot la fereastră, afară, în toată urâciunea şi furia ei. 
De asemenea se crede (la Beregsău şi în alte locuri din Banat) că pruncul nu trebuie lăsat 

să doarmă atunci când intră cireada de vite în sat (căci îşi pierde somnul!), nici când trece 


cortegiul cu vreun mort pe lângă casă (copilul poate să moară în somn!). 


Capitolul 27 


Focul şi capra la... nuntă 


Un paralelism nu întotdeauna suficient evidențiat este cel dintre obiceiurile ciclului 
familial şi cele de peste an. În cazul de față Focul şi Capra aparțin de drept obiceiurilor de 
peste an, iar nunta este complexul de obiceiuri ce se plasează în centrul vieții de familie. (În 
paranteză spun că etnologia mai nouă pune în lumină “nodul” magic — arhaic reprezentat de 
“focul viu” în relaţiile de rudenie - cf. J. Cuisenier, Le feu vivant, P.U.F., Paris, 1994). 

În desfăşurarea nunții, mai spre sfârşit — luni dimineaţa — nuntașii fac o grămadă de tulei 
nu prea mare, îi dau foc, lăutaşii cântă o horă şi ei joacă împrejurul focului. Unii “îşi încearcă 
curajul” sărind peste foc... Pentru a înțelege paralelismul, amintesc două momente din 
obiceiurile calendaristice în care se aprind focuri: 

1) La 2 februarie — Întâmpinarea Domnului în Calendarul Ortodox, iar în cel “popular” 
românesc ziua când “îşi cearcă ursu umbra”; dacă şi-o vede, vine iarna încă şase săptămâni, iar 
dacă nu, vine primăvara (“se frânge iarna” — cum spuneau bătrânii). Atunci se fac şi focuri, iar 
oamenii sar peste foc şi lovesc pământul cu bâta zicând de trei ori: “Bagă-te frig şi ieşi 


p? 


căldură!”. Ursul este un animal “făcător de timp”, care hibernează şi pe care iarna încearcă să-l 
păcălească arătându-se drept primăvară. 

2) În dimineața de Înviere, în ziua întâi de Paşti, în zori. Atunci în satele româneşti se 
aprind focuri în fiecare ogradă (în fața casei) şi la răscrucile ulițelor. Învierea Domnului este 
venerată ca o biruință a Luminii, ca o Renaştere şi ca o Întemeiere, iar aprinderea focului la 
răscrucea ulițelor corespunde intenției cu substrat magic de a alunga duhurile rele din acele 
locuri numite de bănăţeni şi “crucea uliței”. 

Al doilea fapt folcloric întâlnit şi-n obiceiurile de peste an şi la nuntă este Jocul Caprei. 
Capra se întâlneşte în complexul ceremonial al colindatului, la început de an (aşadar şi ea se 


asociază tot Începutului!). Dar trebuie de îndată să spun că ceea ce întâlnim la nuntă (acolo 


unde întâlnim, la Beregsău, Timiş de pildă) nu este capra ca “personaj” al colindatului! Acea 

Capră este “puşcată” la sfârşitul celor 12 Zile Mari (după Bobotează) şi îngropată cu tot alaiul 
unei procesiuni funebre carnavaleşti. 

La nuntă, însă caprei i se pune un sac de paie, pe care ea îl poartă în spate şi, jucând, le 
împrăştie... Nuntaşii care vor “bat capra”, chiar o încalecă; capra însăşi îi loveşte pe unii. 

Aici avem mai multe semnificaţii arhaice pe care, pentru moment, doar le trecem fugar în 
revistă: 

a) Capra este un animal “haotic”, de “început de lume”, aducând rodnicia, fertilitatea 
debordantă. (Pentru coerență, amintim că în acelaşi loc la nunți am găsit două jocuri rituale: 
leuca — cu loviri — şi ariciul — mascarea totală, cu un cojoc întors pe dos a unui jucător care joacă 
după ritmul bătăii lingurilor pe sub mese, în patru labe, pe la “picioarele femeilor”). 

b) Capra este personajul “măturatului în stele”, împroşcând paie, în colindele de acest 
tip; paiele, “gunoiul” în glosar arhaic înseamnă avuţie. Legenda spune că însăşi Maica Domnului 
“mătură în stele, pe cer” şi adună... gunoiul. De aceea şi colindătorii uneori “mătură în cer”; la 
fel şi Capra la nuntă. Făcând din nuntă un eveniment cosmic, de început de lume. Şi de afirmare 


magică a urării de belşug, fertilitate, fecunditate. 


Capitolul 28 


Reîntoarcerea morților 


Cutare sau cutare neam din sat se socoteşte ca fiind format din mai multe “componente”. 

a) Partea vie, acum trăitoare a neamului. 

În timpurile mai vechi se întindea “până la a şaptea spiță”, adică până la un grad de 
rudenie foarte îndepărtat. Rudenia urca chiar mai departe de 3-4 generaţii, aşa încât se întindea 
peste limitele memoriei comunitare. Oamenii erau neamuri “din moşi-strămoşi”. Consecința, 
din punct de vedere sociologic, era că în acele comunități rurale erau puţine neamuri, iar 
membrii fiecărui neam erau numeroşi. Acest lucru se putea întâmpla în satele vechi şi sedentare. 
Tot în acele sate era mai puternică endogamia comunitară (oamenii preferau să se căsătorească 
alegându-şi parteneri din interiorul satului), dar păstrau cu rigoare exogamia în raport cu 
neamul (nu-şi alegeau parteneri de viaţă din acelaşi neam). 

b) Partea din neam asigurată prin relaţii spirituale şi de afinitate. 

La limita dintre rudenia de sânge şi cea de afinitate era socotită frăţia de cruce. 
Echivalentul mai “spiritualizat” era înfrăţirea şi însurăţirea, prin care feciorii se constituiau în 
mici grupuri (fârtați), iar fetele în măteuţe. 

c) Partea din neam aflată în “lumea de dincolo”, în “lumea drepţilor”. Aceştia erau “moş- 
strămoşii”. Într-un fel, ei erau chezăşia neamului, îi asigurau stabilitatea, îi garantau identitatea. 
Deşi nu se manifestau cotidian, ei erau simţiţi mereu ca prezenți. (Atunci când se iveau în traiul 
profan — mai ales noaptea — ei erau strigoi; cel mai adesea cei vii, dacă erau vizitaţi de strigoi, 

strigoii erau “ai neamului”). Dar efectiv prezenţi ei erau în câteva “ipostaze” pe care le voi 
enumera şi descrie succint: 

1. În ipostaza cea mai benefică, atunci când prezenţa lor era dorită: la praznicele când se 
sărbătorea hramul casei (patronul), sfântul familiei. La masa rituală (prânzul ritual) care se oferă 
atunci trebuie să fie de faţă toţi cei vii ai neamului. Dacă sunt prezenți toți cei vii şi se săvârşesc 
toate datinile şi rânduielile de bună cuviință, atunci negreşit că la prânz vin şi “moş-strămoşii” şi 
stau la masă împreună cu cei vii. 

2. La antipodul acestei ipostaze dorite şi benefice se află năvala strigoilor în lumea 
noastră precum am arătat mai sus. Mormântul în care este îngropat unul care vine strigoi rămâne 
“nestins” atâta vreme cât el se face strigoi: pe mormânt nu creşte iarba, iar dacă un călăreț 
încearcă să sară cu calul (armăsarul) peste mormânt, calul simte şi nu vrea să sară nici mort. 
Remediul este exhumarea, înfierarea şi arderea cadavrului care nu-şi găseşte odihna. 

3. Cei morți vin la căpătâiul muribundului din neam şi îl ajută să plece în lumea de 
dincolo. Ei îl încurajează, îl fac să se simtă bine, îi măresc credinţa în neam şi convingerea că, 
părăsind “lumea cu dor”, nu părăseşte şi neamul. Aici se întâlnesc cele două înţelesuri şi devin 
totuna: când oamenii îşi încheagă şi îşi țin neamul în româneşte se spune că ei se nemuresc. 
Nimic mai exact: prin neam, oamenii, în modul cel mai propriu, se eternizează. 


Capitolul 29 
Inegalitate... paradisiacă? 


Potrivit Bibliei (Geneza, 1,27) Dumnezeu l-a făcut pe om după chipul Său, l-a făcut după 
chipul lui Dumnezeu; parte bărbătească şi parte femeiască i-a făcut. Dar din pomul cunoștinței s- 
a ispitit şi a mâncat Eva, spulberând pentru totdeauna fericirea de dinainte de păcat... Deci, chiar 
în “vârsta” paradisiacă s-a săvârşit inegalitatea! 

Nu aş fi amintit acest episod biblic din Vechiul Testament, dacă nu mi s-ar fi întâmplat o 
surpriză de proporţii în timpul unor cercetări de teren (Beregsău Mare, Timiş, 1995-1996). Iată 
transcrierea pasajului din înregistrarea făcută bătrânei Micu Rozina (90 de ani): 

Culegătorul: Dacă mureau tineri, oameni neînsurați, cum erau îmbrăcați pentru 
înmormântare? 

M.R.: lar în ţoale noi. Dacă o fost tânăr şi n-o fost însurat, l-o făcut mire şi l-o luat o fată 
şi un fecior şi s-or făcut mireasă şi mire, or mers după mort până la mormânt. 

Culeg: Dacă a murit un ficior... 

M.R.: Un ficior... Ori (dacă o murit) o fată mare, or făcut-o mireasă, cu un ficior. Şi 
moarta a fost făcută mireasă. 

Culeg: Şi moarta o fost făcută mireasă? Şi încă doi miri? 

M.R.: Da, mai doi or fost făcuți, s-o petreacă; mai doi or fost făcuţi s-o petreacă: fată 
mare şi june. Aşa o şi zis fata mare: “Tu, mamă, când mă scoţi din casă/ să mă faci mireasă!” 
când o murit. 

Acesta-i fragmentul; să facem observaţiile: 

1) Dacă murea un tânăr (bărbat neînsurat) se face un simulacru de nuntă, dar el nu este 
mirele; cu alte cuvinte, el se întoarce neînsurat, adică în stare adamică, nunta simulată a celor 
doi tineri având rostul doar “să-l petreacă până la mormânt”. 

2) Dacă moare o fată mare, simetria situaţiei este doar aparentă. Şi atunci se face 
simulacru de nuntă cu scopul de a o petrece până la cimitir. Dar ea — spune informatoarea cu 
toată claritatea şi cu toată apăsarea — moarta este îmbrăcată mireasă. Aici e marea diferență pe 
care o sesizăm. Şi parcă pentru a sublinia acest lucru, bătrâna Micu Rozina dă şi acel distih “Tu, 
mamă...”. 

Care să fie noima acestei “inegalităţi?” Fata mare moartă se întoarce, aşadar, ca mireasă, 
în starea pe care o poate avea doar pentru a fi progenitoarea neamului omenesc, şi nu în starea 

paradisiacă dinainte de păcatul originar. Dar cu cine se va reîntâlni ea, dacă pleacă din această 
lume ca mireasă? Răspunsul este unul singur: cu pământul. Aşadar “partea femeiască” pe care 
Dumnezeu a pus-o în omul făcut “după chipul Său” se întoarce în lutul din care l-a făcut pe 
Adam înainte de a-i da “duh de suflare din Duhul Lui”; dar a despins-o după ce i-a dat duhul 
vieţii... Suntem uluiţi de subtilitatea acestei diferențieri, acestei “inegalităţi”, rămasă, spre marea 
noastră surprindere, în folclorul românesc chiar până-n ziua de azi. Şi, fără îndoială, pentru multă 
vreme de-aci înainte. Poate pentru totdeauna. 

Suntem nevoiţi să reluăm un alt text biblic tot din Vechiul Testament (Facerea, cap.2; 20- 
22), care vorbeşte despre facerea Evei din coasta lui Adam — motiv de mare răspândire în 
“folclorizarea” Bibliei în formele unei “mitologii populare”. Dar cu adevărat interesant, în 
aparenta lui “obscuritate” este versetul 22 din acelaşi capitol 2 al Facerii: “Şi a zis Adam: << 
lată, acesta-i os din oasele mele şi carne din carnea mea; ea se va numi femeie pentru că este 
luată din bărbatul său (...) >>” . Aşadar răul pe care-l îndură neamul omenesc şi care îşi are 
sămânța în păcatul originar nu vine direct de la Dumnezeu, mai exact din nemijlocita Creaţie — 
după chipul şi asemănarea Sa — ci vine din greşeala şi slăbiciunea unei creaturi de rang secundar, 
femeie, care, după cum spune Frazer “pare să nu fi avut loc în planul Creaţiei Dintâi”, dacă se 
poate spune astfel. Tot în folclor cuvântul cu care este numit tânărul care moare neînsurat este de 
nelumit. De aceea pentru “nelumit” se pregăteşte “înmormântarea — nuntă” — pentru ca el să se 
ntregească” cu femeia sa. În vreme ce tânăra moartă înainte de nuntă trebuie să se “împreune” 
cu pământul, pesemne fiindcă ea este “lumită” (i.e. împărtăşită din păcatul originar — “lumea”) 
încă din ne-vremea paradisiacă şi datorită... inegalităţii originare. Rostul acestui exemplu pentru 
cartea noastră este, însă, de a arăta că “folclorizarea” se produce şi în acest mod, calitativ 
deosebit, de “aproximaţiile” mitologiei folclorice creştine. 


cea. 
1 


Capitolul 30 
Infierarea mortului 


Pentru a stăvili năvala terifiantă a morților din lumea-laltă în lumea noastră sub forma 
strigoilor, “magia populară” cunoaşte mai multe practici, dintre care le amintesc, alături de cele 
mai cunoscute, şi pe cele mai puţin obişnuite, pe care le-am întâlnit (doar în povestire!) cu 
prilejul recentelor cercetări de teren din Câmpia Timişană (Beregsău). 

- punerea unei cruci făcute din creangă de rug (trandafir sălbatic — Rosa Canina) sub 
cadavru, atunci când este pus în sicriu, astfel ca spinii să-i înțepe pielea şalelor; 

- străpungerea inimii cadavrului (înainte de a fi îmbrăcat) cu un ac înroşit în foc; 

- înconjurarea cadavrului în sicriu cu un fir de aţă (lână) neagră, iar a doua zi după 
înmormântare, cu un fir negru se înconjoară mormântul, după care firul se aprinde din loc în loc 
(pentru a-l transforma în cenuşă); 

-punerea sub masa (scândura) pe care zace mortul în casă a unei seceri; 

- “înfierarea mortului” se mai numeşte şi aprinderea cu o lumânare a “pânzei mortului” 
(giulgiul, linţoliul) pe cele patru laturi ale sicriului. Cu flacăra lumânării se arde puţin din pânza 
ce va acoperi faţa mortului şi care îl va separa de lumea celor vii, pânză numită în vorbirea locală 
borungiuc (“borangic”) . Cele patru locuri unde pânza a fost arsă închipuie semnul crucii de 
foc menită să pecetluiască pentru vecie pe cel mort în lumea de dincolo; 

- punerea în sicriu, înainte de a fi aşezat mortul a unui pumn de sămânță de mac pentru 
evantualitatea când mortul se va face strigoi. Atunci el se va trezi, va vedea sămânța de mac şi va 
începe s-o numere şi nu va veni în lumea celor vii până nu o va termina de numărat... 

În legătură cu această ultimă credință, cred că e bine să subliniez o asemănare: dacă o 
mireasă doreşte să nu aibă copii în căsătorie, atunci la cununia din biserică aruncă seminţe de 
mac — atâtea boabe câți ani doreşte “să nu facă copii”. 

lată acum şi transcrierea unei “poveşti”: “Cică la o muiere venea bărbatu ei strigoi. După 
mezu nopții venea şi se băga în pat la ea. Cătră dimineaţă, la două-trei ceasuri, se scula, se 
încălţa şi pleca, dar n-o lăsa să aprindă lumina. Ea, de frică, aşa o slăbit!... Lumea o întreba... 
Dar gornicii ăştia, paza de noapte, or văzut, cu pânza după el, că vine de la mormânţi (cimitir — 
n.n.). Dar el era încălţat în cizme şi ea-i trăgea cizmele. Ei o întreabă: Ştii (să) ce faci? Nu-ţi fie 
frică, că noi te păzim! Facem un foc, băgăm un fier în foc... Şi atunci o venit strâgoniu şi s-o 
băgat în sobă (odaie) şi ea a luat o cizmă, cum or spus boactării, şi la ora plecării el o întrebat 
unde i-i cizma. Ea o vrut să aprindă lumina, dar el a spus — nu, nu aprinde lumina, caută pe 
întuneric. Dar ea, vâş! a aprins lumina. Când o aprins lumina, el o murit. Nu-i voie lumina! 
Boactării s-or băgat în sobă (cameră) şi i-or băgat fieru roşu în inimă, l-or înfierat. Mort a rămas! 
Or venit ăi de la comună...” 

Aşadar lumina provoacă moarte strigoiului; altfel spus moartea adevărată, moartea bună 
a omului. Creştinismul timpuriu spunea “moartea în vederea morţii”. De aceea Hristos a înviat 
cu moartea pre moarte călcând. Dar... pentru “moartea definitivă”, pentru moartea bună, 
boactării (paznici de noapte ai satului) au băgat fierul roşu în inima celui mort a doua oară, 
înfierându-l. Bătrâna care mi-a spus povestea (Micu Rozina, 90 de ani) nu ştia, însă, istoria 
creştinismului... Nici carte nu prea ştia, că a făcut doar clasa I şi jumătate din a doua... 

Aici suntem datori a lămuri un fapt rămas până acum — din câte cunoaştem — încă 
neexplicat, deşi a fost consemnat încă în deceniul al treilea din secolul al XIX-lea de bănăţeanul 
Damaschin Bojincă (1978, p.127), anume că, asemenea obiceiului existent la strămoşii romani, 
“aşişderea se scaldă, ori se spală numai cu apă caldă trupul mortului şi la români”. 

Spălarea sau scăldatul mortului cu apă caldă este un fapt de “simetrie” cu datina spălării 
pruncului la naştere; tot Bojincă mai consemnează şi altă analogie: şi pruncul, îndată după 
naştere, şi muribundul pentru a-şi da duhul, se aşază pe pământ (la picioarele Tatălui ceresc). 
Amănuntul rămas până azi obscur este acela despre rostul magic al apei calde în infierarea 
mortului. Desluşirea ne vine din Datinele şi credinţele poporului român adunate şi aşezate în 
ordine mitologică de Elena Niculiţă- Voronca: “Pentru a o umple (putina în care se prepară 
covaşa — o băutură fermentată tradițională — n.n.) trebuie să torni mai întâi o tingire de apă caldă 
numai << înfierată >> , apoi alta << cu mărgele >> (...)” (Niculiţă Voronca, 1998, I, p.198). 
Culegătoarea notează cu ghilimele cuvintele referitoare la încălzirea apei, aşa cum ele s-au fixat 
în gura poporului. De unde putem înţelege că apa înfierată era atât de caldă cât cea care se 
utiliza la rânduiala (probabil uitată) a înfierării mortului. Aşa cum nou-născutul va fi pecetluit 
prin scăldare cu apă caldă pentru rămânerea în lumea noastră, tot aşa, prin spălare cu apă caldă, 
mortul se va înfiera rămânând peceltuit în lumea de dincolo. Prin apă, prin foc, prin semnul 
crucii arse pe laturile zăbranicului. 


Capitolul 31 
“Odihna” 


Pentru ca acela ce va pribegi din lumea albă, din lumea noastră — “lumea cu dor” — înspre 
lumea celor drepţi, lumea-laltă, “lumea fără dor” să dobândească acolo odihna veşnică se fac 
cele de cuviință: grijania “folclorică”, adică după tradiția populară, numită astfel după modelul 
grijaniei din tradiţia bisericii noastre, care înseamnă împărtăşania, datinile şi rânduielile de 
bună-cuviinţă şi, mai presus de toate acestea, înfierarea. 

Dar pentru a putea străbate lungul drum fără de-ntoarcere, cel ce va trece în lumea 
drepţilor, “dalbul de pribeag” trebuie să îndeplinească două “condiţii”: să aibă banii trebuincioşi 
pentru plata vămilor cu sfaturile şi mesajele pe care să le ducă în lumea dincolo, iar a doua 
condiție să fie odihnit înainte de a purcede la drum... 

Desigur, odihna se face chiar în casa în care a locuit în timpul vieții pământeşti; dar nu se 
face oricum. Când el se odihneşte, ceilalți îl veghează; este priveghiul. De aceea mortul nu este 
lăsat nici măcar un moment singur, ci tot timpul este cineva lângă el, cu el. Şi tot de aceea — 
este unul din motive — nu este îngăduit bocetul în timpul nopţii. Deci se face o riguroasă 
pregătire în vederea Marii Treceri; atât de riguroasă, încât unii teologi catolici, prin comparație, 
văd în ea nici mai mult nici mai puțin decât “varianta ortodoxă” a Purgatoriului catolic... 

Aici vreau, însă, să amintesc o latură stranie, dacă nu chiar mai mult a pregătirii 
pribeagului în vederea ultimului drum. Despre ea am prins de veste în anii ' 70, când făceam 
cercetări în zona Caransebeşului (în satul Cârpa şi împrejurimi). 

Cei care mi-au spus despre cele ce urmează o făceau cu teamă; în anii ' 80, la sfârşitul lor 
(care a coincis şi cu sfârşitul comunismului ca sistem), prin studenta şi colaboratoarea noastră 
Maria Ivăniş din Cârpa, am obținut confirmarea, dar din motive neprecizate nici dânsa nu m-a 
ajutat să avansez în lămurirea faptelor. Ele sunt, cu adevărat, cutremurătoare, de aceea trebuie 
puţin “contextualizate”. Încă prin 1830, Damaschin Bojîncă (de naştere din Caraş) în Anticile 
romanilor scria că la moartea cuiva se respectă cu stricteţe, între altele, şi două datini despre care 
am scris în capitolul anterior; 

- cel care a murit este spălat cu apă caldă (aidoma pruncului nou-născut); 

- muribundul nu este lăsat să moară în pat, ci este coborât pe pământ (iar cei ai casei îl 
sărută pe gură chiar în clipa când îşi dă ultima suflare, pentru “a-i culege sufletul de pe buze”). 

Obiceiul cel straniu, pe care îl consemnez aici în puţine cuvinte, aşa cum l-am aflat şi 
cum mi-a fost confirmat de Maria Ivăniş, este: 

După ce omul moare, el este dezbrăcat de orice veşmânt, apoi este scos din casă şi dus în 
şopronul unde se ţin uneltele agricole. Acolo, în pământul uscat şi prăfos al şopronului, mortul 
este îngropat (superficial) şi lăsat astfel (poate nu chiar nesupravegheat, doar “discret” 
privegheat) cel puţin o zi şi o noapte. După care este spălat, îmbrăcat, pus pe masă (scândură), 
se dă de ştire neamurilor şi comunității şi încep datinile de bună cuviință. Dar, oare, straniul 
episod pe care tocmai l-am povestit, nu este şi el un obicei de bună-cuviință? O bună-cuviință 
magic-arhaică însă. 

Aşadar “purificărilor” prin apă, prin foc, prin semnul crucii li se mai adaugă una, poate 
cea mai arhaică — cea prin pământ. Aceasta din urmă este bază de aculturaţie pentru 
creştineasca aşezare a muribundului pe pământ “la picioarele Tatălui ceresc” pentru a-şi da 
duhul. 

Obiceiul acesta — cutumă arhaică bine păstrată — poate fi “citit” şi alegoric în spațiul 
mitologiei “folclorizate” a creştinismului ca “întoarcerea în țărâna din care este făcut”. 

Cred, însă, că datina trebuie situată în contextul obiceiurilor de bună cuviinţă menite să 
asigure “odihna” celui plecat (mort). O odihnă care, în ordine arhaică, are rostul de a-l face pe 
cel plecat să nu se mai întoarcă, adică are rostul să-l pecetluiască în lumea fără dor. Aşadar 
“odihna” are şi noima înfierării. Cu Pământul. De unde şi versurile dintr-un cântec ritual din 
zonă: “Pămânce, pămânce/ Dă az înaince/ Tu să-mi fii părince!//”. 


Capitolul 32 
“Crape cămaşa pe tine!” 


În sine, faptul de a-ţi crăpa cămaşa în spate este un semn rău; în vechime, păstorii (care 
spuneau poveşti doar seara, la stână, în jurul focului) ştiau că povestitul + focul se conjugă 
magic — spunem noi, în limbaj modern; pentru ei, povestea şi flăcările se prindeau la dans şi 
făceau un cerc în jurul turmei, astfel ca duhurile rele să nu se poată apropia. Foarte nimerit era să 

se spună în fiecare seară câte o poveste la stână, în jurul focului, îndeosebi în perioada (de cam o 
sută de zile) cât oile sunt gestante, căci atunci una dintre mioare va făta un miel năzdrăvan. Dar 
foarte rău, chiar periculos, era să povesteşti basme în alte condiţii, de pildă ziua-n-amiaza- 
mare! (Deci exact pe dos de cum ne-am aştepta). Căci, dacă povesteşti basme altcândva (mai 
ales pe timpul zilei!), atunci năvălesc chiar duhurile rele, te năpădesc şi te bat până-ţi crapă 
cămaşa în spinare. Ştim cât de importantă e cămaşa în toate practicile magice şi rituale, fiind un 
“substitut” al ființei ce-o poartă, de la magia neagră până la “sfinţirea” persoanei (exorcizare 
practică în biserică). Ne întrebăm, însă, ce este cămaşa pentru mentalitatea arhaică şi de ce are 
ea atât de mare însemnătate? Antropologic vorbind, cămaşa e o “metaforă” a pielii; dar tot 
antropologic, ea este o “metaforă” a sorții — în dublul înțeles al acestui cuvânt: a) de placentă, 
cu care se naşte fătul şi b) de destin. 

Cămaşa “ţine locul pielii”; de aceea ornamentele de pe cămaşă trec adesea (la arhaici şi 
primitivi) direct pe piele şi devin tatuaje sau invers; de fapt, diacronic privind lucrurile, este 
foarte probabil ca lucrurile să fi stat aşa; figurile tatuate să fi “trecut” de pe piele pe vestimentaţie 
(pe cămaşă). Poate de aceea, după credinţa creştină, Sfântul Chip al lui Hristos s-a “imprimat” pe 
giulgiu. Tot astfel, cămaşa este, magic privind lucrurile, opusul măştii, în sensul că dacă masca 
multiplică, persoana modificându-i, ascunzându-i, protejându-i dar şi alterându-i identitatea, 
cămaşa îl împieliţează (adică îl întrupează) pe cel care o poartă, consacrându-i şi stabilizându-i 
identitatea. De aici şi glăsuirea preotului la botezul creştin al pruncului “Câţi întru Hristos s-au 
botezat, întru Hristos s-au şi-mbrăcat”. lar expresia ştiută până azi “drac împielițat” înseamnă 
drac întrupat, adică prezent, permanent, indubitabil. Blestemul din descântecul de deochi “De 
l-o fi deochiat muiere/ să-i crape ţâţele/ să-i curgă laptele/”, pe lângă că dă aceeaşi importanță 
“întrupării”, atrage atenţia şi asupra verbului “a crăpa”, pus în legătură cu revărsarea albă a 
laptelui. Acum întrevedem o înrudire magică între crăpatul ţâţelor şi crăpatul de ziuă. Ne 
amintim că “ziua” (lumina, laptele) nu sunt ocolite de duhurile rele; în timpul diurn crăpatul de 
ziuă (ca revărsare a luminii peste întuneric) poate aduce un semn rău: crăpatul cămăşii în 
spinare şi o analogie - crăpatul țâţelor şi revărsarea laptelui. În timpul nocturn, prin simetrie 
magică, există un alt semn rău (analog diurnei ruperi a cămăşii): mototolirea aşternutului în 
care dormi. (Aşternutul este “echivalentul nocturn” al cămăşii). Şi, într-adevăr, mototolirea 
aşternutului e semn rău. E semn de moarte. 


Capitolul 33 
“Căcatu — dă — drac” 


Am transcris acest impudic “mauvais mot” (cum spune francezul) exact aşa cum l-am 
auzit rostit în copilărie de o foarte sobră şi severă bătrână din vecini. A venit, într-o zi, foarte 
intrigată, neliniştită, chiar speriată la noi; cei ai casei fiind plecaţi la lucrul câmpului, eu stăteam 
ca de obicei cu stră-stră bunică-mea şi o ascultam cum ne povesteşte câte şi mai câte. Baba 
Mărie (aşa o chema pe vecina) a năvălit agitată şi a zis: “Veniţi iute la noi, că noră-mea a adus 
căcatu-dă-drac să mă omoară! Haida şi tu, copile!” Era, aşadar, clar că nu “scăpase” cuvântul; 
m-a văzut şi pe mine, fără îndoială, şi m-a chemat să văd terifianta “minune”. Ne-am dus 
trustrei în odaia babei Mărie. Încă de când am intrat în tindă am simţit un miros ca o prevestire, 
pe care nu-l puteam asemăna cu nimic din ceea ce simţisem până atunci; când a deschis uşa, o 
duhoare atât de grea, de apăsătoare, cu nimic asemănătoare (nici acum n-am destule cuvinte s-o 
“descriu”!) m-a izbit atât de puternic, încât am început să vomit într-o pornire de leşin. Oamenii 
de la ţară (inclusiv copiii) n-au nările prea sensibile, pentru că adesea se întâlnesc cu fel de fel de 
miasme de putreziciune; dar acel miros nu-mi aducea aminte de nimic întâlnit până atunci. O 
scârbă venită parcă din altă lume, din iad, de bună seamă... Era ceva din mirosul oului proaspăt 
ouat, acea scârboasă umezeală, însă de mii de ori mai puternic şi cu mult mai multe “adausuri” 
pestilenţiale. Nu am mai întâlnit după aceea mirosul ăla. Nu era nimic vizibil în odaie care să 

“explice” acea duhoare de moarte (nu “de mort”, căci ştiam cum duhnesc cadavrele). Şi Baba 
Mărie, într-adevăr, a murit la scurtă vreme... 

Nu mi-aş fi adus aminte de straniul episod din copilărie, dacă nu, acum, în timpul 
cercetărilor de teren de la Beregsău, maica Micu Rozina (90 de ani) nu mi-ar fi povestit o 
întâmplare în legătură cu o nuntă (pe care o rezum aici). 

Cea care avea să devină mireasă era foarte bine văzută de viitorii socri; se îndrăgeau 
reciproc. Mama-soacră i-a făcut daruri scumpe (o blană, bijuterii). Fericitele sentimente au ținut 
până-n... duminica nunţii, când cineva a aruncat chiar în odaia în care a fost primită mireasa 
căcatu — dă — drac. Și atâta i-a fost miresei: “Mamă, eu nu mai pot, nu mai am ochi să vă văd! 
Nu şi nu şi nu!! Că voi puţiți! Voi puţiţi a porc; a porc mort, a mortăciune împuţită!”. Zadarnic 
au încercat să se spele în fel şi chip — “Nu şi nu!” Tânăra nu s-a mai măritat, nu s-a mai putut 
mărita în sat. A plecat într-un sat necunoscut. Dar plecarea într-un sat necunoscut este o altă 
formă a morţii... 


Capitolul 34 9 
Drumul “Alor Sfinte” 


În vorbirea românească tradițională “Ăle Sfinte” se mai numesc şi “Frumoasele”, 
“Măiastrele”, “Sânzienele” — “Ielele” cu alt cuvânt. Trebuie să arăt că în ultima “atestare” de 
teren (Beregsău Mare, 1995-1996), am întâlnit câteva specificaţii şi câteva atribute ale “Ălor 
Sfinte” care arată că termenul perpetuat până azi în vorbirea oamenilor bătrâni (Micu Rozina, 90 
de ani) păstrează o surprinzătoare tentă de arhaicitate, originară. Iată ce sunt şi ce fac “Ăle 
Sinte” potrivit substratului arhaic al gândirii Rozinei Micu: 

- “Ăle Sfinte” pot fi Ursitoarele; 

- “Ăle Sfinte” mai intervin în destinul omului, împingând-o mai sus, atunci când arunci 
pe casă cununa de Sânziene “anumită” pe numele cutărui sau cutărui din familie; ori, dimpotrivă, 
o pot prăvăli de pe streaşină,sorocindu-i moartea în acel an (la fel, Ale Sfinte pot grăbi 
veştejirea sau pot rupe creanga de salcie pusă în dosul porţii — câte una pentru fiecare membru al 
familiei — în Duminica Floriilor. Ramura ruptă înseamnă moartea persoanei “corespunzătoare”); 

- “Ăle Sfinte” asigură “eficienţa vrăjilor” (ele fac ca vrăjile să se întâmple, astfel că ele 
sunt înțelese şi ca un fel de “personificare” a vrăjitoriei); 

- “Ăle Sfinte” fac şi rău şi bine. Această “calitate” puternic polarizată este semnul cel 
mai clar de gândire simbolică arhaică, ce fundamentează o asemenea “viziune”; 

- “Ăle Sfinte” se ascund şi se adăpostesc (motivele acestor acte nu sunt prea clare) la 
Gropi (“La Gropi” este denumirea locului de la marginea satului Beregsău de unde cărămidarii 
au scos pământul luto-nisipos, trebuincios pentru confecționarea cărămizilor pe care apoi le 
ardeau în cuptoare tot acolo, la Gropi); 

- “Ăle Sfinte” împodobesc “Pomul vieţii” (uneori, efectiv, pun păpuşi în crengile 
vreunui pom fructifer din fața casei asupra căreia s-a făcut vraja); 

- “Ăle Sfinte” se plimbă în mod frecvent pe răzoare şi pe spaţiul de sub streaşină (între 


zid şi locul, linia trasată de scurgerea ploii din streaşină). Acesta-i Drumul Ălor Sfinte. De 
aceea este interzis ca vreun om (femeie) să urineze pe Drumul Ălor Sfinte! Dacă cineva face 


anumite vrăji pe acel drum sau în locurile unde Ăle Sfinte se ascund ori se odihnesc trebuie să fie 

foarte atent, căci, dacă greşeşte, răsplata e “legarea cu pământul” (moartea, sterilitatea). La fel şi 
greşala eventuală în vraja împotriva urinatului. Poate de aceea, la Sfântul Ilie sătenii taie capul 
unui cocoş negru, îi bagă o trestie în cioc şi-l pun la streaşină. Strajă pentru Drumul Ălor Sfinte; 


sau ofrandă adusă lor. 


Capitolul 35 


Ungerea 


Devenise un loc comun şi trecuse din cartea de istorie în legendă şi chiar în anecdotă 
faptul că gradul de civilizaţie se măsura, pentru cetățenii Imperiului Roman, prin cantitatea de 
săpun consumată într-un anume răstimp, un an de pildă. “Măsura civilizaţiei” prin cantitatea de 
săpun — adică prin spălare — ar trebui să fie numită aici mai explicit: măsurarea însuşirii 
civilizației romane. Şi iată de ce Etnologia ne spune că sunt două mijloace fundamentale 
cunoscute şi aplicate de omenire în cursul vremurilor, prin care oamenii îşi apără pielea (la 
propriu!): spălarea şi (în vremuri vechi) ungerea. Chiar “pielea roşie” a indienilor din America 
e pusă pe seama obiceiurilor de a-şi păstra “curăţenia din naştere” prin ungere cu anume pomezi. 
(Din punctul ăsta de vedere, botezul cu apă restituie corpului omenesc puritatea divină, 
paradisiacă, adamică — analogă cu păstrarea purității native prin ungere la arhaici sau la 
primitivi). Aşadar, foarte probabil romanii, cei mai de seamă civilizatori din istorie, aveau 
suficient temei ca prin cantitatea de săpun folosită de mai noii concetățeni cuceriți să măsoare 
gradul de însușire a civilizaţiei proprii, adică drumul de la barbarie la civilizaţie, mai precis la 
romanitate. Spun “romanitate” şi nu “umanitate” pentru un motiv care ar putea să pară 
cititorului din cale-afară de curios. Anume, că o parte din “arhaicitatea omului” — cea mai 
persistentă şi mai rezistentă latură a umanității omului — s-a refugiat şi a rămas până azi în “taina 
ungerii”. Aici nu am răgazul decât să înşir cele mai des întâlnite procedee de ungere care, 
cunoscute la români, s-au păstrat până în zilele noastre şi la bănăţeni. 

a) Ungerea cadavrelor (“morților”). Nu este greu să observăm în această datină, pe 
lângă alura magic-arhaică, sensul antropologic cel mai apropiat de ungerea practicată de “pieile 
roşii” de la naştere până la moarte. Anume, aducerea cadavrului în starea natală, genuină pentru 
a fi redat, “Mamei Natură”. (Vinul care se varsă de către preot asupra trupului în coşciug la 
despărțirea de lumea viilor conţine şi undelemn). 

b) Ungerea stâlpilor uşii şi, analogic, ungerea cu unt şi miere a pomilor fructiferi, mai 


cu seamă a celor din grădină. Obiceiul este consemnat în Banat (Oraviţa) de Simeon Mangiuca la 

sfârşitul veacului trecut. Pe lângă “refacerea condiţiei paradisiace”, această ungere are şi rostul 
de a apăra casa (stâlpii), respectiv pomii de atacul duhurilor rele ipostaziate cât se poate de 
natural prin stricăcioasele omizi. (Mai este de pus la socoteală că pomii fructiferi sunt “fraţii” 
oamenilor. Mai mult, după spusa Mariei Ionescu, în lumea cealaltă cei morți stau ca nişte pomi). 

c) Untura vrăjii se face şi se aplică (pe păr, pe ceafă, pe frunte, pe tâmple) în multe 
descântece, mai ales în cele de “mărit”, adică de căsătorie; deziderata condiție devine astfel mai 
aproape... (locul ungerii corespunde fie cu “ochiul mort” — tâmpla, fie cu “ochiul şarpelui”, 
“ochiului de pasăre” — ochiul pineal). 

c) În folclorul copiilor dăinuie până în zilele noastre zicala cu tentă peiorativă, de 
batjocură, “tunsu — feleg unsu”. Este un bun câştigat de etnologia actuală adevărul că în 
“spusele” copiilor, în jocurile lor apar frânturi şi reminiscențe de sorginte magic-arhaică 
(Oişteanu, 1988, p.51-53). În jocul de cuvinte, feleg poate să fie o degradare a lui peleg, termen 
care însemna în vorbirea bănăţeană “golaş”, “fără pene sau fără păr”, “pleşuv”. Sunt tentat să 
atribui o vechime mult mai mare acestei expresii copilăreşti, deşi cunosc faptul că sătenii 
obișnuiau să poarte plete până spre sfârşitul secolului al XIX-lea. Aşa cum voi avea prilejul să 
arăt mai spre sfârşitul cărții, expresia fixează (în formă relictuală, degradată, viciată) un fapt de 
“sinergetism” de mare vechime. Anume, când, după modelul civilizator roman, bărboasa 
populaţie autohtonă bărbătească trecuse la “pelegire” — adică la tundere. Faptul coexistenței unor 
elemente provenind din cele două culturi şi civilizaţii atât de diferite este cunoscut pe o lungă 
durată de timp. De pildă, până spre vremea noastră ciobanii obişnuiau să se spele şi să-şi spele 
cămăşile cu zară (lit. zer). 

Or, “spălatul” cu zer este, foarte probabil, o fază intermediară în trecerea de la ungere la 
spălare (vezi folosirea unui alt “lactat”, untul). În aceeaşi ordine, o altă fixare a fazei 
intermediare la nivelul vorbirii populare pare să fie şi cea din cuvântul lăuză (lit. lehuză), unde 
se poate recunoaşte în formă degradată verbul “a la-lăut” (a se spăla). Aşadar, am avea aici 
“coexistența” între vechiul obicei al menţinerii curățeniei prin ungere cu noua achiziție 
civilizatoare de obârşie romană a tunderii (“pelegini”) bărbii şi podoabe capilare, de unde 
“Tunsu-feleg unsu”. După cum spuneam, vom avea prilejul să evidenţiem în această carte şi alte 


fapte asemănătoare (vezi capitolul ABĂRĂBARI). 


Capitolul 36 
Fulgerul şi oglinda 

Într-unul din capitolele de început încercam să arăt cât de primejdios este, potrivit 
credințelor şi practicilor magice tradiţionale, “dublul” ființei omeneşti (Moartea — “dublul” 
fiinţei). Acolo spuneam că oglinda este un obiect care pricinuieşte ivirea dublului sub forma 
imaginii ființei şi de aceea imaginea ca iluzie este foarte primejdioasă în anumite condiţii. Dintre 
condiţiile favorizante apariției imaginii-iluzie enumerate atunci era şi cea a “fulgerăturii”. Pentru 
a înțelege de ce e periculos chipul văzut în oglindă, în momentul fulgerăturii, am să mai dau aici 
un exemplu de circumstanță în care chipul zărit în oglindă poate să fie nefast. Anume, spune 
poporul, că noaptea e mare nenorocire să priveşti vreo oglindă (înțelegem că pe întuneric), 
pentru că s-ar putea să vezi un chip în lucirea amăgitoare (şi întunecată). Aproape desluşit, 
credința ne spune că ceea ce s-ar putea să zăreşti este un chip şi nu “chipul tău” . Ce ar putea să 
însemne asta? Noaptea este vremea când colindă duhurile întunecate, scăpate de sub puterea 
luminii. Dar noaptea e şi vremea somnului. În somn (care este o prefigurare trecătoare şi 
vremelnică a morţii), sufletul se poate desprinde ori depărta de trupul adormit. Şi atunci el, 
sufletul, poate fi lesne ademenit şi supt, absorbit de chipul “strecurat” în dosul pânzei amăgitoare 
a oglinzii; mai ales dacă sufletul s-ar întâmpla să se sperie de vreun duh rău, dintre acelea care 
cutreieră nestăpânite în vremea nopții. 

Aşadar sufletul poate greşi în graba lui de a se adăposti (mai ales că credinţele populare 
spun că dacă te uiţi seara în oglindă, atunci noaptea vei visa urât) şi nimereşte nu în trupul cel 
adevărat (mistuit de vise urâte), ci în “celălalt”, în “dublu”, care are strania putere şi vrajă de a-l 
ispiti şi de a-l absorbi. “Celălalt chip” are capacitatea fascinatorie de a atrage şi de a absorbi 
Puterile. Iar sufletul, fiind din suflarea lui Dumnezeu, vine. 

Însă fulgerul este o “lumină peste lumină”, iar nu o lumină din Lumină, adică este o 
lumină “luciferică”, venită nu de la Dumnezeu, ci de la Nefârtatul fulgerul având şi funcţie 
fecundatoare, însă peste fire. De aceea lumina fulgerului se şi aude în lume cu un zgomot atât de 
năucitor. Altfel spus, prin fulger (şi apoi prin tunetul înspăimântător) se vestesc şi îşi fac apariția 
în lumea noastră puterile amăgitoare, ce sunt mai presus de lumină şi care vin de la Nefârtatul. 
Iar dacă noi, în nesăbuinţa noastră, în chiar acest moment “facem un chip” uitându-ne în oglindă, 
apoi în acel chip se vor sălăşlui astfel de puteri, venite de la Nefârtatul, mai ales că chipul din 
oglindă, neînsuflețit fiind, le va absorbi cu nesaţ. 

Şi, mai devreme ori mai târziu, dublul nostru va face mare stricare în lume, începând 
chiar cu noi înşine. Oricum, fericiți nu vom mai pute fi, când ştim că avem, încă în viaţă fiind, 


propriul strigoi... 

Capitolul 37 


Semne din naştere 


Unele dintre cele mai rele semne sunt cele ce se arată la naştere (poate pentru că ele vin 
din temuta “lume neagră”, cea dinainte de facere). Deşi sunt foarte rare, aceste semne 
marchează pentru totdeauna viaţa celui născut astfel, ba mai mult — şi pe cea a familiei şi a 
neamului. Şi, interesant, în lumea satelor o asemenea naştere se învăluie grabnic într-un gen 
aparte de legendă rău-prevestitoare, care tinde să “explice” înțelesul viitor al acelui semn. 

Rareori “semnul din naştere” poate fi făcut să dispară şi atunci doar ca aparenţă, căci 
“semnificaţia” sa nu piere niciodată, poate cel mult se transformă într-alta — nefastă şi 
nepieritoare. 

Voi da mai jos un astfel de exemplu de-a dreptul terifiat: În urmă cu 60-70 de ani, într-o 
localitate de pustă din Banat s-a născut un băiețel “însemnat”. El avea dinţii canini crescuţi încă 
de la naştere şi pieptul acoperit cu păr des. Vrăjitorul satului (deci era un bărbat!) a desluşit că 
sunt două căi pentru a face ca semnele rele să dispară, precizând însă că “efectele” rele nu vor 
dispărea, ci se vor preschimba. Căile erau: 

a) Să-l ducă pe copil în toiul zilei la marginea satului, la locul numit “La Gropi”, un loc 
nisipos, unde săpaseră cărămidarii şi unde, apoi, vulpile îşi făcuseră vizuini. Acolo să-l treacă 
printr-o vizuină de vulpe. 

c) Să-l ducă pe copil în puterea nopţii la vâltorile de la cotul râului, să-l dezbrace gol- 
goluţ şi să-l arunce în vâltori; vâltorile l-ar fi aruncat îndărăt, dar într-o nouă stare: “Curat, 
spălat, luminat”. 

A fost urmată prima cale, fiind socotită de ai casei mai puţin periculoasă. Copilul a fost 
trecut prin vizuina de vulpe. Şi semnele... au dispărut! Dar, de unde înainte de a fi trecut prin 
vizuină, pofta sexuală a micuțului se prevestea nemăsurată şi incestuoasă (înfigându-şi colții în 
țâțele mamei şi nedezlipindu-se, ca şi când ar fi fost o lipitoare), după ce a fost supus trecerii 
semnele au dispărut, dar înțelesul lor s-a preschimbat într-unul contrar: toată viaţa lui, cel în 
cauză nu a suportat nici o femeie în jurul lui. Fusese legat cu Pământul... (Pentru că nu ştiu 
dacă el va fi în viaţă la apariţia cărții sau, nu am dat nume). 

Desigur, cele două căi au rămas la îndemâna vraciului şi, ca atare, le-a aplicat atât în 
cazul acelui prunc, cât şi în cazurile când copiii erau schimbaţi de Ursitoarea cea rea (Muierea 
Neagră, Femeia Lungă), despre care am mai vorbit în această carte. 

Întrebarea care s-ar putea pune este de ce anume copilul este trecut prin vizuina vulpii nu 


de o femeie pricepută (vrăjitoare), ci de un bărbat. Tot bărbat este şi în cazul când se apelează la 

acea manoperă magică prin care pruncul se încredințează la virul apei (cotul cu vâltori al râului), 
ori când se apelează la vrăjitorii pentru a aduce sau a mări potenţa şi fecunditatea cuplurilor. 
“Explicaţia” — potrivit “logicii” tradiționale — este că apa, vulpea, pământul sunt “parte 
femeiască” care trebuie chemate şi angajate magic în “naşterea adevărată” de către un bărbat 
(vrăjitor, solomonar). Şi tot bărbat trebuie să fie şi “vraciul” care vindecă neputințele cuplului 
(impotenţa, infertilitatea), pentru că bărbatul are acces la forțele Increatului. Am întâlnit, în anii 
din urmă, chiar în Timişoara un asemenea bărbat (se mutase dintr-un sat din Podişul Lipovei), 
care vindeca astfel de boli ale cuplului “descântând” câte un ou adus de bărbatul şi de femeia 
care aveau “probleme”, apoi le spărgea, le amesteca şi le dădea celor doi soți să le mînânce 
crude...Dacă cei doi nu puteau să le înghită în faţa lui, el spunea că “făcătura” are efect şi dacă 
cei doi vor duce ouăle acasă şi le vor înghiți după ce vor adăuga amestecului puţină sare, ori 
zahăr. Cu două condiții: ouăle să rămână crude şi să le înghită pe înserate, după apusul soarelui 


sau înainte de răsărit, în zori, având grijă ca îngurgitarea să se potrivească într-o marți. 


Capitolul 38 


Simulacrul şi efigia 


În capitolul precedent am vorbit despre copii născuţi “cu semne” şi am aflat că asemenea 
semne sunt totdeauna netrecătoare, iar dacă aspectul vizibil al acestora poate fi înlăturat prin 
remedii vrăjitoreşti, ele rămân pe mai departe semne rele. Rămân astfel chiar dacă se schimbă în 
contrariul lor (copilul devine normal, chiar prea normal, cuplul fertil). 

Întrebarea pe care şi-o poate pune cineva este “cât de netrecătoare sunt acele semne?”. 
Răspunsul pe care materialul din teren îl dă este: Nici moartea nu le poate şterge. Acest 
răspuns îmi pare adevărat, justificat, logic gândindu-mă la faptul că omul a venit pe lume cu 
acele semne. Altfel spus, ele sunt “lucrarea puterilor din lumea neagră”, cea care se află înainte 
de Facere şi despre care omului îi e dat să ştie mai puţin decât despre “lumea de dincolo”. 
Despre lumea neagră nu ştim nici în viaţa asta, nici în viața de apoi aproape nimic. 

Iată o povestioară pe care am auzit-o din gura unei femei trecute de 50 de ani (asta era în 
1995). S-au scurs câțiva ani de când un temut şi terifiant personaj al comunității a murit de o 
“boală de inimă”, el fiind grav suferind de o cu totul altă maladie (cronică). 

După ce a murit “de moarte bună”, în biroul său de şef discreționar i-a rămas o fotografie 
(un portret) în ramă, sub sticlă. Asupra familiei, asupra neamului, asupra celor apropiaţi şi chiar 


a întregii comunități (inclusiv asupra duşmanilor şi a adversarilor!) continuau să acţioneze 

voința lui şi toate gândurile sale negre. (Fiind el înzestrat cu “semnul rău” din naştere, era 
cunoscut în timpul vieții pentru nestăvilita lui patimă sexuală , în care se zice că ar fi întrecut nu 
numai pe toţi oamenii, ci şi pe orice fiară). După 1989, fiind permis orice, câteva dintre femeile 
care aveau acces în încăperea cu “icoana”, au făcut nişte rudimentare exerciții de spiritism şi s-au 
convins că “duhul” celui mort sălăşuieşte mai departe acolo... Îngrozindu-se tot mai mult, două 
dintre ele, într-ascuns, au furat “icoana”, n-au îndrăznit s-o spargă, ci au aruncat pe ea cam un 
litru de benzină şi au ars-o împreună cu alte hârtii. Dar după ce focul s-a stins, scormonind ele în 
mormanul de cenușă, printre cioburile de sticlă (rama de lemn arsese), au descoperit... chipul 
rânjind într-un zâmbet al celui nepotolit! “Icoana” lui nu arsese. 

Au dosit, înspăimântate, resturile straniei incinerări: într-o altă “şedinţă de spiritism” 
făcută de cele mai înverşunate adoratoare ale nepotolitului (care ar fi dorit să afle chiar de la 

el cine a furat “icoană”), doar atâta cică ar fi auzit: F-A-L... Şi glasul cică s-ar fi stins. Oare 
odată cu glasul s-or fi stins şi puterile?! 

Oricum, întâmplarea ne duce cu gândul şi la strigoiul care stă şi ziua în locul cel mai 
îndrăgit de el cât a fost în viaţă (Acel strigoi se face simțit aproape de oricine, dar nu se lasă 
văzut decât de bărbaţii care se pricep să-l lege şi să-l ducă la mormânt priponindu-l de cruce). 

Apoi frântura de cuvânt auzită de femeile "adoratoare" (şi “profitoare”) a fost socotită de 
ele ca făcând parte din cuvântul FALIMENT şi interpretat de ele ca fiind “semnul” că spiritul 
şefului prevesteşte soarta asociaţiei pe care a “ctitorit-o” pe ruinele şi din averea agonisită prin 
rapt şi uzurpare. 

Doar că, dacă vom situa discuția (şi întâmplarea) în cu totul alte perspective, atunci vom 
aminti că: 

- Aşa cum denumirea mana apare în vorbirea unor triburi polineziene şi, fără să fi ştiut 
despre asta, şi în limbajul românilor, inclusiv al bănăţenilor, tot astfel “spiritul” neostoitului 
“hipersexual” putea să fi intenţionat rostirea unui cuvânt pe care cât persoana a fost în viaţă, să 
nu-l fi cunoscut (acel cuvânt trebuie să fi fost “falus”). 

- Investigând subconştientul bântuit de maladia sexualităţii excesive şi deviate, părintele 
psihanalizei, Sigmund Freud, citează cazuri când unul dintre cuvintele-tabu care denumesc chiar 
maladia respectivă apare şi “scapă” din gura celui bolnav fără ca acesta să-l poată opri şi chiar 


fără să cunoască nici semnificația, nici chiar cuvântul respectiv. 


Capitolul 39 

Dansul aplecat 


Cu ani în urmă, invitat fiind la nunta unei verişoare undeva în Sălaj, am fost surprins să 
văd un dans popular despre care până la acea vreme doar auzisem câte ceva. O pereche foarte 
arătoasă de tineri din acel sat (am înţeles că ei urmau să se căsătorească îndată), la fiecare 
răscruce de ulițe ostentativ făceau următoarea figură: feciorul a aplecat fata pe braţul său stâng 
până ajungea să-şi sprijine braţul pe genunchele uşor îndoit. Cuplul de dansatori părea să ajungă 
într-un echilibru precar... 

Întrebările pe care le-am pus spre a afla de la săteni desluşirea straniului dans n-au 
căpătat răspunsuri limpezitoare. (Consemnez că, deşi interzisă prin legislația comunistă a epocii, 
biserica unită îşi păstra rânduielile în acea comunitate). Și cum verişoara era “mireasă de 
departe”, m-am gândit să încerc să aflu vreun răspuns indirect, tocmai din Banat, adică dintr-o 
zonă păstrătoare. Raționamentul meu era relativ simplu: satul din Sălaj (care ţinea cu îndârjire 
rânduielile ritului greco-catolic) trebuia să păstreze cel puţin formal un obicei prin care, de la 
începuturi, să se fi diferențiat de rânduielile acceptate de biserica ortodoxă. Cum diferenţierea s-a 
produs cu mai bine de 250 de ani, nici în Banat n-am mai găsit formele vii păstrate. Dar acolo 
unde nu mai sunt formele vii, sunt cărțile. Şi iată ce ne spune Damaschin Bojincă pe la anul 
1830: “Românii poporeni au obiceiul de a pune pe cel muritor la pământ, încă înainte de a muri”. 
După filosoful creştin Tertulian romanii creştini aveau obiceiul să pună pe pământ pruncul 
îndată după naştere. Cele două informaţii coroborate ne fac să afirmăm că atât la venirea pe 
lume, cât şi la plecare, omul trebuie pus pe pământ, la tălpile Tatălui Ceresc. Aşa încât, pentru 
priceperea populară, pământul este totuna cu tălpile Tatălui! Abia acum anumite înțelesuri din 
cântecele funebre bănăţene transpar în sensul desluşirii: “Pămânce, pămânce/ Dă astăz năince/ 
Să-mi fii iar părince!//”. Aşadar, “legea strămoşească” (adică tradiţia folclorică împreună cu 
tradiția pravoslavnică) spune că pământul este Tatăl, deci exact invers decât tradiția arhaică 
peste care s-a aşezat triumfător catolicismul — care este tradiția Pământului-Mamă. 

Aşadar, cum dansul pretutindeni şi întotdeauna are rolul unei “prefigurări nupţiale” 
(prevestire a unei împreunări de rodnicie), nimic nu pare mai firesc ca de aproape trei sute de ani 
românii redeveniți romani (adică greco-catolici) să păstreze măcar formal tradiţia de a pleca fata 
spre pământ ca să arate că pământul trebuie să devină mamă, iar prin analogie magică cu 
Mama Pământ şi mireasa să zămislească prunci, mai exact Mama-Pământ să-i transfere miresei 
în chip magic, prin analogie, puterea germinativă, făcând un nou început Vieţii... 

Mai este de presupus şi acțiunea unui alt “principiu” de relevanță antropologică, cel al 
omologării prin simetrie. Acesta se manifestă prin funcția cea mai generală a dansului — cea 
prenupțială - a prefigurării magice a împreunării. 

Aşa stând lucrurile, nuntirea se află între celelalte două mari momente care nu sunt pe 
de-a-ntregul ale vieţii, naşterea şi moartea. Ca urmare, nunta numai aparent este pe de-a- 
ntregul a vieţii, fiindcă, întrucât ea întemeiază accederea pe lumea albă de prunci “veniţi” din 
lumea neagră, ea “fragilizează” echilibrul lumii albe făcându-l vulnerabil şi instabil. Adică 
întocmai cum este imaginea poziției corpurilor celor prinşi în mreaja prenupţială a dansului. 


Capitolul 40 
Vijelia şi moartea năpraznică 
Vijeliile stârnite “din senin” sunt semne ale morţii peste fire, moartea care a curmat pe 


neaşteptate viaţa cuiva. “Moartea năpraznică”, moartea peste fire înseamnă: sinucidere, crimă, 
3 bă 

ori accident petrecut în condiţii care îngrozesc lumea (de pildă, un motociclist surprins de 
trenul accelerat pe un pod sau pe o trecere de nivel fără barieră). 

Subliniez caracterul de eveniment, de fapt cunoscut, în care se petrece o moarte peste 
fire, pentru că acest tip de cunoaştere permite o verificare imediată: “a fost strivit C. de tren la 
pod, imediat (ce vestea e aflată de lume) va începe vântul turbat”, ori “a fost omorât P. de către 
nevastă şi fiu cu toporul, îndată (ce crima ajunge la cunoştinţa lumii) va începe o cumplită 
furtună, din senin!”. 

Desigur, în copilăria mea am putut eu însumi “să verific” de câteva ori o asemenea 
coincidenţă. În altă ordine de idei, aş dori să arăt că “efectul magic” se propagă fără să ţină 
seama de distanţe, ori de diferența de timp, condiţia e ca faptele, persoanele, lucrurile să fie 
esențialmente legate (magic) între ele. Aşa de pildă, la Timişoara fiind, soția mea avea obiceiul 
să aprindă țigara(uneori) direct de la un foc... indirect, adică de la flacara aragazului. Deşi erau 
peste 30 de kilometri până la casa părintească, multă vreme — an de an — elocitul ouălor a ajuns 
tot mai puțin “rentabil”: puii de găină mureau cu zecile încă înainte de a ieşi din ou, până şi 
gâştele ajunseseră să “soarbă” câte un ou dintre cele pe care zăceau... 

Subliniez că “distanţele” nu mai contează — de fapt, ele nici nu există. Iată, în una din 
zile, posturile de radio şi televiziune au anunţat că un căpitan taiwanez de pe unul din 
vapoarele aflate spre îndepărtatele coaste atlantice ale Canadei, găsind trei pasageri clandestini 
români la bord, i-a asasinat aruncându-i în ocean. Şi într-adevăr, la numai câteva zeci de minute 
după ce lumea de la noi a cunoscut informaţia despre funestul eveniment, nişte vântoase 
cumplite, iscate realmente “din senin” , au cutreierat şi au cutremurat o întinsă zonă din Câmpia 
bănăţeană, devastând-o; dar “vremuiri” din acestea cumplite s-au stârnit atunci în multe locuri 
din ţară. Nu am întâlnit vreo atestare cât de cât explicită, însă sunt tentat să afirm că, după 
credințele tradiționale, asemenea vijelii din senin se iscă atunci când vestea morții năpraznice 
ajunge la cunoştinţa vreunui solomonar: în locul unde solomonarul află vestea, acolo imediat se 
stârneşte furtuna. 

Aşadar, pare să nu fie important că asasinatul s-a produs la mii şi mii de kilometri 
depărtare, nici că el avusese loc cu câteva săptămâni înainte de data anunțţării; abia faptul că el a 
fost adus la cunoştinţa oamenilor “de acasă” a declanşat puternica furtună cu vijelie 
nemaîntâlnită de la ... precedenta vestire a unei morți năpraznice. (Negreşit că printre cei care au 
aflat vestea, în multe locuri, în toate în care s-a iscat furtuna din senin, trebuie să fi fost câte un 
solomonar!). 

Ca şi în cazul bobocilor “morţi în ou”, se pare că nici spațiul nu contează. Şi nici timpul. 
Dar acest lucru nu este dovada relativităţii, ci a absolutului. 

Absolutul, în plan magic, se desluşeşte în conceptul de “spațiu-reţea”, denumit astfel de 
Mircea Eliade pentru a desemna un câmp de acţionare magică prin analogie, prin inducţie 
(empatie), prin contact, prin substitute, simulacre şi efigii. Aşa e, esențialmente, lumea noastră; 
ea poate sta sau poate intra în puterea celui care acționează — şi astfel o “controlează” — magic. 
Imaginea acestei lumi încă se mai găseşte, uneori estompat, înceţoşat, alteori fragmentar, în 
orizontul mental tradițional. 


Capitolul 41 


Solomonarul 

Vorbind mai înainte despre vijeliile teribile şi stricăcioase abia atunci când vestea despre 
o moarte năpraznică (sinucidere, accident cumplit, dar mai ales crimă) ajunge la cunoştinţa 
publică, mi-a venit în minte o altă credință despre solomonar de data asta mai bine articulată, 
fiind atestată. Căci dacă stârnirea vântoaselor se întâmplă doar după ce vestea îngrizotorului 
eveniment devine publică, atunci, aşa cum am presupus deja în capitolul precedent, fără îndoială 
că între cei foarte mulți care află, se prea poate să fie vreun solomonar. (Mai ales că există şi 
credința după care solomonarul nu ştie că este solomonar şi îşi descoperă doar întâmplător şi de 
regulă foarte târziu marea putere a Solomoniei). 

După ce omul a descoperit că e solomonar (ori, cum spune adesea poporul: “Când 
solomonarul ştie că-i solomonar”), atunci el poate provoca oricând vrea fie venirea unei furtuni, 
fie risipirea ei. “Oricând vrea” este un fel de a zice, pentru că, de obicei, solomonarul cade fără 
voia lui într-un fel de somn zbuciumat (care seamănă cu visele şamanice) şi numai astfel poate 
porunci prin gesturi convulsive şi dezarticulate norilor grei, furtunii şi fulgerelor să se mişte după 
gesturile contorsionate şi haotice ale lui. Altfel spus, solomonarul presimte Puterile, inclusiv 
puterea care a produs omorul năpraznic. 

Aşadar, solomonarul “percepe” acele Puteri necreate ce sălăşuiesc dincolo de lume, 
adică dincolo de Începuturi, am putea spune în Increat. Căci şi puterea aducătoare de moarte 
năpraznică, de “moarte peste fire” este una care zguduie, din temelii, lumea. De aceea, 
solomonarul, ca şi şamanul, este un receptacol şi un “ordonator” al unor astfel de puteri; aşa 
încât solomonarul este cel mai adesea socotit ca un mare vrăjitor(cum de altfel e socotit şi 
şamanul). 

Doar că, spre deosebire de şaman (care percepe şi “organizează” puterile Vieţii şi ale 
Morţii în interiorul corpului omenesc), solomonarul are darul de a percepe şi de a găsi “forțele 
neîncepute” în pântecele pământului. Prin urmare, solomonarul, guvernând apele cereşti, le 
iscodeşte şi le domină şi pe cele subpământene. Ba aş zice că aici e capătul cel mai important al 
puterii solomonarului: el este “găsitorul de izvoare”. Dar nu le găseşte pe fața pământului cum, 
întâmplător, poate să le găsească orice muritor; el presimte izvoarele din afundul pământului. De 
aceea, solomonarul are darul de a arăta locul nimerit unde trebuie săpată o fântână. Aşa ajunge el 
la apa neîncepută, care este apa dinainte de Început, adică o manifestare a puterii Increatului. 

Între oameni, solomonarul e un mare nefericit; pentru că poate “comunica” cu puterile 
necreate. 

În schimb, cu oamenii obişnuiţi, solomonarul comunică foarte anevoios. De pildă, 
convulsiile solomonarului provoacă groază în comunitate. La solomonar comunitatea apelează, 
precum am văzut deja, când e vorba de “magie tare” cum ar fi “încredințarea la vâltori” sau 
“trecerea pruncului prin vizuina vulpii”; înconjurat fiind de teama şi groaza, chiar de repulsia 
sătenilor, solomonarul este socialmente izolat. Deobicei este ocolit şi aproape niciodată nu se 
căsătoreşte, nu are familie. În unele zone, cum ar fi cea a Făgetului, se crede că solomonarul 
vede strigoii, îi poate “lega”; ba chiar solomonarul are puterea de neinvidiat de a se transforma 
în lup. De aceea doar capacitatea solomonarului de a “ghici” locul fântânilor este cât de cât 
acceptată de comunitatea sătească. 


Capitolul 42 
Focul vetrei şi clocitul 


În două dintre capitolele precedente (cel despre Oglinda şi fulgerul şi cel despre Vijelia 
şi moartea năpraznică) am căutat să arăt că dacă încercăm să ne referim la “puterile lumii 
negre”, ale lumii de dinainte de Facere (care par a purcede sau a fi chiar “energiile necreate”), 
atunci nu mai are sens nici un fel de contingență spațio-temporală; spaţiul şi timpul “dispar” şi, 

odată cu ele, nu numai limitele şi vremelnicia, ci şi eternitatea şi infinitatea, ca unele ce ţin totuşi 
de lumea asta şi de cea de dincolo, adică de cele “văzute şi nevăzute”, aşadar de cele create. 

Dar dacă, din lumea noastră, lumea vie, esență a Creaţiei dumnezeieşti, ne raportăm 
(zguduitor lucru!) la lucrarea energiilor necreate, atunci ce se întâmplă, oare, în ordinea acestei 
lumi? 

lată o povestioară care, în forma unei credințe “populare”, era vie încă pe vremea 
copilăriei şi tinereții mele, deci prin deceniile 6-7 din veacul 20, într-o zonă a ţării — Banatul — 
socotită ca avansată în civilizația modernă. Bunica mea îi admonesta cu vehemenţă pe bărbaţii 
maturi ai familiei noastre (străbunicul, bunicul şi tatăl meu) care erau, tustrei, mari fumători. Mai 
ales, în primăvară, ba chiar începând din toamnă, stând ei mai mult pe lângă sobă, aveau obiceiul 
(“prostul nărav”), de a-şi aprinde ţigara direct de la foc. Credința spunea că dacă cineva din 
casă îşi aprinde ţigara (ori altă flacără) direct de la focul vetrei, atunci vor muri puii-n găoace, ba 
mai mult, “vor bolânzi şi vor turba cloştile” şi vor începe să bea ouăle pe care le clocesc. Veţi 
întreba: “Cum, oare, se poate aprinde ţigara sau feştila lumânării altfel decât direct de la focul 
vetrei?”. Răspunsul este că se poate în chip mijlocit, adică folosind o “pozdare” (o tulpină de 
cânepă ţinută la topit până când de pe ea se desprind fibrele textile). De aceea — etnografic 
vorbind — în multe locuri din Ardeal şi Banat (în cele mai păstrătoare) se foloseşte termenul 
popular de lemnuş sau bâtuşcă pentru modernul chibrit pentru a desemna micul obiect cu care se 
poate produce foc altfel decât prin a-l lua direct din cuptor ori din vatră. 

Spuneam că, fiind vorba de lucrarea energiilor necreate, “ascunse” în ou şi în misterul 
ivirii vieţii, contingențele spaţio-temporale dispar. Nu demult, într-o primăvară, pentru a nu ştiu 
câta oară, mama, ajunsă şi ea la vârsta de-atunci a bunicii, mi s-a plâns că aproape toții puii şi 
bobocii I-au murit în găoace în timpul clocitului. Căci celelalte ouă au fost băute de cloşti; au 
turbat până şi gâştele care au început să stabilească şi să-şi bea ouăle... Şi asta, pentru că şi eu, la 
oraş fiind dar uitându-mi pe aiurea brichete, mai recurgeam uneori - pentru aprinderea ţigării - 
direct la flacăra aragazului. 


Sunt dator să mai exemplific aici şi cu alte practici magice în care oul este folosit pentru 
a se acționa asupra puterilor Increatului: 

a) Am vorbit deja despre oul clocit la subțioara braţului stâng, puiul subțioarei care va 
prinde viaţă în acel ou aducându-i şi conferindu-i vrăjitoarei puterea trebuincioasă. 

b) Puterile acelea sunt ferecate ori folosite la ferecarea forțelor malefice ale “făcătură” 
prin îngroparea oului sub vatra de sub coş. 

c) Dacă o persoană cade răpusă de vreo boală grea, căreia nici doctorul, nici preotul nu-i 
dau de capăt, atunci vrăjitoarea îngroapă un ou sub patul în care zace bolnavul. 

d) În sfârşit, recapitulând, forța germinativă a oului, ca putere a Increatului, după cum 
am văzut deja, este zăgăzuită, claustrată, ferecată înlăuntrul nemaivăzutelor forme cu care se 
încondeiază ouăle de Paşti. Tot cu acea ocazie am amintit şi legenda potrivit căreia primul ou 
înroşit de Paşti a dobândit această culoare protectoare şi izbăvitoare din frumuseţea divină a 
sângelui lui lisus cel răstignit pe cruce. 


Capitolul 43 
Mormântul nestins 


În mai multe locuri am vorbit despre magia şi mitologia morţii care joacă un rol deosebit 
între credinţele şi datinile românilor (mai ales ale bănăţenilor, fiindcă sud-vestul ţării e o zonă 
deosebit de păstrătoare). De altfel, în spiritualitatea tuturor popoarelor, în toate timpurile, 
mitologia morții a constituit temelia oricărui sentiment şi oricărui edificiu religios. 

La fel, în lucrarea de față ne-am referit la acea “putere” care, de bună seamă, aparține 
sferei “energiilor necreate” şi care putere, venind din lumea neagră (lumea dinainte de naştere, 
dinainte de Facere), provoacă “semnul din naştere”. Mai spuneam că acel semn are un efect 
netrecător, chiar şi atunci când, prin diferite procedee magice, semnul ca atare este făcut să 
dispară de pe corp. Prin vrăjitorie poate fi înlăturată doar “aparența” semnului, dar “semnificația” 
lui îl urmăreşte pe cel “însemnat din naştere” cu “o putere de destin”; ba, greşesc spunând doar 
putere de destin, căci destinul ține cât ține viaţa şi, împreună cu viaţa, se sfârşesc în moarte. Pe 
când puterea semnului, noima lui, continuă şi după moarte! 

Înainte de a da, aşa cum obişnuim, mica exemplificare a credinței despre “mormântul 
nestins”, mai amintesc faptul că “puterea” aceea se manifestă cel mai adesea sub forma 
nețărmuritei pofte şi patimi sexuale (iar remediul magic lecuieşte această patimă convertind-o în 
opusul său). 

Şi acum, iată povestioara despre puterea semnului care — ca patimă — trece dincolo de 
moarte, în mormântul nestins. 

Credinţe din Banat (dar şi din zonele limitrofe — Bihor, Mehedinţi) spun că anumiţi 
oameni sunt născuţi cu o putere în ei care nu piere nici după moarte. Semnul acestei puteri — 
chiar dacă nu se iveşte din naştere şi nu se arată în timpul vieții — apare după moarte: pe 
mormântul celui bântuit de asemenea putere nu creşte nici un fir de iarbă. Acela-i un mormânt 
nestins, sălaşul unui strigoi extrem de stricăcios, care provoacă nu numai moartea oamenilor, dar 
şi a animalelor (nu doar din casa familiei, ci şi din sat). Dar ceea ce ni se pare cu totul grăitor este 
faptul că mormântul nestins se “probează” în felul următor: un armăsar este călărit în goană 
spre mormântul cu pricina. Apropiindu-se de mormânt, armăsarul se opreşte din galop şi nu vrea 
să sară nici mort peste mica movilă. Or, a “probi” înseamnă a cunoaşte, adică a lua în stăpânire 
(în înțeles arhaic). Iar armăsarul este străvechea întruchipare a... virilității, a sexualităţii. 

Tot aici este locul să reamintim un “principiu” arhaic al vânătorii — pe care se întemeiază 
atât vânătoarea rituală, cât şi jertfirea animalelor ca “substitute” ale fiinţei omaneşti. 

Anume, e vorba despre uciderea în timpul vânătorii (sau ca urmare a acesteia) a unei 
femele. Semnificaţia rituală arhaică a uciderii unui vânat-femelă este cea de mariaj mistic între 
vânătorul sacrificator şi victimă (Evseev, 1997, p.323). 

Mircea Eliade, în cartea De la Zalmoxis la Genghis-Han, exemplifică acţiunea acestui 
principiu arhaic la întemeierea mistică a unei seminții creatoare Lupul, prototipul magic al 
vânătorului crud şi neînduplecat, la fel, simbol ceresc şi psihopomp, nuntindu-se mistic cu o 
căprioară (ucizând-o, n.n.), întemeiază dinastia al cărei strălucit reprezentant este Genghis-Han, 
şi, deopotrivă, face începutul destinului său măreț. (Eliade, 1980, p.37). Nu putem să nu 
semnalăm din nou faptul că, deşi era neştiutoare de carte, Ana Jarcov, vrăjitoarea octogenară şi 
autentică, a folosit incontaţia “Trup de lup în cap de urs”. În această formulare este cât se poate 
de transparentă apartenenţa mistică a lupului la registrul celest: trupul acestuia este în capul de 
urs; mai departe, desluşind semnificația, ursul este animalul teluric, chtonian. Moşii sau 
Martinii sunt sărbători ale morţilor, pentru că ursul ca animal teluric se retrage pentru 
hibernare ad inferos. El este şi “făcător de timp”, adică determină resurecţia timpului (înnoirea) 
şi a vegetației. Ursul, ca animal teluric oferă, însă, un sediu ceresc, pe pământ (în condiția 
terestră aşadar) lupului. De unde Trup de lup în cap de urs. Şi aici este, o recunoaştem, o 
imagine extrem de densă a unei uniri mistice între cer şi pământ, ceea ce tot Mircea Eliade 
consideră că ar fi definitoriu pentru spiritualitatea nostră. Să nu uităm, nici cu acest prilej, că 
bătrâna Ana Jarcov nu l-a studiat pe Eliade... 

Capitolul 44 
“Glas” şi “Nume” 


În 1957, primăvara timpuriu — era în Postul Paştilor, dar ateismul comunist îndemna 
tineretul satelor să participe la repetițiile corului şi la alte “activităţi culturale” — aşa încât seara, 
spre ora 8, Aurica C. îşi aştepta vecinii ca să meargă împreună la repetiții. Avea 17 ani împliniţi, 
se logodise în Câşlegi, iar după Paşti urmă să fie nunta. Părinții Auricăi se mutaseră de câțiva 
ani în acel sat de undeva dinspre Dealurile Lipovei, pentru a fi mai aproape de oraş. Aurica mai 
avea doi fraţi, ea fiind “mijlocaşa” ca vârstă. Ceea ce era cu totul nemaiîntâlnit era frumuseţea 
fără seamăn a acestei fete. Oricare dintre locuitorii aşezării în care se mutase cu părinții putea să 
jure că asemenea frumuseţe nu văzuseră niciodată în satul lor; aşa încât era mai mult decât 
firească logodna Auricăi cu un fecior ceva mai în vârstă decât ea, dar deosebit de chipeş şi, pe 
deasupra, şi şofer (meserie de mare prestigiu la acea vreme în satele bănăţene bântuite de 
spectrul colectivizării). Feciorul acela, fiind el din părinți de vază, a rupt, până la cei vreo 23 de 
ani ai săi, inimile tuturor fetelor din sat. De unde şi invidia dusă până la ură de moarte a multor 
localnice față de venetica cea frumoasă. 

Revenind, aşadar, la acea seară, Aurica aştepta să vină nu ştiu care ortacă s-o cheme să 
meargă la repetiție. Ori, chiar logodnicul... Şi aşteptând ea — poate distrată, poate prinsă de 
treburile mărunte ale casei — numai ce aude un “glas” strigând-o pe nume “Aurică!”. Ea, vioaie şi 
grăbită, a răspuns intempestiv: “Da”. După care, în clipa imediat următoare, şi-a dat cu toată 
claritatea seama că nu ştie al cui e glasul. Ba, mai mult, nu auzise în viaţa ei acel glas, care 
răsunase foarte aproape, în veranda casei abia construite. S-a repezit afară să vadă cine-i. Însă, 
spre marea ei mirare, n-a găsit pe nimeni nici în verandă, nici în curte, nici pe uliţă. Mirarea i s-a 
preschimbat într-un sentiment de nelinişte şi, cu totul inexplicabil, voioşia ei s-a transformat într- 
o stare de “inimă rea”. La repetiţia din seara aceea s-a dus. A fost ultima ei repetiție. Căci, de a 
doua zi dimineaţa, a simțit o copleşitoare slăbiciune a firii, iar chipul îi căpătase o paloare 
nemaiavută. Se topea pe zi ce trece. Şi nici un doctor, nici de la Lugoj, nici de la Timişoara nu-i 
găsea vreo boală şi, ca urmare, o țineau internată şi încercau fel de fel de medicamente scumpe... 

Înainte de Paşti, Aurica a murit. Luând-o din morga spitalului de la Timişoara, logodnicul 
ei, însoțit de părinții şi rudele fetei, o aducea, aşa cum se obişnuia, pusă în sicriu, iar sicriul în 
camionul G.A.C. — ului. Seara, în lumina spălăcită a farurilor, un iepure fugea de-a lungul 
drumului, în faţa camionului... 

Şi acum, la nivel ipotetic, desigur, dar potrivit “logicii” moştenită de gândirea tradițională 
din orizontul mental arhaic, voi încerca să arăt ce s-a întâmplat. 

“Glasul” pe care Aurica l-a auzit era al Celui-fără-Nume; el a fost trimis “să-i ia capul”. 
În momentul când a strigat-o, “glasul” era chiar glasul ei. De aceea i s-a părut în primul 
moment atât de cunoscut, atât de apropiat: era glasul ei, dar venind de la altcineva — de la Cel- 
fără Nume. După ce i-a luat Auricăi glasul — şi pentru asta! — îi va lua şi capul. Cu alte cuvinte, 
îi va lua identitatea şi, implicit, numele. Dar cu aceste raporturi, el, Cel-fără-Nume, nu se va 
mulțumi încă. Parcă dorind să dobândească şi mai multă consistență, ca să rămână cât mai mult 
în lumea noastră, el avea să se “materializeze” în trupul unor viețuitoare. Iepurele care fugea de- 
a lungul drumului, aşadar nu de-a curmezişul cum ar fugi un iepure “natural”, este fără îndoială 
o astfel de întruchipare. De unde şi blestemul fixat într-o zicătoare “Ieşi-ţi-ar iepurele-n 
cale!”. Doar că în cazul pe care-l povestesc, întruparea în iepure, poate cea mai la-ndemână, n-a 
fost şi singura. Cel-fără-Nume, hălăduind prin lumea noastră, dobândind vremelnic “identitatea” 
(numele) Auricăi, al cărei cap i —l luase, a mai fost trimis să ia capul “Anei a lui Vasile”. Dar în 
sat erau, în acea vreme, două femei care aveau acest nume: una, pentru că era nevasta lui Vasile 
şi cealaltă purta acelaşi nume fiindcă aparţinea altei familii care era cunoscută sub porecla de “a 
lui Vasile”. Cum, pe de-o parte, ştim că în “limbaj magic” a cunoaşte este egal cu a poseda şi 
mai departe cu a fi, iar pe de altă parte, Cel-fără-Nume era într-o “epifanie” incertă (îşi 

îndeplinise rolul, avea provizoria identitate a celei răpuse şi sălăşuia în trup de iepure), invocat 
fiind din nou (de aceeaşi vrăjitoare, Ana Jacov), avea să parcurgă drumul invers: va ieşi din 
trupul de iepure, va intra în trupul unei găini negre şi o va alege pe Ana (soţia) lui Vasile, care 
era rudă cu Aurica şi care, întâmplător, în acea seară se întorcea chiar de la pomana Auricăi. Dar 
Ana (soţia lui Vasile) nu era Ana cea al cărei cap trebuia luat; totuşi în acea seară, târziu, după ce 
femeile au terminat pomana, găina neagră se aşezase în drumul Anei (soţia) lui Vasile. 
Împiedicându-se de “mogâldeaţa neagră”, Ana(soţia) lui Vasile avea să se ducă acasă, să se culce 
dar să nu se mai trezească niciodată. În acea noapte avea să moară la numai 26 de ani. 
Dimineaţa, soțul ei, Vasile, paznic de noapte, venind acasă, a găsit-o în pat într-o băltoacă de 
sânge. Ana (soția) lui Vasile era chiar fiica Mariei Ionescu. “Şi prima muiere care a venit c-o 
lumânare în mână în dimineaţa aia a fost nana Ana lui Şciopu (Ana Jarcov). Şi mi-a spus: << 
Au, Ruţo, Ruţo, că io am mâncat-o pe Ana ta! >>”, mi-a povestit după vreo cincisprezece ani 
Baba Ruta (Maria Ionescu), încredinţându-mă că “aşa a fost”. Într-adevăr, întâmplările aşa au 
stat: fiica ei, Ana, murise la 26 de ani tocmai în noaptea de după ziua în care fusese 
înmormântată Aurica. Baba Ruţa, însă, subliniind “aşa a fost”, vroia să arate (ceea ce mi-a spus 
explicit în “comentariile” ce au urmat) că Ana Jarcov ştia fără să fi prins de veste de la cineva 
anume, trăitor în sat, că Ana lui Vasile (lu Vlaicu) — aşadar fiica Mariei lonescu - era cea 
răpusă... 


Capitolul 45 
“Straja” 


Către sfârşitul vieţii, Maria Ionescu (Baba Ruţa) mi-a făcut una dintre cele mai 
stranii preziceri. Spun “stranie” pentru că ea se referea la o fericire fără umbră, la o fericire 
deplină dar... nepământească. O fericire de după moarte, o stare postumă: 

- “După ce mori — mi-a zis ea — rămâi să stai de strajă la porțile cerului, nu eşti primit 
deîndată. Acolo găseşti pe doi săteni de-ai tăi care te aşteaptă. De fapt, ei nu te aşteaptă anume pe 
tine, ci pe oricine altcineva, care s-ar întâpla să vină. Şi aşteptând, cei doi stau de vorbă. Ei sunt 
ultimii doi care au murit înaintea ta. Şi povestind, s-ar putea spune că ei stau de pază, acolo, în 
strajă. Când ajungi tu, atunci acela dintre ei, care a murit mai demult, este scos din strajă şi 
chemat la cele veşnice. Iar celălalt, cel răposat mai târziu, mai rămâne să stea de vorbă şi te ţine 
de poveşti la porțile cerului, până când moare un alt sătean, apoi se duce şi el la cele veşnice şi te 
lasă pe tine să-i povesteşti celui nou-venit. De ce spun eu că vei fi fericit acolo, la porțile cerului? 
Pentru că ție-ţi place să povesteşti şi vrei să povesteşti ce-ai văzut, ce-ai auzit şi ce-ai pătimit în 
viață...” 

-  Şidacă nu ştii, nu vrei sau nu-ți place să te destăinui altuia? 

- “Vezi aici e hiba! Dacă ai limba legată, nu te-ai spovedit şi nu te-ai dezlegat când ai 
murit, atunci le mai pătimeşti o dată pe toate. Adică le faci acolo la poarta cerului, ca să te vadă 
sfinții şi cine mai trece pe-acolo, Sfântul Pătru, Arhanghelii şi-atunci ei îţi scriu faptele în Cartea 
Judecăţii. Dar dacă le povesteşti, ştii şi vrei să le povesteşti, ele nu ţi se scriu în Carte, eşti 
mântuit la ceruri, căci povestirea lor acolo e ca un fel de spovedanie, ba încă ce spovedanie!... 
Că mai pe urmă, chiar dacă n-ai izbutit s-o faci pe pământ, ea te mântuie”. 

Prin urmare, aşa cum pruncul poate să se nască mort — adică să fi murit înainte de naştere 
— dar, odată născut, nu poate muri nebotezat (pentru că adevăratul botez, cel dintâi botez, este 
de fapt prima scaldă ce i se face pruncului îndată după naştere), tot astfel, la sfârşitul vieţii 
pământeşti omul nu poate ajunge în Împărăţia Cerurilor decât cu “situaţia clară”: ori te 
spovedeşti povestind în strajă, ori nu eşti nici măcar acolo în stare s-o faci şi atunci eşti sortit să 
mai treci prin ceea ce ai trecut, să mai săvârşeşti păcatele pe care le-ai săvârşit, însă de data asta 
de față cu martori cereşti, care ți le vor înscrie în Cartea Judecăţii. Aşa că, oricum, nimic nu 
scapă necunoscut şi fără martori, nici nescris la ceruri. 

Capitolul 46 
“Ce mică-i lumea!” 


Expresia de mai sus este comună şi omului modern şi celui tradițional (cel care 
personifică autentic lumea satului). Doar că fiecare dintre ei înțelege prin această îmbinare de 
cuvinte altceva, ceva cu totul diferit. Aşa, de pildă, pentru omul modern “ce mică-i lumea!” 
înseamnă concreteţea trăită empiric şi cotidian a cunoaşterii ori reîntâlnirii unui fapt (mai cu 
seamă a unei persoane) deja întâlnite, altfel spus, reîntâlnirea cu ceva sau cineva cunoscut în 
trecut. În schimb, pentru omul mentalităţii tradiționale, omul din mediul rural, expresia 
înseamnă o cunoaştere “ideală”, mai presus de timp şi spaţiu, mai presus de întâmplările şi 
contingențele zilnice. Această cunoaştere ține nu de experiență, ci de convingere şi este cu totul 
de neclintit. Modelul ei e acea “viziune a lumii” care se formează în orizontul mental tradițional, 
imagine absolută. 

Iată două întâmplări: într-o împrejurare de audienţă şi notorietate publică am folosit cu 
totul întâmplător, fictiv, numele “Baba Cuţa”; aflând despre asta, un bătrân dintr-un anume sat 
(şi satul şi bătrânul îmi erau bine cunoscuți) s-a supărat foarte rău pe mine pentru că-i 
pomenisem (într-un context deloc jignitor!) numele mamei sale “moartă de vreo treizeci şi cinci 
de ani” — după cum însuşi spunea. Pentru el, era de prisos să pună la socoteală că eu nici n-o 
cunoscusem pe mama lui, că în acel sat erau trăitoare încă cel puţin două femei cu acest nume şi 
că eu puteam “să inventez” un nume fictiv, fără nici o trimitere la biografic. 

A doua întâmplare, transcriind şi publicând transcrierea unei benzi magnetice înregistrate 
într-un sat, am pierdut din vedere că persoanele despre care ni se povestea într-o secvență puteau 
fi încă vii (deşi episodul despre care era vorba — nunta lor — se consumase cu vreo 50-60 de ni în 
urmă). 

Citind episodul (care atribuia reuşita căsătoriei lor unor descântece de mărit, practică 
magică benefică), cei doi — pe care eu nici nu-i cunoaştem — s-au supărat pe bătrâna mea 
informatoare folclorică şi, poate şi mai rău, pe mine. 

Aşadar, cum se prefigurează lumea în orizontul mental al acestor oameni? Relația lor cu 
lumea e absolută: ei cunosc întreaga lume şi întreaga lume îi cunoaşte pe ei. Orice aluzie, 
orice atingere, chiar orice evocare făcută de un străin a acestei relații biunivoce absolute este cel 
puţin supărătoare şi neavenită, dacă nu chiar dăunătoare. Ce mai contează aici timpul, locul, 
întâmplarea? ... Mă gândesc la consecinţele acestui mod tradițional în lumea modernă: auzim 
adesea contemporani de-ai noştri (care se pretind citadini moderni) că se întreabă retoric în 
preajma alegerilor “Pe cine să alegi? Că altul mai bun nu există!” E de prisos să-l întrebi pe 
“citadinul” cu pricina de unde ştie el asta, că doar n-o fi fost la ospăț cu toți cei 22 de milioane 
de români... Cunoaşterea lui e sigură, chiar absolută. Doar că-i simbolică, magică. Deci total 
ineficientă în lumea modernă. 


Capitolul 47 
Postul Peştelui 


Bănăţenii, ca unii dintre cei mai vechi români, se pare că în timpurile trecute socoteau că 
mâncarea de peşte e mai sfântă decât orice. (În câşlegi, la zăpostitul Paștelui şi înainte de 
posturile primăverii ei mâncau — în chip ritual — “păsări” denumire prin care înțelegeau “vrăbii”, 
consumul ritual era spre “sănătate şi uşurătate” — “sănătatea” trupului şi “uşurătatea” sufletului — 
ceea ce ne duce cu gândul la aer, care este mediul “păsării”, adică o prefigurare arhaică a 
elementului pneumic). 

Cum spuneam, însă, peştele e mâncarea cea mai sfântă după părerea bănăţenilor de 
altădată. Ar fi prea din cale-afară să presupunem că bănăţenii au “folclorizat” dezlegarea la 
peşte din vreun exces dogmatic ori, dimpotrivă, eretic. Mai degrabă aş crede că e vorba de altă 
“folclorizare” — mult mai veche decât pare şi mai profundă, însă. Să ne amintim că cei dintâi 
creştini erau numiţi de către lisus însuşi “peştişorii Mei”. 

Protocreştinii îl adorau pe Iisus sub simbolul Peştelui, acesta fiind “semnul secret” al 
primilor creştini din vremea prigoanei romane după care îşi recunoșteau frăţia întru Hristos. Tot 
ei, primii creştini, cică îşi spuneau unul altuia “părinte”, apelativ pus de obicei pe seama tradiţiei 
ebraice. 

Dar cum avem de-a face cu procesul complex al aculturației creştine, alături de 
“folclorizarea” tradiţiei religioase — adesea această “folclorizare” s-a început chiar printr-o 
“aproximare” de etimologie populară, căci despre ea e vorba — să înşiruim aici posibilele urmări 
a două asemenea etimologii din zona bănățeană, în legătură cu cele două mâncăruri rituale. 

Mai întâi, unul din Banatul sudic, cel muntos. Oamenii satului din când în când se adună 
să-şi povestească unul altuia felurite păţanii. Povestind, ei îşi uşurează sufletul. Bizar, aceste 
întruniri se numesc zbor (“ne-am strâns la zbor”). Fără îndoială că nu-i nici o dificultate să 
recunoaştem aici etimonul slav << sabor >> “adunare” şi să decretăm că nu-i la mijloc nimic 
decât rătăcirea unei etimologii populare... 

Al doilea exemplu este puţin mai complicat şi mai “indirect”. Sătenii de pretutindeni din 


zona bănăţeană sunt convinşi până-n zilele noastre (mai ales bătrâni şi femeile) că inscripția de 
pe crucifixuri — INRI — este... Numele de Peşte al lui Hristos. Şi asta chiar dacă au aflat că 
literele înseamnă “lisus Nazarineanul Regele ludeilor”. Ceea ce, după înțelesul cuvântului vechi 
grecesc, ar duce spre IHTIOS — cuvânt ce înseamnă PEŞTE. O altă întâmplare cu etimologia 
populară “Folclor!” ar rosti erudiţii, savanți, inițiații. După cum am spus, însă, şi cu alte ocazii, 
etimologia populară duce, în folclor, la cea mai “condensată” expresie a unei credințe, mai cu 
seamă a unei legende, a unui “eres”; forma intermediară a acestui proces de comprimare 
expresivă poate fi găsită adesea într-un proverb, într-o zicătoare. Toate acestea, rânduindu-se 
prin rostul lor etiologic în orizontul mental tradiţional, formează acea enciclopedie a culturii 
folclorice. Acest fapt a fost remarcat încă de Bogdan Petriceicu Hasdeu. Mecanismul, aşa cum e 
prezentat de ilustrul filolog, este în ordine inversă. Referindu-se la compunerea a două nume de 
sfinți — Sfânta Ana şi Sfântul Foca — B.P. Hasdeu socoteşte că este “unul din cele mai frumoase 
exemple de formațiune a miturilor prin etimologia populară”. (Hasdeu, 1898, p. 1105). 
“Etimologia populară” presupune, pe de-o parte, “aproximaţia” de înțeles pe baza similitudinii 
de formă (Foca ~ foc), în virtutea căreia i se atribuie Sfântului Foca, în devenirea sa ca personaj 
de mitologie populară, trăsături mitice pirofore el asimilându-se folcloric lui Ilie-Pălie, 
considerat în mitologie populară românească “vizitiul Sfântului Ilie” (cf. Evseev, 1997, p.145). 
Pe de altă parte, în Ardeal şi în Banat, pe baza apropierii calendaristice, se face, mai departe, 
asimilarea Sf. Ana — Sf. Foca, ajungându-se la “combinația Ana-Foca”, citată de Hasdeu. Aşa 
stând lucrurile, opinia mea este că nu “etimologia populară” este “cauza” genezei miturilor, nici 


măcar în cazul “mitologizării folclorice”. În acest din urmă caz (cel al “mitologizării folclorice”) 

geneza “miturilor populare” se petrece în orizontul mental tradițional care cuprinde toate cele trei 
secvenţe principale legenda — proverbul — “etimologia populară”, acestea coroborându-se şi 


reciproc generându-se în scopul îndeplinirii funcției etiologice. 


Capitolul 48 
Semne rele în vis 


Despre semnele rele trebuie să spunem că cel mai adesea şi cel mai “clar” semnele rele 
(ca şi alte semne) se arată în vis. Preliminar fac o remarcă necesară: ceva este interpretarea 
viselor în psihanaliză şi cu totul altceva este înţelegerea semnelor, adică “tălmăcirea” 
semnificaţiilor magice ale “limbajului” acestor semne. Interpretarea psihanaliştilor dă seama de 
cauzele anumitor fenomene ale vieţii contingente, câtă vreme “tălmăcirea” vizează consecinţe 
magico-mistice nepieritoare, ineluctabile în cotidian, încercând totodată să le influenţeze, să le 
modifice în sensul dorit de vrăjitor, să le contracareze efectele, ori chiar să le anihileze prin 
procedee magice. 

Aşa că, în cele ce urmează, mă voi restrânge la a enumera cele mai des “apărute” semne 
rele din vis (în timpul somnului şi nu în transa hipnotică sau în situații similare acesteia). Mai 
întâi de toate trebuie să formulez un “principiu”, anume că mentalitatea tradițională, urmând 
modul arhaic, face o clară deosebire între visele urâte (pe care modernii le aşază sub denumirea 
de “coşmar”) şi semnele rele ivite în vis. Astfel încât, potrivit viziunii magico-mistice, nu visele 
urâte sunt neapărat semnificative, adică periculoase, ba de regulă putem spune că, cu cât un 
coşmar este mai cutremurător, el poate fi mai uşor neglijat sub aspectul uzului magic (se poate ca 
el să fie deosebit de important demersului psihanalitic, dar asta e cu totul altceva). De pildă, 
flagerarea, carnea, sângele, exploziile, căderea, plonjarea în gol, moartea apărute în vis sunt mai 
degrabă... semne bune! 

Iată şi câteva — cele mai “frecvente” semne rele ivite în vis: 

- strugurii (mai ales cei negri) — semnul lacrimilor pricinuite de moartea cuiva apropiat 
(la fel, cireaşa, vişina); 

- boabele de grâu — moartea unei persoane dragi; 

- nunta (mireasa) - semn de boală gravă, moarte, nenorocire; 

- smulgerea (căderea) unei măsele ori dinte — boală gravă, nevindecabilă, aducătoare 


de moarte; 

- prăbuşirea peretelui unei case (de obicei cel spre apus) — moartea celui care visează 
sau a cuiva din familie; 

- dacă auzi (visezi, auzi ca prin vis) tie-tacul unui ceas în mijlocul odăii — va muri 
cineva din casă; 

- naşterea unui prunc — boală gravă “soră cu moartea”; 

- dacă visezi (auzi ca prin vis) că cineva te strigă pe nume — negreşit vei muri; 

- câini (de obicei negri) — duşmănie de moarte; 

- copii mici — duşmani neîmpăcaţi; 

- bani mărunți — clevetiri, duşmănie, vorbe de pierzanie; 

- apă cu vârtejuri, mocirloasă, multă — boală gravă, moarte; 

- căderea părului — boală gravă, moarte; 

Toate acestea sunt semne rele atunci când ele apar în vis. Împotriva lor se pot face 
foarte puţine lucruri, potrivit credințelor populare de la noi. 

Iată care este calea cea mai bună pentru anihilarea şi combaterea acestor semne, dacă ele 
apar în vis. 

Mai întâi, dacă visezi ceva despre care nu ştii de nu cumva e semn rău, atunci să nu 
povesteşti visul până nu mănânci prânzul. Dacă, însă, se iveşte un semn rău în vis, atunci să te 
trezeşti, să nu aprinzi lumina, să nu spui nimic (nici măcar să nu gândeşti), ci mergând încetinel 
şi fără zgomot spre a căuta ceva de mâncare (pâine, ori mai bine anafură — de aceea sătenii au 
întotdeauna la îndemână puţină anafură), să duci, alternativ, de câte trei ori (adică în total de şase 
ori) degetele mâinii drepte la subsioara mâinii stângi şi degetele mâinii stângi la subsioara 
dreaptă, şi de fiecare dată să duci apoi degetele la nas mirosind (inhalând) sudoarea. După aceea 
să înghiți de trei ori din mâncarea găsită pe întuneric (pâine, anafură), apoi să te-ntorci spre 
răsărit (spre peretele pe care să ţin şi icoanele) şi să-ţi faci cruce de trei ori zicând “Doamne, 


> 


apără-mă de semnul rău!”. Te culci, iar când te trezeşti dimineaţa, te rogi, aprinzi puțină tămâie, 
îți clăteşte gura înghițind puţină agiazmă şi ai grijă să nu povesteşti nimic până la prânz. 

Dacă, după “logica” acestei conduite, comentăm gesturile rituale semnalate, vom 
observa uşor că ele sunt câte trei; prima pereche de triplete se întrețes, astfel că îți miroşi 
sudoarea de şase ori (cifră satanică!); îţi faci cruce de trei ori (totalizând nouă gesturi — cifră 
benefică), vom pune, însă la socoteală şi cele trei înghiţituri de mâncare — ajungând astfel la 
doisprezece (sunt 12 luni în an, sunt 12 Zile Mari — deci la deplinătatea benefică). Aşadar, vom 


constata o alternanță de situaţii în care se apelează la forțele benefice şi la cele malefice, astfel 


încât totalizând procedurile, acțiunea forțelor benefice să obţină prevalența*). 

*) Această predominare a “beneficului” reprezintă, după părerea mea, modelul (sistemul) 
structural — funcţional al descântecului (în înțelesul lui cel mai cuprinzător). Un asemenea text 
mi-a fost pus la dispoziția de un prieten, fost coleg, prof. Romulus Julian Olariu. lată 
descântecul, auzit de el de la mama sa, Sofia-Domnica, în anii copilăriei, în satul Bârna, la vreo 


15 km din Lugoj, pe care îl transcriem integral şi-l prezentăm în cele ce urmează. 

II 


III 


IV 


VI 


VII 


“Voi, strigoilor, 
Voi, moroilor, 
Voi, ceasu slab 
Voi, duhu necurat, 
Voi, diochi, 

Voi diochitori, 


Să vă potoliți 

Să vă destâmpiţi, 
Să vă aşăzaţi, 

Să vă cuncinați 
Pe N să-l lăsaţi, 
Curat, luminat, 


Cum Dumnezeu l-o lăsat. 
Că de nu, oi pleca 

Pe cale, pe cărare 

şi mi-o ieşi 

Maica Precistă în cale 

şi scară de ceară 

m-oi face 

şi la Dumnezeu m-oi sui. 
Şi m-oi duce 

la Moşu Codrului 

şi la Muma Pădurii 

şi leacu tot l-oi găsi. 


Cum se suceşte 

la uşă ţâțâna, 

Cum se suceşte săptămâna, 
aşa să vă suciți, să vă potoliţi, 


să vă destâmpiţi, 
să vă aşezaţi, 

să vă cuncinați, 
pe N. să-l lăsați 


curat, luminat 
cum Dumnezeu l-o lăsat. 


Că de nu, cu cuţitu v-oi tăia, 
cu mătura v-oi mătura, 

cu aiu, v-oi aia 

Şi v-oi îngropa 

în drumul mare 


La o privire mai atentă, se observă că 
descântecul este structurat pe 12 secvenţe 
centrate pe nume (|, III, VI, X, XII) şi pe 
acţiune (II, IV, V, VIL, VIII, IX, XI). Întregul 
“text” gravitează în jurul secvenței IV, foarte 
consistentă atât în plan magic (imperativul 
cât şi — în deplină consecvență şi în 
concordanță — pe plan lingvistico-semantic 
(câmpul semantic al întorsului cu cele două 
aspecte, spațial uşa şi temporal săptămâna). 
Față de această secvență IV remarcăm 
simetriile menite să omologheze şi să 
stabilizeze noua ordine ce se obține prin 
procedură magică: secvența II (de sub negativ) 
cu secvenţa V (de sub acţionarea magică şi de 
deasupra  secvenţei VI, care, numele lui 
Dumnezeu fiind, are puterea cea mai mare în 
“sfera pozitivului”); secvenţa III cu secvențele 
VII şi VIII şi IX. Secvența X “fixează” răul 
(boala) într-un loc — neloc afirmându-se “u- 
topicul” niciunde. Această secvență intră în 
simetrie şi consonanță cu secvența XI, care şi 
ea afirmă neputința bolnavului de a da sălaş 
bolii. “Afirmarea negativului” are rostul magic 
de a amăgi, dea persuada deochiul să plece de 
la N. În sfârşit, secvența XII are, de 
asemenea, două poziţii în economia structurală 
şi în funcționalitatea  magic-operatorie a 
descântecului: 

a) structural (folosindu-se şi de repetiţia 
dublă) este pandantul pozitiv cel mai 
puternic al sumei de “negativi” din 
secvenţa Í; 

b) magic-operator, funcțional pecetluieşte 
noua stare obținută prin descântec 
punând-o sub semnul numelui lui 
Dumnezeu. 

Ceea ce multe descântece grăiesc limpede: 


“Înainte cu descântecul meu 
Şi-n urmă cu ajutorul lui Dumnezeu!” 

VIII să vă dripească, vacile, 
IX să vă calce carele 


şi v-oi duce 
X unde nu s-aude 
nici cocoș cântând, 
nici glas de fată mare râzând 
şi acolo să vă faceți 
casă şi masă; 


Că N. nu vă poate adăpa, 
XI nu vă poate sătura, 

nu vă poate îngriji, 

nu vă poate primeni 

şi să îl lăsaţi curat, luminat 


XII Cum Dumnezeu l-o lăsat. 


Glosar: 

să vă cuncinaţi — să vă potoliți 

v-oi aia — vă voi usturoia 

să vă dripească — să vă zdrobească, să 
vă calce în picioare 

să vă destâmpiţi — să vă descurajaţi (de 
la a face rău) 


Capitolul 49 


Unghiile, sudoarea, nâtura 


O credință destul de răspândită în Banat este cea despre rostul magic al unghiilor 
omului. Chiar în vorbirea populară românii spun adesea “nici cât e negru sub unghie”. Înţelesul 
— dealtfel destul de rarefiat, precum spun lingviştii — este tocmai acela de “foarte puţin”. Vă 
propun, însă, o altă desluşire: pentru ca ceva să fie semnificativ trebuie să fie măcar cât ai 
negru sub unghie! “Adăpostind” aşadar, un “etalon al semnificativului”, unghia nu poate fi, ea 
însăşi, decât foarte importantă (Am afirmat de mai multe ori că proverbele şi zicătorile 
condensează un eres, o credință, o legendă). Cu adevărat, am întâlnit în copilăria mea credinţa că 
bolile ascunse se arată negreşit sub unghii: aşa “a văzut” baba Ana lu Şciopu (Ana Jarcov) că 
Hitieşana e rău beteagă la inimă, că o anume femeie e victima unor “făcături”, că alta e bolnavă 
de cancer... Şi, într-adevăr, Măriuţa B, după ce a fost răpusă de cancer, sub unghiile mâinilor 


se vedeau ochii racului (denumirea populară a cancerului-rac). 

Uzul magic al unghiilor cuprinde două aspecte: cel benefic şi cel al manevrării magice a 
persoanei. Cel benefic presupune ca, de fiecare dată când îţi tai unghiile (e bine să n-o faci 
seara), să nu le arunci, ci să le bagi în sân (Sânul e un loc foarte bun pentru eficiență magică — 
“Scuipe-ţi în sân”, “în sânul lui Avraam să se odihnească”). Rostul aruncării în sân a unghiilor 
tăiate este ca, atunci când, după moarte, sufletul omului ajunge la vreo apă pe care trebuie s-o 
treacă spre lumea de dincolo, el să-şi poată face pod (ori luntre) din acele unghii. (Tot aşa, nu e 
bine să arunci părul căzut, când te tunzi ori când te piaptăni, ci să-l bagi în foc; dar mai ales 
dacă-ți cade o geană când te speli, dimineaţa, pe obrazul drept, e semn bun — pe stângul, rău. 
Oricum, geana trebuie băgată, de asemenea, în sân). 

Spuneam că sânul este un loc, o zonă de mare tărie magică, adică de acţiune eficientă. 
Astfel, în fiziologia mistică a corpului omenesc, sânul corespunde plexului solar, unde, precum 
spunea Simion Mangiucea “vicariază funcțiile esențiale” ale organismului, ele strămutându-se 
aici (Mangiuca, 1882, p.22). 

În sensul rău, unghiile sunt luate şi folosite la făcături, ele fiind unele dintre cele mai 
“tari” substiute ale persoanei. Se pot folosi la toate “legăturile”, inclusiv la legarea cu mortul. 
Am întâlnit, însă, şi o practică de-a dreptul “macabră”: o tânără nevastă care trebuia să devină 
foarte “scârbită” de soţul ei (râvnit de o altă femeie), a găsit afară, la colțul casei unghii de la un 
mort împachetate într-un petec şi legate cu păr. După “răul” pe care urmăreşte să-l provoace, 
după “destinatarul” făcăturii, vrăjitoarea poate să asocieze unghiile cu alte obiecte rituale 
împachetându-le la un loc: ou, praf de puşcă, păr de om ori de cal, cap de găină, păpuşă de ceară 
şi altele. 

Despre sudoare, în capitolul referitor la Semne rele în vis am arătat modul în care ea 
poate fi folosită. “Tăria” magică a acesteia, inhalată (aşadar asociată modelului antropologic 
pneumic) consolidează “ontologia totală” a persoanei pregătind atât aportul magic (“mâncarea”), 
cât şi cel creştin (mistica divină). 

Sudoarea este şi marca identităţii oculte a persoanei. Precum am arătat în altă lucrare, 
albinele după ce roiesc, roiul îşi caută sălaş, mai exact persoana care le poate da ocrotirea 
necesară. Dacă nu întâlneşte o asemenea persoană, roiul se fixează într-un copac, dar preferă 
creanga unui pom fructifer. Însă comportându-se ca şi cum ar fi om, roiul simte mirosul 
sudoarei; dacă o anumită persoană este cea “chemată”, roiul zboară şi se aşază la subsioara acelei 
persoane. Aceasta va avea noroc la albinărit şi, în general, va avea noroc în viață (Boldureanu, 
1994, p.136). 

În sfârşit, de cea mai mare tărie magică este nátura omului. În mod special (dar nu 


exclusiv), nátura înseamnă “sămânța bărbătească” pe care vrăjitoarea o obţine pe căi ascunse (de 

obicei de la o femeie care ia o astfel de “urmă” a bărbatului cu prilejul relaţiei sexuale). Este însă 
posibil ca şi bărbatul să ia nátura femeii cu ajutorul unor părți din îmbrăcămintea ei intimă pe 
care se păstrează urme de secreţii vaginale. Aceste “urme”, îndeosebi cele bărbăteşti, au cea mai 
mare tărie în săvârşirea practicilor magice, precum am arătat în capitolele despre “legat” din 
această carte. 

Capitolul 50 


Viaţa arvunită lui Satan 


Moartea (ca şi naşterea) “mai presus de fire” nu sunt deloc de dorit, potrivit credințelor 
din mediul tradiţional; trebuie să spun că pentru omul modern nici nu există lucruri “mai presus 
de fire”. Acolo unde există credinţa (ce are la bază cutume şi elemente arhaice moştenite), 
naşterea şi moartea peste fire se produc ca urmare a acțiunii sau implicării unor forțe malefice a 
căror ipostază folclorizată este Necuratul, Diavolul, Satana. Mai trebuie să spun că arhaicitatea şi 
viziunea tradițională întemeiată pe aceasta pun accentul pe “aspectele calitative” —irelevante din 
perspectiva intelectual — raționalistă (determinism, cauzalitate, empirism) a omului modern. De 
pildă, pentru arhaic moartea individului nu este deloc “naturală”, ea datorându-se agresiunii 
forțelor (duhurilor) malefice. “Nenaturală” fiind, ea poate fi, totuşi “firească” ori “peste fire”. 
Mai mult, ea poate fi o moarte “de fapt” (reală — ucidere, crimă ori nu) sau poate fi moarte 
rituală (sacrificiu, aneantizare prin ascetism absolut) sau moarte iniţiatică (“cunoaşterea 
inițiatică a morții” — ca, de pildă, în “experiența şamanică”). 

Acum, însă, îmi propun să aduc în discuţie credinţa folclorică despre o “subcategorie” a 
“morții peste fire” — sinuciderea. Trebuie să arăt încă de la început că creştinismul (componentă 
fără de care tradiţia noastră folclorică concrescută şi complementară - nu poate fi înţeleasă) este 
complet şi total împotriva sinuciderii, pe care o socoate ca fiind unul dintre cele mai grave păcate 
— păcat de moarte. 

Şi tradiția folclorică are faţă de sinucidere o atitudine de severitate şi precauție extreme, 
reflex şi al rigorii arhaice şi al poziției creştine. 

De pildă, este interzis să îndrepți vârful cuţitului (jungherului) mai cu seamă înspre 
copii, apoi spre o altă persoană ori spre tine însuţi. În mod curent, credința din popor este că, 
făcând astfel, “ucizi îngerul”. Dar făcând astfel, este şi mai grav dacă ameninţi pe cineva “te 
omor”, ori cu totul grav este să spui “mă omor”. Dacă faci aşa ceva în cazul când ameninţi un 
copil, acesta fără apărare fiind, îl faci vulnerabil diavolului, care va pune stăpânire pe cugetul lui, 
Şi, în consecință, copilul va deveni ucigaş (cel mai probabil al celui care l-a ameninţat — cf. 


proverbul “cine scoate sabia, de sabia va muri”), sau sinucigaş. 

Dacă, însă, spui (cu convingere!) “mă omor”, atunci negreşit vei sfârşi prin a te 
sinucide, căci în momentul în care ai rostit cuvintele, ai şi făcut legământ cu Satana, te-ai arvunit 
lui, ţi-ai amanetat sufletul. Or, Satana nu va avea răbdare să aştepte, te va forța să-ți iei viaţa şi să 
i-o dai lui, precum ai făgăduit, precum ai făcut legământ. Pentru că dacă el aşteaptă să mori de 
“moarte bună”, atunci sufletul tău “va fi al lui Dumnezeu”, tot potrivit credinței populare. 

Aşa “explică” oamenii din popor, că oricât de fragilă ar fi funia spânzuraţilor, oricât de 
precar ar fi “suportul” de care o fixează cel ce se spânzură, acestea rezistă (pentru că “le ține” 
diavolul). De aceea sinuciderea ori reuşeşte de prima dată, ori reuşeşte până la urmă; dar cel ce a 
făgăduit că se omoară, tot o va face! Aşa sunt oameni care s-au spânzutat de clanța uşii, de 
butonul dulapului, s-au spânzurat (ca moş Costi Chima de la Topolovăţ) în genunchi, întrucât 
stinghia era prea joasă, s-au spânzurat cu “aţă de sac” care nu ține mai mult de 10 kilograme, s- 
au împuşcat cu arma de vânătoare (deşi erau... braconieri de-o viaţă), şi-au tăiat pântecul când 
au vrut să taie o felie de pâine. Toţi, fără excepție, înainte, cândva,au făgăduit că se vor omorî; şi, 


după cum s-a arătat, Diavolul a pus în aplicare arvunirea, obligându-i să-şi țină legământul. 


Capitolul 51 


“Răzbunarea furnicilor” 


Atunci când am vorbit despre roiul de albine şi sudoarea, am spus că albinele, roind, se 
comportă ca şi când ar fi om, este, fără îndoială, în firea ascunsă a ființelor ca în anumite 
împrejurări să se comporte “nenatural”. Biologii au semnalat, de pildă, comportamentul natural 
prin care caracatiţele îşi construiesc (în chip “nenatural”) adevărate colonii urbane subacvatice. 
Albinele în roi se comportă selectiv, alegând un anumit om (“identificat” după “marca magică” a 
sudorii) sau “preferând” nu un copac oarecare, ci un pom fructifer anume. Cu totul “nefiresc” 
este însă comportamentul furnicilor, căci acțiunea lor împotriva celor care le face rău 
distrugându-le ființa, atunci când sunt grupate în muşuroi, este de fapt o “răzbunare magică”, 
adică o pedeapsă peste fire. 

Credinţa din popor, pe care am auzit-o nu doar “afirmată”, ci şi “ilustrată” prin povestirea 
unor întâmplări de verosimilitatea cărora puţini se îndoiau, este următoarea: Fie din neştiință, 
din răutate, cruzime ori prostie, dacă cineva omoară muşuroiul de furnici, atunci 
muşuroiul se va răzbuna ucigând cu aceeaşi moarte pe ucigaș şi chiar pe cei din familia lui 


care au dat ajutor, ori măcar au asistat la uciderea mușşuroiului. Ceea ce face cu totul 

cutremurătoare răzbunarea furnicilor este că aceasta se petrece în aceeaşi zi, până la apusul 
soarelui. 

lată câteva mărturii povestite nu doar “din auzite”, ci chiar de unii care le-au trăit. 

În copilăria mea am auzit bătrânele amintindu-și cu groază şi continuând să se crucească 
de uimire despre nişte săteni care, la seceriş fiind, au descoperit un muşuroi de furnici la capătul 
lanului, unde mâncaseră şi se odihniseră la prânz. După ce au băut apă înainte de plecare, tânărul 
familiei, de curând căsătorit, a luat damigeana în care rămăsese destulă apă şi, zicând nevestei 
sale “Hai, muiere să vezi cum scald eu furnicile din muşuroiul ăla”, s-a dus şi a vărsat toată apa 
înecând muşuroiul. Dar, ajungând cu căruţa la podul Begăi, însurăţelul le-a spus: “Staţi numai un 
pic, să mă arunc în apă să mă răcoresc, să mă scald în Bega, că sunt plin de praf; hai, nevastă, să 
mă vezi...”. S-a dus vreo sută de paşi mai la vale, între nişte sălcii, s-a aruncat şi... n-a mai ieşit. 
Aveau să-l scoată, înecat, din mâl. Aşa, năclăit, cum murise şi muşuroiul. 

Mai târziu, pe când erau elev de liceu la Lugoj şi călătoream cu trenul spre casă, nişte 
săteni dintr-un sat de pe valea Timişului (ori canalului Timiş-Bega) povesteau că un “domn 
cătănesc” s-a dus cu maşina la pescuit. A găsit un muşuroi în cale, i-a dat un picior, apoi, 
enervându-se, a luat o canistră în care era benzină, a vărsat şi a dat foc. După care a pescuit 
liniştit. Doar că seara, când a vrut să pornească motorul, n-a reuşit. Încercând să toarne benzină 
direct în carburator şi acționând direct asupra electromotorului, s-a produs o scânteie, o mică 
explozie în carburator, stropi de benzină i-au sărit pe față, omul s-a speriat, a scăpat canistra 
vărsând-o, a luat foc, s-a produs o bubuitură şi... totul a fost mituit de flăcări.. 

O a treia năpraznică întâmplare am aflat-o chiar eu în mod direct, la faţa locului şi la 
numai o zi după ce s-a produs. Doi copii ai preotului dintr-un sat bihorean au vărsat nişte benzină 
pe un muşuroi făcut de furnici în grădină şi i-au dat foc. În mod cu totul de neînțeles, imediat 
totul a luat foc; dar nu numai furnicile, ci şi copiii preotului, care au suferit foarte grave arsuri şi 
au fost internaţi de urgenţă la Spitalul judeţean. Nu mai ştiu nimic despre deznodământul acestei 
drame şi, din motive lesne de înțeles, nu pot să dau alte amănunte care să ducă la dezvelirea 


publică a identității familiei, întrucât nu le-am cerut încuviințarea pentru aceasta. 


Capitolul 52 
Apa morţită 


În perioada 1907-1912 elevii din clasele IV-VI ale Liceului românesc din Beiuş, sub 


îndrumarea profesorului lor Constantin Pavel, au adunat — de obicei din locurile lor de baştină — 

folclor şi datini. Colecţia de manuscrise aflate până în 1966 în depozitul Bibliotecii Universitare 
din Cluj, a fost publicată abia în 1998 la Editura “Umbria” din Baia Mare prin grija profesorului 
dr. Dumitru Pop. Mi-a atras luarea-aminte o credință consemnată la pagina 95: “Dacă treci cu 


mortul pe lângă casă şi este apă în cofe, aceea trebuie țâpată [aruncată — n.n.] pentru că capeți 


amorțeală”(s.n.). Credinţa aceasta a fost notată în județul Bihor, la Băița, de către elevul Victor 
Ghergar, ea merită atenția pentru că, sprijinindu-ne pe o credință mai “explicită”, din Banat, 
putem reconstrui o importantă verigă lipsă în semantica verbului a amorti şi, mai departe, în 
mecanismul mental ce a asigurat persistența credinţei respective. În Banat am întâlnit (îndeosebi 
în zona de câmpie) credința că dacă în casele de pe ulițele pe care trece cortegiul mortuar se 
află apă în vedre, vase, pocale, atunci mortul îşi bagă picioarele în apa aceea. Prin urmare, 
toate vasele trebuie golite de apă dacă nu înainte de trecerea cortegiului mortului pe uliţă (ceea 
ce e cel mai bine), apoi negreşit apa trebuie aruncată — de preferință la rădăcina unui pom 
fructifer — îndată după ce “mortul a trecut”. 

În consemnarea datinei din Bihor de la începutul secolului lipseşte tocmai “episodul 
fantastic” care face ca justificarea etimologică a semanticii verbului a amorti să nu fie deloc 
arbitrară, aleatorie şi nici măcar... metaforică. lată de ce. Acea apă, dacă rămâne în vase şi este 
băută ori întrebuințată în vreun mod obişnuit, atunci efectul (în plan magic, desigur) va fi o 
contaminare a “morțelii”, pentru că apa este purtătoarea acelui fluid. Iar acel “fluid magic” 
purtat de apa în care mortul, plecând din lumea aceasta, şi-a spălat picioarele, are o calitate care, 
în sine, nu poate fi numită (pentru că este în rândul “celor nenumite!”), aşa încât doar apa se 
poate numi apa morţită. Şi de aici, mai departe, în ordinea concretă, cotidiană, profană, 
nemagică — verbul a amorţi folosit nu doar spre a arăta un disconfort fiziologic, ci şi pentru a 
desemna "amorțeala iernii”, adică hibernarea, care, iarăşi, dincolo de datul biologic — într-o 
fiziologie mitică, sacră — înseamnă regresia unei ființe vii, retragerea ei ad inferos, adică în 


imperiul morții. 


Capitolul 53 


Postul negru — sacrificarea trupului şi 
înfrângerea păcatului 

Spre sfârşitul veacului al XIX-lea, bănăţeanul Simeon Mangiuca (1831-1890) redactează 
studiul intitulat Crucea mică, crucea mare şi postul negru de la cruce până la cruce pe care îl 
publică în Călindarul (...) pe 1883, în care notează: 

“Prin postul negru se despăcătuieşte sângele, adecă se despăcătuiesc consângenii (rudele, 
neamurile) mai de aproape unii pe alţii de păcatul negru(...). Păcatul negru este acela când omor 
părinţii pre copii şi din contra, sau muierea pre bărbat şi din contra. Păcatul acesta se poate face 
cu ştiinţă sau neştiință” (Mangiuca, 1882, p.103). 

Aşadar, prin postul negru se “despăcătuiesc” cele mai grele păcate; rigorile postului 
negru sunt pe măsură: numai cu pogace ori turtă de mălai nesărată, coaptă în spuză, direct pe 
vatră (nefiind îngăduit nici să fie ştearsă, nici tăiată cu cuțitul, ci numai atinsă cu mâna proprie a 
celui ce posteşte). Iar de păstrat, ea se ţine numai pe pământ. În chip cu totul excepțional, cel 
care posteşte se poate hrăni cu puţină fasole şi cu struguri, dar fasolea să fie târâtoare, iar 
strugurii să fie albi. Altfel spus, să însemne maxima umilință (târârea, păstrarea la pământ, 
deopotrivă “la picioarele Tatălui Ceresc” şi în nemijlocita vecinătate a “sediului” forțelor de 
dincolo) şi totala excludere a tot ce, prin culoare, evocă, semnifică magic ori simbolizează 
sângele sau moartea (boabele de struguri roşii ori negri — culoarea sângelui şi semne de moarte în 
VIS). 

Care ar fi noima acestui ascetism dus la absolut în plan alimentar vreme de aproape o 
lună? Ce se urmăreşte şi ce se întâmplă în cursul tinerii straşnicului post? Credința subînțeleasă 
(dealminteri greu de descifrat) este că prin acest post ceea ce de fapt se “consumă sacrificial” 
este chiar trupul cel făptuitor al păcatului de moarte. Trupul este cel jertfit; el este jertfa adusă 
(vom vedea imediat cui), pentru că el a săvârşit păcatul de moarte. Dar, dacă ne vom aduce 
aminte de principiul reabilitat de Frazer cum că la origine cel sacrificat era zeul însuşi, conform 
acestui principiu, cel jertfit este păcatul însuşi. Trupul, fiind cel jertfit, înseamnă că el e păcatul 
însuşi, şi nu e jertfit nici lui Dumnezeu, nici sufletului (pentru că sufletul purcede tot de la 
Dumnezeu). Prin postul negru (formă “episodică” de ascetism suprem) trupul (ca păcatul însuşi) 
este jertfit corpului.Căci corpul este adevărata ipostază a divin-umanului, a omului predestinat 
îndumnezeirii, este ființa nouă a omului după modelul cristic — Dumnezeul-Om . 

Ca argumente în această privință, aducem mai întâi un element din legendele 
hagiografice: întrucât au atins sfințenia, marii asceți, pustnicii, atunci când trec din această viață, 
nu sunt atinşi de putreziciune, ci, dimpotrivă, corpul lor este purtător de balsam şi de 
mireasmă de trandafir (după acelaşi Mangiuca, trandafirul este simbolul morţii trupului, dar şi al 
reînvierii). Aceeaşi imagine apare şi în literatură, de pildă la Mario Vargas Llosa în Războiul 


sfârşitului lumii. Apoi — argumente cu adevărat redutabile — cununa de spini de pe fruntea lui 

lisus Hristos cel răstignit (acelaşi “model antropologic” acționează şi la punerea unei cruci din 
crengi de trandafir sălbatic sub cămaşa mortului) — şi, în sfârşit, în Joia Mare (“Joia Patimilor”) 
la Patriarhia din Ierusalim se săvârşeşte Sfântul Mir, când înaltul sobor pune laolaltă şi 
trandafir. Rostul căruia făcând transparență disocierea, în sacrificiului cristic, între moartea 
trupului Fiului Omului jertfit pentru păcatul lumii şi salvarea (mântuirea) corpului Fiului lui 
Dumnezeu) — condiția pământească a mântuirii sufletului, ca fărâmă dee dumnezeire din om, “în 


această vreme a vieţii noastre”. 


Capitolul 54 


Foarfeca pe masă, cuțitul în aşternut 


Am amintit amintit în lucrarea de față despre unele credinţe (şi precauţii) în legătură cu 
“uzul magic” al cuţitului. Cele mai multe dintre aceste întrebuințări sunt consecințe ale 
trăsăturilor obiectului în plan simbolic (Evseev, 1997, p.106-107). Referirile pe care le-am făcut 
deja vizau interdicţia de a ameninţa pe cineva (fie şi în glumă) cu cuțitul (prin ameninţare “se 
credea că îi omori sau îi alungi îngerul”). De asemenea, dacă îndrepți vârful cuţitului spre tine 
însuţi, gestul vrea să însemne făgăduinţa că te vei sinucide — ceea ce, după cum am văzut, 
înseamnă că ţi-ai amanetat, că ţi-ai arvunit sufletul diavolului şi până la urmă, oricum, te vei 
sinucide. 

Sunt binecunoscute întrebuințările cuțitului în multe descântece şi practici magice (fie 
realmente ca obiect, fie doar ca evocare a cuvântului respectiv, de obicei cu prilejul proferării 
unor amenințări la adresa bolii sau a forței malefice). Mai adaug acum o credință de la noi: 
Nicidecum nu trebuie să pui cuțitul în aşternut, nici măcar pe pat fiindcă atunci te vor 
lovi junghiurile cele rele (dureri şi înţepături acute, extrem de puternice, între coaste, în 
burtă, la rinichi sau chiar la inimă). Dacă privim faptele în dependenţa lor în planul magic, 
durerile cu pricina nu sunt doar “efectul” unei analogii (junghi-jungher). Punând ori uitând 
cuțitul pe pat sau, din neglijență, el ajungând în propriul aşternut, înseamnă că acest obiect atinge 
o zonă foarte vulnerabilă, susceptibilă acțiunii forţei magice a cuţitului. Să ne amintim că 


stângerea şi şifonarea (spontană) a aşternutului în timpul somnului este semn de moarte pentru 

persoana în cauză. Desigur, caracteristicile magice contradictorii ba, mai mult, puternic 
polarizate, antagonice nu trebuie să ne mire fiindcă această împrejurare este definitorie pentru 
toate entitățile magiei, gândirii simbolice arhaice şi condiției originare, genuine a simbolului. 

Aceasta e şi puntea de legătură (în privința uzului şi conduitei magice în care se implică) 
cu un obiect oarecum înrudit cel puţin în planul acţiunilor profane: foarfeca. Ambiguitatea 
puternic polarizată în cazul uzului magic al cuțitului pare mult estompată pentru acelaşi uz al 
foarfecii. Temutul pol se menţine, însă nu la nivelul practicii magice, ci la cel al mitologiei 
tradiționale. Ursitoarea cea mică, adică moartea, ține în mână o foarfecă printre lamele căreia 
curge firul vieții fiecăruia, astfel încât, când ea voieşte, strânge tăişurile curmând firul (Evseev, 
1997, p.145). Am făcut toate aceste precizări şi am aşezat ca referință contextuală uzul magic al 
cuțitului pentru a face cât mai clară o credinţă a bănăţenilor despre foarfecă. 

a) În lectura “uzul magic pozitiv”, cu foarfeca se taie balele de sub limba copilului dacă 
acesta la vârsta când ar trebui “să i se dezlege limba” şi să înceapă a vorbi, el rămâne “mut”. (Tot 
în acelaşi scop, al dezlegării sunetului vorbirii, copilului “mut” i se dă să bea cu clopoțelul apă 
sfințită din căldăruşa cu care preotul vine să aghezmuiască gospodăriile şi casele sătenilor la 
“Ziua Crucii"). Cu vârful foarfecelor se mai taie (făcându-se efectiv o incizie) şi “fierea de sub 
limbă” la cei suferinzi fără leac de gălbeaţă, friguri galbene, paloare, slăbiciune. 

b) În latura “uzului magic negativ”, foarfeca se comportă (magic) exact invers decât la 
punctul a) dacă o uiţi pe masă (dar nu oricând, ci în vremea când mănânci pe aceeaşi masă). 
Atunci ea provoacă efectele contrarii, mai ales produce leziuni şi ulceraţii foarte dureroase 
sub limbă, răni care se vindecă foarte greu (fie cu aghiazmă, fie cu “lapte de mamă” muls în 
gura suferindului de către o femeie care alăptează). Acest ultim şi tare (din punct de vedere 
magic) remediu ne face să ne gândim la puternica mană a laptelui şi la legătura cu temuta lume 
neagră. Mana, aici, este într-o ipostază fără îndoială mult mai eficientă fiind “găzduită” în 


laptele uman... 


Capitolul 55 


Cuţitul, varul, laptele uman 


În capitolul precedent am prezentat o credință a bănăţenilor despre cauza, apariţia, 


manifestarea şi vindecarea magică a leziunilor şi ulceraţiilor produse sub limbă celui care a 

mâncat la o masă pe care a fost pusă(uitată) o foarfecă, remediul, potrivit credinţei respective, 
aflându-se fie în efectul mângâietor şi obliduitor al apei sfinţite (aghiazmei) pe care, clătindu-şi 
gura, bolnavul o bea, fie prin aceea că o femeie din sat, care alăptează, îi mulge bolnavului sub 
limbă puţin lapte. Tot în capitolul anterior am făcut o apreciere despre faptul că puterea de 
vindecare a laptelui uman se datorează manei (în ipostază privilegiată), mai ales a legăturii 
acesteia cu temutele puteri ale lumii negre, ale Increatului. 

lată, acum, o credință “conexă” în care se foloseşte magic din nou lama tăioasă (vârful 
foarte ascuţit) al cuţitului. Potrivit acestei credințe a bănăţenilor, pe care am întâlnit-o în 
copilărie în satul natal, anumiţi bărbaţi (despre care se ştie că au o virilitate ieşită din comun) şi 
doar foarte rar anumite femei (care nu pot să aibă copii) se îmbolnăvesc de o stranie boală a 
ochilor: pe partea internă, dinspre globul ocular, a pleoapelor le creşte păr, câteva fire. Este 
lesne de înțeles suferinţa şi usturimea ochilor, pe care nu-i pot ţine nici închişi, nici deschişi. 
(Amintim că tot păr crescut nefiresc este şi cel cu care se nasc, foarte rar, copii însemnați cu 
semnul cel rău). Neputând sta nici cu ochii deschişi (ca cei vii şi cei treji), nici cu ei închişi (ca în 
somn ori ca în moarte) angoasa şi disperarea celor cu păr crescut în ochi sunt realmente 
înnebunitoare (Există şi blestemele: “Crească-ţi păr în ochi/pe limbă!”). Cei cuprinși de “boala 
părului crescut în ochi” trebuie negreşit să apeleze la vreo “muiere pricepută”, ori chiar la 
bărbierul satului, dacă se pricepe la atare vindecări. Vindecarea, potrivit credinţei, se face în 
felul următor: cel priceput ia un cuţit cu vârful foarte bine ascuţit, ori dacă e bărbier poate folosi 
chiar briciul. Cu vârful ori cu lama briciului “belindu-i ochiul bolnav” (întorcându-i pleoapa 
pe dos) realmente îi rade perii crescuţi*. Dar pentru a se vindeca rana şi mai ales pentru a 
nu-i mai creşte niciodată păr în ochi “doftoroaia” ori vraciul-bărbier îşi trimit grabnic 
pacientul la vreo femeie tânără care alăptează pentru a-i mulge câteva picături de lapte în 
ochi. Desigur, în plan magic, laptele uman fiind un 
purtător privilegiat al manei şi ducând spre vindecare reprimă totodată, temutele puteri ale 
Lumii negre, stăvileşte şi înlătură pentru totdeauna creşterea nefirească a părului în ochi, adică 
acolo unde părul n-are ce să caute. 

Sunt dator să mai adaug că tot la puterea magică a manei în “varianta” lapte uman se 
apelează şi pentru a vindeca: 

- boala mare (“boala sfântă”, boala copiilor — epilepsia), întrucât se crede sau când se ştie 
că bolnavul suferă de ea din naştere; 


- albeaţa (boală de ochi, dacă ea nu piere prin acțiunea descântecului “de albeață”); 

-accidentarea celor cărora din neatenţie, din întâmplare le-a căzut “lapte de var” în ochi. 
Usturimea acută, fără leac, urmare a leziunilor produse de alcalinitatea varului stins se poate 
potoli doar cu... lapte uman. Sau cel mai bine cu “lapte de mamă”. 

Este, cu alte cuvinte, un remediu pentru cele ireversibil distruse, stricate pentru 
totdeauna. Fiindcă, probabil, prin puterea manei şi sub imperiul legăturii ei cu Increatul, în chip 
magic se pot “recapitula” cele care, în ordinea firii, a naturii şi chiar a spiritualității 


transcendenței marilor religii, nu cunosc, nici nu pot avea remediu ori “recapitulare”. 


e Creşterea părului unde nu trebuie sau când nu trebuie e semn rău; tot semn este şi când o 
geană îți cade, dimineaţa, pe obraz: dacă e geana din dreapta (pe obrazul drept) e semn bun. 
Pentru ca semnul "să se prindă" trebuie să bagi perişorul respectiv în sân. Dar se poate 
întâmpla să-ți intre, fără să se desprindă din pleoapă, un fir de geană în colțul ochiului. 
Atunci se face aşa: ţi-l scoţi de unde s-a băgat cu ajutorul vârfului ascuțit de la gulerul 
cămăşii. Apuci (fără să-ţi dai jos cămaşa) colţul din dreapta pentru ochiul stâng şi invers, 
făcând operaţia simetric şi în cruce chiar dacă în ochiul celălalt n-a intrat nimic. Observăm 
că “crucea de pe obraz” seamănă cu “crucea” pe care ţi-o faci ducând la nas cu mâna dreaptă 
sudoarea de sub braţul stând şi invers, alternativ, de 3 x 2 ori, pentru a te feri de efectele 


semnului rău apărut in vis. 


Capitolul 56 
Paza banilor 


“Paza banilor” este, potrivit credințelor din Banat, un fel de “duh al comorii”, adică al 
unei avuţii (de obicei sub formă de bani de aur şi de argint şi de bijuteri) ascunse şi care, de fapt, 
nu mai aparține nimănui. Dacă este “o avere neavută”, înseamnă că ea nu se găseşte în ordinea 
firească a lumii. De aceea “Paza banilor” ca personaj al mitologiei populare de la noi este în 
legătură cu trăsăturile mitico-magice ale comorii, contradictorii şi ele (cf. Evseev, 1997, p.91). 

Totuşi, Paza banilor, aşa cum se va vedea aici, aduce elemente care ajută la o mai bună 
“contextualizare” a faptului respectiv în logica tradițională a sistemului etnocultural. Urmărind 
această logică, vom spune că mentalitatea tradițională (succesoare şi moştenitoare a orizontului 
mental arhaic) nu se interesează, în cazul prezentat, de originea comorii, întrucât aceasta — 
“avere neavută” fiind — se află mai presus de rânduiala firii, este cu alte cuvinte un dat 


primordial. De aceea vom prezenta şi vom examina doar credințele legate de Paza banilor pe 

secvenţa “prinderii comorii”. Episodul respectiv începe în momentul în care cineva (de obicei un 
bătrân, o “muiere iertată”, un copil din sat) vede “paza”. Ea se manifestă ca nişte flăcări jucăuşe 
albastre-verzui despre care, însă, se crede că sunt reci. Adesea acestea iau chipul unor iezi, unor 
căpriţe, unor vițeluşe (două la număr) care se zbenguie (de fapt nefiresc, întrucât ele, ca şi “focul 
rece” din care apar, se arată noaptea). Cel care le vede e bine să-şi cheme nişte ajutoare de 
încredere (fraţi, vecini, gemeni) în aşa fel ca numărul urmăritorilor să fie impar. Un alt amănunt 
important este că ei trebuie să vorbească cât mai puţin — dacă e posibil să se înțeleagă “muţeşte” 
— adică prin gesturi şi semne. Când se apropie — se întâmplă întotdeauna că arătarea (flăcări sau 
animale) să se îndepărteze ori să-şi schimbe locul în fiece clipă, mereu — ei trebuie să 
“ghicească” distanța de la care pot opri pentru a ţintui în loc arătarea. Procedează astfel: cel care 
“conduce vânătoarea”, fiind în fruntea micului grup, se opreşte la acea distanţă de el ştiută, de la 
care este sigur că poate ţinti inima “pazei”, centrul ei fără să o sperie. Dar, atenţie, el ţinteşte 
părelnica flacără cu... ciorapul (obiala) de la piciorul drept. Notăm că, în felul acesta, el “strică” 
— la modul magiei simbolice — ultima “dualitate”, punând totul în rânduiala imparităţii. De 
asemenea, prin lungimea obiectului aruncat (obială, ciorap), capul vânătorii de comori aduce 
comoara la o adâncime de un genunche de suprafaţa pământului, adică de lumea noastră. 
Foloseşte ciorapul de la piciorul drept pentru că partea dreaptă e bună, “e cu Dumnezeu”, în plus, 
partea stângă e mai vurnelabilă la forţele rele, de aceea piciorul stâng trebuie să rămână încălțat. 

Din acel moment, toţi se pot apropia de locul unde a fost priponită comoara, însă de acum 
este interzis ca vreunul dintre ei să mai rostească vreun cuvânt. Trebuie să sape în tăcere 
totală, indiferent de ce ar auzi, vedea, gândi şi oricât de mare ar fi tentaţia de a vorbi. Dacă 
aceste interdicții sunt respectate, atunci ei vor găsi comoara la adâncimea provocată şi impusă 
magic prin aruncarea ciorapului. “Averea neavută” aflătoare de obicei într-o căldare de aramă 
poate fi scoasă din ascunzișul său, păstrându-se mai departe cerința tăcerii absolute. În momentul 
când este extrasă de la locul ei, atunci din străfund răzbat prin groapă nişte mugete înfiorătoare 
ca de taur, ca de tunet. Dacă nici acestea nu-i înspăimântă într-atât, încât să-şi “dezlege limba”, 
atunci ei pot lua comoara. (Unii, însă, rămân pentru câtva timp fără grai). Dacă vorbesc ori fac 
vreo altă încălcare a interdicţiilor, atunci vor auzi venind din fundul gropii râs batjocoritor de 
femeie, gemete ca la naştere şi scâncete de copil, precum şi zornăitul banilor “care se scurg în 
fundul pământului”, comoara rămânând pentru totdeauna avere neavută. 

Am întâlnit în satul meu, în vremea copilăriei, povestea despre păţania unei babe care a 
găsit o astfel de comoară. La ziuă, ea a spălat-o (aşa cum speli un prunc după naştere) şi, jilavă 
fiind, a întins comoara pe o pătură la soare, în arie (partea dinspre grădină a curții, unde se 


treieră cerealele şi unde se usucă la soare boabele proaspăt îmblăcite). Un copil din vecini a 

văzut comoara întinsă la soare. Pe furiş s-a strecurat şi, cu o vădruţă, a dus toţi banii acasă la el. 


Astfel, spune legenda, a ajuns neamul T cel mai bogat din sat... 


Capitolul 57 


Fierul plugului 


Fierul plugului, care este în ordinea cotidiană, obişnuită, a lucrurilor, partea cea mai 
activă a plugului, e, de asemenea, un important obiect ritual. Ca atare, este prezent în “recuzita” 
colindelor — obiceiuri cunoscute sub denumirea de plugul (în colindatul adulţilor), pluguşorul 
(în colindatul cu acelaşi nume al copiilor), în obiceiul numit chiar Semănatul. În toate acestea 
fierul plugului e, cumva, implicit prezent (înglobat în structura plugului), dar ca semnificaţia 
magică apare şi în evocare (“brazda de sub plug”) şi efectiv prin brazda ritualică care se trăgea 
în ograda gospodarului. Brazda are două înțelesuri pline de încărcătură magică: a) hotărnicirea 
şi b) desțelenirea. Prin hotărnicire se trasează un perimetru, adică se desparte înlăuntrul şi 
înafara lumii, şi astfel se reface magic actul Creaţiei Dintâi al despărțirii “apelor de uscat”, 
instituindu-se lumea noastră ca spaţiu protector. Brazda de hotar devine prin aceasta un loc 
esenţial, “fruntariul lumii noastre” — de aceea trebuie reînnoit în fiecare an la reînnoirea timpului. 
Prin celălalt înţeles, cel al desțelenirii, fierul plugului se rânduie între simbolurile fecundității, 
mai exact între “instrumentele fecundării” pătrunzând în pântecul Mamei-Pământ spre a pune 
acolo sămânţa roditoare. (Acest înțeles dobândeşte transparenţă în obiceiul numit Semănatul). 

O “strigătură”, un “descântec” dintr-un joc de copii (pentru a se putea găsi un obiect 
pierdut sau ascuns de cineva) ne face să ne gândim şi la alte aspecte ale uzului magic al fierului 
de plug. În coplilăria mea rosteam următoarele “versuri” (cu care, e drept, în primul rând ne 
amuzam): 

“Scoate, drace, ce-ai furat, 
Că te bate-ăl-blestemat 
Tot cu fierul plugului 
Peste noada curului! 
(La jugul grumazului!)”. 


Am mai arătat în cursul acestei lucrări că, potrivit lui Andrei Oişteanu, în folclorul 
copiilor apar reminescențe mitico-rituale provenind din arhaicitate, ca vârstă a copilăriei 
omenirii. (Oişteanu, 1998, p.51 şi urm.). 

Glosând pe marginea versurilor rostite de copii, constatăm că porunca adresată dracului 
cuprinde şi ameninţarea “că te bate-ăl-blestemat”, aşadar un “mai mare” al dracilor, al cărui 
nume nu e rostit însă. În aceeaşi ordine de idei evidenţiem şi sensul interativ — intensiv al 
adverbului tot (cu). În versul ultim, fie într-o variantă, fie în cealaltă, atât noada cât şi jugul 
grumazului sunt zone din “anatomia magică” a corpului omenesc de mare însemnătate în ceea 
ce priveşte concentrarea şi acţiunea forțelor oculte. Noada este locul magic unde, la naşterea 
pruncilor aparţinători marii rase galbene, apare misterioasa pată mongolă (o pecete albastră- 
sinilie pe piele având un diametru de câţiva centimetri, care diminuează până la dispariţie cu 
trecerea vârstei — (cf. Poirier, 1968, p.605). În simbolismul corpului uman “(...) coloana 
vertebrală este drumul întâlnirii noastre cu noi înşine, în potențialitatea noastră zeificată” 
(Souzenelle, 1996, p.86). În cealaltă variantă apare jugul grumazului; după cum voi arăta în 
capitolul Abărăbari, la ceafă se duce mâna atunci când se “aboroceşte” (se vrăjeşte) şi tot la 
ceafă se adună sub forma unor noduli “substanța”, “umoarea” forțelor vrăjitoreşti diabolice 
atunci când vrăjitorul sau preotul săvârşesc exorcizarea. 

Am lăsat mai la urmă “elementul principal” pe care, aici, se centrează universul magic: 
fierul plugului. Ca obiect din fier, acesta păstrează toate însușirile magice ale metalului 
respectiv (Chevalier, 2, 1995, p.45; cf. şi Evseev, 1997, p.138). Dar textul “naivei” poezioare 
spune desluşit “te bate(...) tot cu fierul plugului”. E faimoasa bătaie cu fierul plugului. Despre 
ce e, foarte probabil, vorba? Despre nici mai mult, nici mai puţin decât despre omor ritual. 
După cum am prezentat pe scurt obiceiul arhaic numit pripoliş, îndângare (sârb. lapot), în 
Valea Timocului bătrânii decrepiţi ai familiei erau oblojiţi pe cap cu o turtă (mămăligă), după 
aceea erau omorâţi ritual prin lovire cu securea (vezi şi Boldureanu, 1995, p.13-15). Din 
împrejurarea că obiceiul este cunoscut şi sub varianta şi denumirea de îndângare, coroborat cu 
zicala “arde-l la ceafă”, ajungem foarte aproape de certitudinea că lovirea (uciderea) rituală 
trebuia să se fi făcut, cel puţin la origini, cu fierul — eventual încins — al plugului. Pentru că 
valenţele magic-rituale ale unui atare sacrificiu uman specific vieţii arhaice a comunităţilor de 
cultivatori se grupează mult mai coerent dacă se centrează pe “obiectul magic” fierul plugului, 
decât pe multifuncționala (în plan magic-ritual) secure. Doar şi securea şi fierul plugului sunt 
concretizarea aceleiaşi substanțe cu rosturi magice similare, analoge. lar în magie, analogia 
înseamnă omologarea funcțiilor, adică identitate. 


Capitolul 58 
Caii lui Sântoader 


Încercând să desluşim cum stau lucrurile — desigur din punctul de vedere al etnologului — 
cu hățişul de interferenţe de elemente creştine (scripturistice şi ale sfintei tradiții) cu fapte, 
credințe populare, “eresuri” ale tradiției folclorice, vom spune de la începutul acestui capitol că 
Sâmbăta lui Toader este prima sâmbătă ce urmează datei de 26 februarie, când e ziua Sfântului 
Teodor, potrivit Calendarului creştin-ortodox. 

În vorbirea dialectală a bănăţenilor verbul a reteza are un sinonim ciudat: a togera, sens 
ce desemnează retezarea rituală a părului de pe fruntea mânjilor şi a copiilor la începutul 
primăverii în scopul ca părul, respectiv podoaba capilară a copiilor să crească şi să fie cât mai 
sănătoase. Nu este foarte clar dacă Sfântul Teodor al calendarului creştin este oblăduitorul 
creşterii ori proteguitorul copiilor şi al mânjilor; este mai probabil ca sărbătorirea lui să se fi 
suprapus calendaristic pe o celebrare mai veche, anterioară creştinismului, unde, ca în panteonul 
divinităților romane, era o multitudine de zei foarte “specializați” care favorizau creşterea 
dinților copilului, a oaselor ba chiar a poftei de a suge (Cf. Marienescu, 1884). Aşa s-a făcut că 
în “calendarul popular” al credințelor şi datinilor să fie ţinută o sărbătoare despre care Simeon 
Mangiuca a consemnat în Călindariul (...) pe anul 1882 următoarea datină întâlnită în Banat în 
zona Oraviţei: “Sântoaderii sau Caii lui Sân Toader cad(...) totdeauna în prima marți (la amiază) 
din păresimi | Postul Paştelui — n.n.] (întâia marți după duminica lăsatului de brânză şi ţin 7 
respectiv 8 zile) (Mangiuca, 1881).”Folclorizarea” s-a extins judecând după pluralul Sântoaderii 
(Caii lui Sântoader), aşa încât, în cele ce urmează ne vom fixa atenţia asupra acestor personaje 
ale mitologiei populare despre care credinţele în satele bănăţene ajung până azi. 

Bătrânul Lae Pupu de 73 ani din satul Chizdia (Coşari) mi-a povestit în vara lui 1972 
următoarele: Când s-au pus Caii lui Sântoader o fetişcană nu a vrut să se supună sfaturilor de a 
nu lucra marți seara, zicând că ea nu se teme de cai. (Rigoarea păstrării rânduielilor în acele zile 
şi nopți reclamă nu numai să nu se lucreze, ci nici să nu se stea seara târziu, ba chiar să nu se 
aprindă lampa, ori, dacă se aprinde, să se stingă devreme şi lumea să se culce). După ce fata s-a 
dus să petreacă la nişte prietene la clacă împreună cu câţiva feciori, trei feciori au însoțit-o până 
acasă. Dar după ce fata a stins lampa şi s-a culcat s-a pomenit din nou cu feciorii la uşă, aceştia 
rugând-o cu stăruință să le dea drumul înăuntru. Fata a cedat insistențelor, dar a fost cu mai 
multă luare-aminte. A aprins lampa, i-a lăsat să pătrundă în odaie şi i-a privit cu coada ochiului. 
Atunci a observat că feciorii, înveşmântaţi de sărbătoare şi încălțaţi în cizme, şi-au ascuns vârful 

cozii în carâmbul cizmei... Fata ştia de la o bunică a ei că dacă năvălesc caii lui Sântoader, 
pentru a nu te lovi cu copitele şi a nu te călca în picioare, trebuie să întorci, pe ascuns, oalele 
goale din blidari cu gura în jos. S-a furişat în tindă şi le-a răsturnat. Când s-a întors, un flăcău a 
zis celorlalți doi: “Haidareţ, mă, să plecăm că aici nu-i de noi!”. Şi au plecat... 

Se crede că aceşti cai îi vatămă pe cei ce nu respectă interdicția de a lucra serile (mai ales 
marțea), iar vătămarea nu se vindecă timp de un an, cei loviți neputând fi descântaţi cu leac 
decât în zilele Sântoaderilor de anul viitor. 

Caii lui Sântoader sunt, aşadar, întruchipări de temut ale forţelor întunecate şi 
nenumite. De aceea de ei te poți apăra cu întunericul (stingerea cât mai devreme a lămpii sau 
chiar neaprinderea ei îndeosebi marți seara din acea perioadă). Fiind “agenţi” ai forțelor din 
Lumea neagră, puterea lor distrugătoare poate fi absorbită de gura întoarsă a oalelor, aşa cum 
sunt absorbiți şi fetuşii a căror naştere nu e dorită, ori cum este trasă “greaţa de la maţe” din 
pântecele femeii căreia i s-a legat rodul atunci când legarea n-a izbutit. 


Capitolul 59 
Sâmbăta lui Lazăr şi plăcintele 


Un caz tipic de “folclorizare” a unui episod al Noului Testament pe baza unui relict 
extrem de redus al tradiţiei creştine îl reprezintă “Sâmbăta lui Lazăr”. Punctul de plecare al 
procesului de folclorizare din tradiţia creştină este circumscris de următoarele elemente: 

a) Sâmbăta lui Lazăr, potrivit creştinismului, este cea dinainte de Duminica Floriilor 
(ultima duminică dinaintea Sfintelor Paşti), când în biserică, la liturghie, se citeşte pericopa 
Evangheliei despre învierea lui Lazăr, una dintre minunile făptuite de Mântuitorul nostru 
(Evanghelia după loan, cap.12; 1-18). 

b) În duminica a XXII-a după Rusalii se citeşte în biserici pilda despre Lazăr cel sărac şi 
bogatul nemilostiv (Evanghelia după Luca, cap.16; 19-31). 

Între aceste două episoade ale tradiţiei creştine în mediul tradiţional s-a produs o 
contaminare. Din punctul de vedere al tradiţiei folclorice “Sâmbăta lui Lazăr” este sâmbăta 
dinaintea de lăsatul secului de brânză, adică dinaintea punerii postului Păresimilor (marele post 
al Paştilor). Subliniez că scoaterea “Lazărului folcloric” în afara răstimpului cuprins între datele 
episoadelor tradiţiei creştine are o logică, şi anume că cel folcloric se plasează într-o perioadă de 
foarte mare încărcătură de sacralitate magică necreştină (precreştină), perioadă în care se situează 
şi Sântoaderul (Sântoaderii, Caii lui Sântoader) despre care am vorbit în capitolul anterior. 

lată acum descrierea succintă a procesului de folclorizare, precum şi rezumatul 
variantelor legendei despre Lazăr, aşa cum le-am întâlnit în decursul anilor în tradiția bănățeană 
orală din ultimele decenii ale veacului al XX-lea. 

Numele lui Lazăr, recurent în pildele Sfintelor Scripturi, şi, ca atare, frapant a atras 
luarea-aminte din partea poporenilor, foarte probabil şi în virtutea unui fapt de etimologie 
populară (cf. lazaret < Nazaret, locul de obârşie al Mântuitorului, prin urmare izvor de 
însănătoşire şi puteri izbăvitoare miraculoase). Forţa morală, funcţie a ethosului folcloric, a 
operat o etiologică mutare de accent (bazată pe pilda Lazăr cel sărac şi bogatul nemilostiv), 
astfel încât legenda folclorică ce avea să se ţeasă a dobândit semnificația accesului la mântuire 
prin însănătoşirea morală a oamenilor, altruismul (în limbaj tradițional milostenia) fiind una 
dintre căile cele mai importante, susceptibilă să ducă omul spre izbăvirea de păcatul strămoşesc 
al lumii acesteia. 

Rezumând variantele legendei lui Lazăr întâlnite de mine în Banat putem obţine imaginea 
clară a unui proces aculturativ complex în care transpar principalele componente, precum şi 
resemnalizarea lor, potrivit tradiției folclorice. 

Lazăr era un copil sărac (orfan), rămas la mila unor trăini (“tutori” — hapsâni şi 
nemilostivi spune o variantă găsită la Ictar-Budinţ în repertoriul extraordinarului povestitor Pavel 

Bruznican — cf. Arhiva de Folclor a Universităţii de Vest din Timişoara). Robotind adesea pe la 
casele gospodarilor, copilul Lazăr s-a nimerit în odaia unor săteni bogaţi într-o sâmbătă dinainte 
de lăsata secului de brânză, tocmai când gospodina (“găzdărița”), după ce a copt un cuptor de 
plăcinte cu brânză, i-a pofiit în jurul mesei pe toţi ai casei; a omis din zgârcenie (cf. zicala 
românească de “zgârâie brânză”) să-l poftească şi pe Lazăr, ori măcar “să-i arunce şi copilului o 
bucătură de plăcintă”. Copilul, pofticios ca orice copil, uitat de toţi, privea la ei cum mănâncă 
plăcinte calde şi înghițea în sec . “Noi suntem gata” a zis găzdărița după ce ai casei au isprăvit de 
înfulecat toate plăcintele. “Şi eu sunt gata!...”, a spus copilul Lazăr. Şi a murit “De dorul 
plăcintei” — spun sătenii din Banat până în ziua de azi. Şi tot până azi, în fiecare an de “Sâmbăta 
lui Lazăr” găzdărițele fac mulțime de plăcinte cu brânză, de regulă poftind copiii de prin vecini 
sau care întâmplător se ivesc pe la casele lor ori pe uliţă, să se înfrupte din plăcintele care sunt 
“de pomana lui Lazăr”. 

Imaginea panoramică a prezenței lui Lazăr ca personaj al tradiției noastre folclorice — 
rezultat al complexităţii aculturaţiei creştine — ar fi fără îndoială păgubită dacă nu aş evoca aici 
un exemplu aparent mai depărtat în timp şi spaţiu; dacă, însă, accentuăm pe noima pe care o are 
Lazăr în următoarea legendă folclorică — aceea de a fi izbăvitorul oamenilor de cumplita osândă 
de a fi... nemuritori — lucrurile devin încă mai clare, în ciuda sporirii nuanțelor şi a 
complexităţii mitologice a personajului. lată cum sună atestarea legendei: 

“(...) În vechime oamenii mureau şi după patruzeci de zile înviau iar, şi după aceea trăiau 
veşnic. Trăind veşnic,era firesc să îmbătrânească aşa de mult, încât să nu se mai poată mişca şi să 
devină pentru tinerii lor o veşnică povară. Spre a scăpa de dânşii, tinerii pregăteau mămăliga cu 
care îi oblojeau pe cap, iar după aceea îi loveau cu securea până mureau. Şi făceau acest lucru ca 
să se creadă că nu-i omorau ei, ci mămăliga. Dar de când a inviat Sântu Lazăr, morții nu mai 
învie şi de atunci a dispărut obiceiul ca bătrânii să fie omorâți” (Tihomir Georgevic, Printre 
români noştri, Belgrad, 1906, document publicat în Românii din Timoc, vol.I, Bucureşti, 
1943 — notiță ce mi-a fost pusă la dispoziție de folcloristul Sandu Cristea Timoc, cf. Boldureanu, 
1997/a, p.122). 

Lazăr, personajul din terifiantul episod despre uciderea rituală cunoscută sub numele de 
pripoliş sau îndângare (denumirea sârbească lapot) este izbăvitorul omenirii de acea cutumă a 
terorii arhaice întrucât el însuşi este rezultatul minunii săvârşite de lisus Hristos în lucrarea de 
mântuire a neamului omenesc. 


SECŢIUNEA A TREIA 


TRADIŢIA — O POVARĂ ? 


Capitolul 60 

Pervertirea tradiției 


În mai multe locuri din această carte am reluat ideea necesității dacă nu de a 
redefini  superstiția, atunci cel puţin de a-i releva câteva trăsături pe baza cărora să putem 
identifica (Şi, în consecință, să putem contracara) unele aspecte — cauze, fenomene, motive — de 
distorsionare, de pervertire, de denaturare a creaţiei şi valorilor din sfera culturii tradiționale. Şi 
pentru că am învederat cu toate ocaziile atât concrescența în perspectivă diacronică (în chipul 
“legii strămoşeşti”), cât şi complementaritatea, coroborarea celor două tradiţii — cea folclorică 
şi Sfânta tradiţie — în fiecare etapă a complexului proces de aculturaţție creştină din cultura şi 
spiritualitatea noastră etnică, cred că este oportun să evidenţiez aici principala trăsătură deviantă 
prin care superstiția raportată la tradiție provoacă acea “mutație genetică” prin care produsele 
culturii tradiționale, procesele creative, precum şi percepţia (receptarea, consumul, gustul 
publicului) degenerează, se destructurează, se îmbolnăvesc şi decad sub limita admisibilă dincolo 
de care orice fenomen intră în sfera patologiei sociale. Prin urmare, este bine să subliniez că 
orice fenomen susceptibil să devină fapt social şi, ca atare, să dobândească semnificație şi 
relevanţă socială are, prin dinamica sa, o anumită plajă pe care balează între limite înlăuntrul 
cărora faptul respectiv acumulează trăsături, atribute şi tensiuni adesea contradictorii care-l fac 
greu recognoscibil, dar atâta timp cât el se păstrează în interiorul limitelor (care, şi ele, au un 
caracter dinamic, contradictoriu), fenomenul respectiv, devenind fapt social, nu cade în domeniul 
problematic al patologiei sociale. 

Tot ca o precauție prealabilă, trebuie arătat că o circumstanță favorizantă pentru 
producerea de distorsiuni în sfera creaţiei(în general, nu numai în cazul culturii tradiționale) este 
confuzia dintre noutate şi valoare. Acest pseudopostulat a devenit o fantoşă a ideologiei 
comuniste, care fetişiza “promovarea noului” cu orice preț (făcând din acesta mai mult decât un 
scop în sine, astfel că “noul” promovat era un vehicol mascat pentru introducerea forțată în sfera 
socialului, îndeosebi în “psihologia colectivă”, a “liniilor de forță” ale acestei ideologii, inducând 
false comenzi sociale şi mistificând până la denaturare valorile, autenticitatea şi ierarhia 
acestora). 

După aceste considerente preliminare, socotite ca necesare în acest capitol introductiv al 
celei de a treia secțiuni, cred că pentru enunţa acea trăsătură prin care superstiţia, ca fenomen 
disturbant specific sferei de cultură şi viață spirituală întemeiate pe tradiție, trebuie înțeleasă în 


chiar scopul dacă nu al asanării şi eradicării aspectelor negative (ceea ce, fireşte, e iluzoriu), cel 

puţin pentru contracararea acestor aspecte până la limita la care faptul creativ cultural susceptibil 
a purta asemenea aspecte să se poată integra în limitele normalităţii sociale. 

Superstiţia, din acest punct de vedere, ne apare ca fiind manifestarea unei atitudini 
publice (grupale, comunitare, sociale) pseudo-receptive sau pseudo-creatoare, bazate pe o 
falsă, parțială, distorsionată cunoaştere şi înțelegere a unui fapt sau ansamblu de fapte 
aparținătoare celor două laturi complementare ale tradiţiei, precum şi a logicii interne a tradiţiei 
în latura proprie evenimentului sau ansamblului respectiv, pe ignorarea tradiţiei, ori 
răstălmăcirea acesteia*). 

O “subcategorie” a superstiției ar fi, prin urmare, tocmai aceea în care distorsiunile apar 
ca reflex al aplicării logicii, cerințelor şi canoanelor uneia dintre cele două laturi ale tradiției 
asupra faptelor sau ansamblurilor de evenimente şi produse ce aparțin celeilalte laturi. Acest tip 
de superstiții stă la baza exclusivismului şi intoleranței unora dintre reprezentanții clerului 
creştinesc față de manifestările tradiției folclorice ce le “taxează” după rigorile şi logica Sfintei 
tradiții pe care ei o slujesc, o apără şi o mențin. 

În calea unor astfel de excese “puritane” , în ce mă priveşte, nu aş putea ridica drept 
stavilă decât blândul principiu al complementarităţii celor două tradiţii, care pe temeiul 
aculturaţiei creştine au ajuns să fie, de fapt, două aspecte ale aceleiaşi tradiţii; în cazul culturii 
etnice a românilor poartă chiar un nume de osmoză: legea strămoşească. Şi dacă suflul atât de 
prielnic al ecumenismului tinde să armonizeze aspectele de asperitate dintre religii şi confesiuni 
diferite, atunci este cu atât mai firesc ca acel suflu să se abată şi asupra raporturilor dintre două 


tradiții concrescute. 


Privit în diacronie, ansamblul fenomenelor de coexistență (complementaritate, 
sincretism, sinergetism) presupune pentru fiecare etapă, pentru fiecare epocă, în cadrul 
proceselor de aculturație, “folclorizarea” unor anumite elemente, fapte, conţinuturi provenite şi 
preluate din cultura “cultă” — pe care am numit-o cu un termen generic cultura constituită. 
Asemenea fenomene de complementaritate sunt cunoscute în sincretism şi consonanță cu 
culturile constituite ale arhaicităţii. Aşa, de pildă, există o prodigioasă cultură constituită aulică 
“majoră” a Vechiului Egipt — hieratică, elevată, inițiatică — în raport cu care se dezvoltă, 
complementar, expresia “populară”, folclorizată. Tot aşa, precum am avut deja prilejul să arătăm, 


chiar în prima mare carte a omenirii, Cartea Cărţilor, în Vechiul Testament a pătruns folclorul, 

semn cât se poate de clar că această dimensiune complementară este prezentă în toate marile 
edificii cultural-spirituale. 

De asemenea, am putut semnala chiar în legătură cu creştinismul nostru, aşa cum este 
trăit în mediile tradiționale, că există o “folclorizare” de rangul doi, secundară, în care se 
continuă “prelucrarea” după “prototipia mitică” a elementelor provenite din “componenta 
mitologică” (îndeosebi ca limbaj poetico-profetic, imagini plastice, pilde) a Bibliei, preluate însă 
pe fondul aperceptiv foarte “aproximativ” al tradiţiei folclorice. 

Este binecunoscută, dealtfel, în istoria folcloristicii teoria bunurilor căzute potrivit 
căreia folclorul s-ar fi constituit prin asamblarea şi reasamblarea (aproximativă, nesistematică, 


întâmplătoare) a relicvelor, fragmentelor desprinse şi căzute din marile culturi — fărâme căzute în 


cursul vremii de la mesele celor bogați. 


*) Marc Augé (1995, p.39-40) estimează punctul maxim în care categoria de superstiție se 
comportă în virtutea trăsăturii definitorii stabilite în eseul de față: monoteismul (cu a sa rigoare 
dogmatică şi canonică extremă) versus orice altă tradiție. “Căci e mai uşor pentru religia 
monoteistă să vâneze imperfecțiunile, impuritățile sau rămăşiţele păgâne care-i întinează propria 
practică (partea superstiției, uneori partea diavolului), decât să vadă în religiile politeiste 


altceva decât o superstiție (s.n.)”. 


Capitolul 61 
Kitsch-ul în folclor 


În actualitate — dar acest fenomen negativ în esența sa se întâlneşte, de regulă, şi în alte 


ce 
1 


epoci, mai cu seamă în perioada modernă, de producere şi multiplicare “în serie” a obiectelor 
artistice — procesul care provoacă majore carenţe de denaturare, de falsificare, de destructurare ce 
erodează şi subminează în chip îngrijorător şi agresiv universul artei şi valorile specifice ale 
acesteia, distorsionând şi pervertind totodată gustul publicului şi piața produselor artistice este 
kitsch-ul. 

Fenomenul nu este specific (doar) sferei culturii tradiționale orale, deşi acest domeniu 


este poate cel mai vulnerabil şi cel mai permisiv, astfel încât ravagiile şi devastarea în sfera 


valorică pot căpăta aici proporții de masă. Pe de altă parte, kitseh-ul este o maladie inevitabilă 

la impactul şi interferenţele artei cu societatea, aşa încât, izvorând din destinul social al artei, 
kitsch-ul s-ar număra între acele maladii sociale pe care Emile Durkheim (1974, p.113) le 
socotea a fi condiția negativă necesară sănătăţii organismului social. Precum afirmam însă în 
consideraţiile preliminare ale Secţiunii a treia negativitatea, nocivitatea unei maladii sociale 
trebuie ținută între nişte limite în care să nu provoace degradarea unei părți a macrosistemului 
social şi nici disfuncționalități ale acestuia. 

Potrivit dicționarelor, termenul kitsch este folosit pentru a desemna arta de prost gust, 
pseudoarta, precum şi reproducerea sau copierea pe scară industrială a unor opere de artă în 
condiții şi cu mijloace improprii, neadecvate şi în scopuri nespecifice — dominate de valorificarea 
comercială a acestor “subproduse”. 

Obiectul kitsch şi acţiunea de kitschizare (consemnată de DEX), de proastă calitate 
fiind, au înţelesul de falsificare, denaturare a artei. 

Dacă raportăm kitseh-ul şi kitschizarea la domeniul culturii tradiţionale orale, cultură a 
cărei ipostază estetică este folclorul, şi dacă focalizăm acest raport pe trăsătura tradiționalității 
(trăsătură definitorie pentru cultura “populară” orală), atunci acest fenomen de denaturare, de 
destructurare, de contorsionare şi de promovare a inautenticului ni se înfăţişează ca o 
subcategorie a conceptului de superstiție, categorie prin care, după cum am arătat în capitolul 
precedent, am înțeles o necunoaştere, neînțelegere sau greşită înțelegere adică o ignorare şi o 
abdicare de la rigorile canoanele, logica şi specificitatea tradiţiei. 

Despre vulnerabilitatea creației în sfera culturii tradiționale orale (“populare”), a 
folclorului îndeosebi, vorbeşte profesorul clujean Gavril Máté în monografia sa din 1985 
dedicată acestui fenomen, unde afirmă răspicat: “În toate formele, sferele, cadrele menționate ale 
producerii, mijlocirii şi receptării kitschului, un loc privilegiat le revine obiectelor create ca 
variante kitchizate ale artei populare” (Máté, 1985, p.98). Tot acolo acest autor desemnează două 
trăsături care determină vulnerabilitatea acestui tip de artă şi anume incertitudinea şi confuzia. 
Doar în treacăt îmi permit aici să exemplific acțiunea conjugată a celor două cauze: în 
perspectivă istorică, intervenția unor cărturari de la jumătatea secolului al XIX-lea viza crearea 
unui “port naţional” (costum pentru bărbat şi femeie) şi a unor “dansuri naționale” peste care s-a 
suprapus confuzia de termeni din epocă (naţional/poporan/popular). Incertitudinea, ambiguitatea, 
confuzia s-au perpetuat şi s-au adâncit — proces la care a contribuit în mare măsură şi indecizia 
terminologică a folcloriştilor în procesul de constituire şi clarificare a folcloristicii, etnografiei şi 
etnologiei ca discipline ştiinţifice moderne, aşa încât s-a deschis câmp larg “inovaţiilor 
barocizante” pe care feluriții “interpreţi de folclor” le-au adus în cursul vremii în privința 


costumaţiei festive proprii, care a ajuns să aglutineze motive decorative şi ornamentale dintre 

cele mai fanteziste, fără să țină seamă de specificul zonei etno-folclorice, ori de particularitățile 
tradiției. 

Pentru că eseul de față are în vedere contextul complementarităţii celor două “tradiții” 
— tradiţia folclorică şi Sfânta tradiție — sunt dator cu încă trei precizări: 

1) În ceea ce priveşte cultura tradiţională orală, folclorul îndeobşte, kitschizarea şi 
produsele ei se înscriu în sfera mai largă a surogatelor (= substitute degradate), superstițiilor şi 
aspectelor ereziarhe ale fenomenelor numite de sociologi “Noile Mişcări Religioase” (N.M.R.). 

2) Factorul comun superstițiilor, surogatelor cultural-spirituale, kitseh-ului şi N.M.R. 
este asimilarea deviată, pseudo-asimilarea, incapacitatea anumitor medii socio-umane de a 
asimila tradiţiile, valorile lor şi comportamentele specifice sau, mai grav, ignorarea sfidătoare 
(adesea însoțită de un comportament agresiv afişat) — fie că e vorba de tradiția folclorică, fie de 
cea spiritual-religioasă, ori de ignoranță, agresivitate şi atitudine refractară în sfera mai largă a 
valorilor de cultură şi civilizaţie. Zicala românească “De-aia n-au țiganii biserică!” are, fără 
îndoială, o noimă ce stă în învederarea lipsei tradiţiei constituite, sedimentate şi menținute, lipsă 
regretabilă, a acestei seminții, precum şi incapacitatea ei de a asimila valori de cultură şi 
civilizaţie dinafară — în lipsa tradiţiilor proprii. 

3) În al treilea rând, precum am arătat deja, Gavril Máté evidenţiază cauzele (indecizia şi 
confuzia) care fac ca fenomenul kitschizării să-şi găsească în cultura “populară” şi în folclor 
unul dintre tristele locuri privilegiate de afirmare de-a dreptul devastatoare. 

Presiunile insuportabile ale ideologiei totalitarismului comunist nu numai că au generat, 
au favorizat şi agravat dar au şi generalizat kitsch-ul şi atmosfera kitschizantă la scara întregii 
vieți sociale, ba încă mai mult, kitschul şi kitschizarea, printr-un progresiv feed-back al 
pervertirii şi destructurării, a continuat năruirea valorilor de cultură şi transpunerea lor corectă şi 
autentică în edificiul civilizaţiei. Aşa se face că decenii la rând esenţa celor două aspecte, filoane 
ale tradiției noastre au fost decretate de către politrucii şi activiştii culturnici ai comunismului 


real drept obscurantism, misticism, rătăciri superstiţioase. 


Capitolul 62 


Nunta “orăşenizată” 


In ultimele capitole voi încerca să schițez, măcar, drumul de la cea mai actuală, cea mai 


răspândită şi cea mai cuprinzătoare primejdie care pândeşte tradiția în general (iar cultura 

tradițională orală şi folclorul, mai cu seamă), primejdie pe care am numit-o prin termenul 
cunoscut de kitsch şi kitschizare şi am situat-o în contextul superstiţiilor, surogatelor, 
substitutelor inautentice, atitudinilor ereziarhe, iconoclaste (unde se rânduie, prin unele 
consecinţe şi “Noile Mişcări Religioase” — cele care nu au tradiţie proprie, dar ignoră Sfânta 
tradiție) până la valorile cele mai ascunse, cele mai adânci ale tradiției folclorice, păstrătoare în 
orizontul mental al oamenilor care o menţin a unor prețioase relicve arhaice. Atât orizontul 
mental tradițional (care este subîntins şi susținut de asemenea valori de profunzime şi 
arhaicitate), cât şi hermeneutica faptelor creative de cultură (miteme, structuri narative, 
imagini şi simboluri plastice şi mito-poetice) îşi găsesc cel mai dens domeniu de referențialitate 
şi câmpul de verificare, testare “experimentare” cel mai bun şi la îndemână în ceea ce am numit 
în eseul nostru, prin chiar titlul său, credinţe şi practici magice. De aceea, voi lua pe rând, în 
cele ce urmează, “eşantioane” din asemenea “fapte creative”, care, la nivelul concluziv din 
economia lucrării noastre, pot să schiţeze şi o anumită tipologie a acestor fapte. “Exemplele” se 
întind de la stratul cel mai de suprafață, privit chiar în actualitate şi în zonele lui cele mai 
marginale şi periferice din vecinătatea kitseh-ului, până în zonele cele mai de profunzime 
(problematice fie din pricina “rarefierii” care le cauzează opacitatea şi echivocul, fie din cauza 
unor înțelesuri originare oculte şi, prin urmare, extrem de greu decelabile). 

Pentru cel dintâi tip de fapte — cele periferice, de suprafață şi din actualitatea imediată — 
am ales exemplul pe care l-am intitulat Nunta “orăşenizată”. Fără a intra în detalii (dar şi 
pentru că, formal, exemplul nu este din zona bănăţeană), voi mai numi alte două fapte din 
aceeaşi categorie care fac parte chiar din zona bănăţeană. Primul: în deceniile cele mai cumplite 
ale “epocii de aur” ceauşiste, pe când mini-revoluţia sa culturală de inspirație maoistă făcea 
ravagii prin generalizarea politicii "înlocuitorilor” şi surogatelor, prin anexarea ideologică, 
arvunirea compromițătoare şi răstălmăcirea ori denaturarea tuturor valorilor consacrate din 
patrimoniul culturii naționale (politică ce mergea de la dezaxata şi burlesca mascaradă "Cântarea 
României" până la închiderea cârciumelor şi restaurantelor la orele 22, ori la surogatul cu 
pretenţie de cafea numit “nechezol” - amestec de orz prăjit şi puțin năut), aşadar în acele 
decenii, unii cântăreți, interpreţi-creatori de folclor au refuzat să se “prostitueze ideologic” 
cântând la comandă “folclor nou” (aceştia rămân o elită demnă de toată lauda şi de întreaga 
noastră preţuire), iar alții — mai puţin rezistenți — cântau de mama focului pe la nunți şi pe la 


petreceri “sârbizate” versuri ca acestea: 


“Stau în birt şi sparg pahare 


Și nimica nu mă doare, 

Stau în birt şi chefuiesc 


Eu şi beau, eu şi plătesc! ”. 


Al doilea: parcă presimţind că după destructurarea şi pervertirea valorilor vieţii tradiționale în 
plan spiritual avea să urmeze dărâmarea de fapt a satelor, țăranii nu numai că au continuat să-şi 
construiască ori să-şi consolideze casele, chiar şi fără autorizație (care se obținea tot mai greu de 
la autoritățile statului comunist), dar, mai mult, sătenii bănăţeni — faptul nu e exclusiv bănăţean, 
doar că aici dobândise proporţii “de masă” — îşi placau fruntariile caselor şi chiar întregul perete 
exterior al zidului dinspre uliţă cu faianță, gresie, teracotă în combinaţiile cele mai fanteziste şi 
multicolore, reluând motive ornamentale şi decorative nu doar din arhitectura tradițională, ci şi 
din ornamentica chilimurilor, ţesăturilor şi cusăturilor tradiționale. Şi acum, iată, exemplul cel 
mai complex: “orăşenizarea” nunții. 

Ca şi în legătură cu exemplele precedente, unii dintre concetățenii noştri, citadini şi 
moderni, se socot îndreptățiți să se arate foarte contrariați, ba chiar iritați şi revoltați de turnura 
degradantă (“foarte urâtă, oribilă chiar” spun ei) pe care unele ceremonii, sărbători, “producte” 
folclorice o iau atunci când acestea se transferă din lumea satului la oraş. Sociologic privit, 
fenomenul cu pricina are numeroase şi stratificate cauze. Dincolo de acestea, cât şi dincolo de 
revolta acelor semeni ai noştri, să încercăm să privim faptele aşa cum sunt ele potrivit obârşiilor 
lor antropologice. Vom sesiza atunci o frumuseţe aspră şi tulburătoare care nu poate fi nicidecum 
distrusă, aşa cum îndeobşte se crede. Dimpotrivă, chiar când omul pare că se îndepărtează de 
acele obârşii (ori când este obligat s-o facă, precum s-a întâmplat la noi în lunga noapte 
comunistă), tocmai atunci el “redescoperă” valenţe originare, în virtutea cărora se comportă fără 
a fi nici pe departe conştient de acele semnificaţii şi valenţe. În treacăt, voi reaminti ceea ce 
evoca venerabilul folclorist Mihai Pop, anume că pe strada pe care locuieşte, în inima 
Bucureştiului, vedea adesea nunți care abia mascau (ori mascau prost!) aspectul sătesc. 
Întrebându-i pe nuntaşii ce treceau în alai ca la sat pe centrala stradă bucureşteană spre biserică 
de ce nu procedează pe şleau “ca la sat”, într-un rând socrul mare i-a răspuns că n-au de ce, 
pentru că şi aşa duminica viitoare o vor ține... la sat! Aşadar oamenii făceau două nunți cu 
aceiaşi miri, ori mai bine spus o nuntă de două feţe, una ca la oraş (sau pe-aproape “ca la oraş”) 
şi una ca la sat; în cea dintâi, unele familii evitau cununia religioasă, de teamă “să nu se expună 
prea mult” în văzul lumii şi în ochii autorităților comuniste. 

Să ne fixăm atenția asupra a două fapte frapante ale nunţii ca la oraş, aşa cum se văd ele 


(şi par foarte supărătoare): 

a) Pe capota autoturismului ce deschide alaiul de maşini al nunții (ba adesea chiar pe 
capota autoturismului în care e mireasa) este pusă în poziție şezând o păpuşă îmbrăcată ca o 
mireasă în miniatură. 

Mă limitez aici doar la a enunţa câteva repere perene, de factură antropologică: 

- nunta folclorică are ca “personaj” o mireasă mascată (bărbat în travesti) numită 
“mireasa nebună” (cinăra a bolândă); dar poate fi îmbrăcată ca mireasă şi o fetiță de vârstă 


foarte mică (mireasa a păpuşă — precum le numesc bănățenii); 


- vrăjile se “întruchipează” adesea sub forma unor păpuşi. (Deci păpuşa ar reprezenta şi 


contracararea efectelor vrăjilor; în plus, falsa mireasă, adică păpuşa, întocmai ca “mireasa 
nebună”, are rolul de a atrage asupra ei eventualele puteri malefice). 

b) Toate maşinile din alai, rulând cabrat ori în goană, mai şi clacsonează fără încetare 
în chip asurzitor. 


Repere: 


een 


- la nunțile săteşti caii nuntaşilor sunt mânați în trap (“încurarea” şi cabrarea, 


Cea, 
1 


ncocorarea” cailor), iar alaiul nunții se poartă cu mare larmă şi chiote (larmă se face şi la 
colindat); 

- mai mult, la nunțile săteşti de pe timpuri se trăgea cu puşca în văzduh ca să se mărească 
larma de început de lume. Și să se alunge puterile stricăcioase ce pândesc orice început de 


lume... Tot larmă se făcea şi se puşca cu trascul la Înviere, la marea bucurie. 


Capitolul 63 


“Nici în cal, nici în căruţă...” 


Zicala de mai sus exprimând lipsa de sens, lipsa de noimă a cuiva sau a ceva, situarea şi 
rămânerea absurdă în echivoc şi indecizie — este la îndemâna oricui; doar că ea nu sună tocmai 
aşa cum am notat-o în titlul nostru, ci “nici în car, nici în căruță”. ŞI, ca şi cum vorbitorii înşişi 
ar fi simţit lipsa de pregnanţă din spusa lor, au mai adăugat: “(...) nici în teleguță”. Adausul este, 
însă, mai mult un joc de cuvinte decât o restituire, recuperare ori complinire a substanței 
idiomatice pierdute. De aceea ne propunem aducerea expresiei la înțelesul ei propriu, cel asigurat 
de “obârşia” din care, după opinia mea, provine. Această “corijare” nu este nicidecum un scop 
în sine, necum vreo apucătură de pedanterie a noastră. Ceea ce e cu adevărat important este, din 
punct de vedere epistemic şi metodologic, demersul pe care îl propunem şi care reface traiectul, 
cu adevărat interesant, pe care faptul respectiv l-a parcurs în orizontul mental tradițional. Aşadar, 
s-o luăm de la obârşii. 

Punctul de plecare, foarte probabil, se află într-o “variantă neortodoxă” (denotând o 
versiune “nespecifică” pentru români) de legendă despre facerea lumii, consemnată de Elena 
Niculiţă- Veronca, cuprinsă de Tony Brill în corpus-ul Legendele românilor şi catalogată în 

Tipologia bibliografică a legendelor populare româneşti sub nr. 10012 (Brill, 1994, I, p.13- 
18). Pasajul care interesează aici spune că la începutul începutului, “atârna în aer, purtat de vânt, 
un munte din vârful căruia ieşea foc. Din focul acesta suflat de vânturi, s-a făcut o femeie, dar nu 
era vie, avea numai trup. Suflând vântul şi mai tare, a ridicat-o şi a dus-o până la vântul cel mai 
de sus. Acolo ea a căpătat suflare şi s-a coborât pe munte înapoi. Aicea a găsit două bucăţi de fier 
şi de iuțeală mare ce avea înlăuntru, le-a mâncat. Din acestea a purces grea şi-a făcut doi băieți 
de gemene, doi Necuraţi, şi anume: pe cel şchiop dar cuminte şi pe celălalt, mai prost”. Legenda 
povesteşte mai departe cum le-a venit în cap celor doi gemeni să facă, din lut, multe lucruri. Dar 
cum lut nu era la îndemână, cel prost a trebuit să zboare mult până ce a găsit. Din lut el a făcut 
un cal, ca să aibă fratele cel şchiop cu ce umbla. Șchiopul a făcut o căruţă din fier la care au 
înhămat calul de lut. Doar că, neavând viaţă în el, calul nu trăgea căruța. Pentru a-l face să tragă 
la căruță, dracul cel prost s-a băgat în cal, “vârându-şi mânele şi picioarele în picioarele de lut 
ale calului, iar frate-său s-a pus în căruţă şi calul l-a tras cumsăcade”. Dracul cel prost îi propuse 
însă celui şchiop să tragă cu rândul la căruță, ca să se mai poată odihni; intrând cel şchiop în cal, 
iar cel prost ajungând în căruță, acesta din urmă nu s-a mai ținut de cuvânt “văzând că e mai 
bine în căruţă decât în cal” (s.n., ibid.). Acesta e fragmentul; două elemente de maximă 
generalitate apar şi aici: râvna de a construi din lut (Frazer, 1995, p.18 şi urm.) şi al doilea, 
prezent în Biblie, dar şi în mai toate culturile arhaice, lutul (nisipul) a fost adus în urma 
scufundării în fundul mării. (În Biblie, faptul e abia sugerat — Facerea. Cartea întâi, 1; 2, iar în 
tradițiile arhaice se scufundă în mare parte a aduce lut fie broasca, fie răţoiul, fie Necuratul 
însuşi). Acesta e nivelul cel mai cuprinzător, cel al generalităţii antropologice. Al doilea nivel 
este reprezentat de “excepţia” care dă specificitatea zonală (““particularizare” privind apartenența 
la o anumită zonă spaţio-temporală a specificităţii etnice). În varianta pe care o avem în vedere 
relevant este rolul focului în antropogonie, focul fiind redat printr-una din formele lui naturale — 
e drept, nespecific la noi — vulcanul. Această împrejurare ne pune în gardă că avem de-a face cu 
o particularitate foarte probabil derivând din mitologiile nordice (cf. Eliade/Culianu, 1993, 
p.154, 251, 90-91 — referiri la elemente metonimice ale focului, precum şi la zeități ecvestre). 
Cercetători precum contemporanii noştri Virginia Cartianu, Adrian Fochi, ori în trecut unul 
dintre părinții folcloristicii bănățene, At. M. Marienescu, relevă, în contul “fondului nostru 
nelatin”, urme şi elemente celtice în folclorul, cultura şi spiritualitatea românească, cât şi 
apartenenţa acestora nu doar la sud-estul european şi la Balcani, ci şi la o zonă nordică — cea 
“carpatică” (cf. Boldureanu, 1994, passim). 

În sfârşit, la un al treilea nivel vom constata două serii de fapte semnificative: 

a) Din solidaritatea culturii noastre tradiționale de fond cu spiritualitatea nordică îşi trag 
originile creaţii folclorice de o anumită “ciudăţenie”, precum basmul Tinerețe fără bătrâneţe şi 
viaţă fără moarte (întemeiat pe mitemul nordic al căutării nemuririi), ori o variantă a legendei 
ciocârliei, pe care eu însumi am auzit-o în copilărie în satul natal, de la străbunicul meu. Legenda 
spune că Ciocârlia, îndrăgostită şi doritoare să înveţe să cânte de la soare, zboară spre astrul 
luminos. Însă ajunge la vântul cel mai de sus, la vântul turbat. Vântul ăsta o suflă, atunci ea 
turbează, apoi leşină şi cade moartă, zdrobindu-se de pământ. Dar nici o jivină n-o mănâncă. 

b) În sfera cea mai restrânsă al celui de-al treilea nivel (cel al folclorului actual) 


realitatea faptului se concentrează la maximum esenţializându-se într-o formă nouă prin 
fenomenul numit în lingvistică etimologie populară, care dă naştere unor cuvinte fanteziste şi 
inexacte ca sens, dar pline de pitoresc şi insolit şi aducând o surprinzătoare potrivire 
“explicativă”. Care este cuvântul de dată relativ recentă izvodit de oamenii mentalității 
tradiţionale? În deceniile din urmă, în vorbirea oamenilor din Banat şi-a făcut apariţia cuvântul 


caldăfer (cal de fier) pentru “calorifer”. Cuvântul, cu toată forma aproximativă în plan fonetic 


110 


(şi cu o anumită indecizie, semantic fiind posibilă şi dezmembrarea în cald(ă) şi fier), se situează 
cum nu se poate mai bine în orizontul etiologic, aşadar poate fi privit şi ca forma cea mai 
lapidară şi esențializată a unei “legende”, înțeleasă ca o “structură explicativă” pentru ciudata 
alcătuire din fier, care, fără să fie cuptor cu foc, dă totuşi căldură. Dacă aşa stau lucrurile, atunci 
în sistematica folclorului vom avea trei instanțe, care, ierarhizate, sunt: legenda, proverbul 
(zicătoarea, dar şi ghicitoarea ori chiar strigătura) şi, cel mai concentrat, cuvântul (sintagma) 
rezultat prin etimologizare populară. (Despre rolul etimologiei populare în formarea miturilor, 
semnalat încă de B.P. Hasdeu am vorbit deja în cuprinsul acestui volum). 

Spuneam mai sus că etimologia populară este grăitoare în orizontul mental tradițional, 
mai exact în sfera etiologicului. Dacă este aşa, atunci înseamnă că, prin etimologia populară, în 
cuvântul nou creat se reiau, se rezumă, se esențializează componente diferite dar coerente din 
celelalte niveluri ierarhice superioare. În plus, cuvântul nou izvodit poartă indicii despre 
mentalul ce l-a creat şi, fiind un dat al prezentului, oferă semne despre liniile de forță şi 
orientarea viitoare a mentalului respectiv. De aici rezultă importanța deosebită a celor trei 
niveluri, a faptelor şi datelor sedimentate, a componentelor semantice mai puţin transparente, 
ceea ce e susceptibil a fundamenta şi a susține hermeneutica etnologică, o metodă, după 
aprecierea noastră, specifică şi superior adecvată pentru demersurile şi analizele în domeniul 
antropologiei culturale, precum am încercat să arăt deja în câteva prelegeri dintr-un curs 
universitar (Boldureanu, 1997,b, p.75-80, 114-120), demers pe care îl vom ilustra în ultimele 
capitole ale acestei cărți. 

În încheiere, să urmărim cum se condensează şi se recompun componentele 
mitologemelor care intră în alcătuirea complicatului sistem al faptelor folclorice la care ne-am 
referit, în chipul în care ele se rezumă şi se esențializează în cuvântul rezultat în urma 
etimologizării populare. Aşadar, ce poate spune etimologului cuvântul caldăfer situat într-un 
complex ca acela al faptelor de care ne ocupăm aici? 

Mai întâi semnalăm negativul ca marcă prin care se schimbă registrul de semnificare în 
trecerea de la legendă la zicătoare, adică de la miticul diabolic la uman. În vreme ce Necuratul 
cel prost remarcă faptul că e mai bine în căruță decât în cal, la nivelul conduitei umane, oricât de 
sucită ar fi firea omului, marca se schimbă: omul cel mai controversat, cel mai echivoc tocmai 
prin acesta se caracterizează: pentru el nu e bine nici în cal, nici în căruță! 

Căci, cine poate sălăşui, pentru omul din popor, în necunoscutul, noul, surprinzătorul 
obiect, care, în casele orăşenilor, ţine locul cuptorului cel atât de binecuvântat? . Nimeni altul 
decât Nefârtatul, necuratul, diavolul, Dar ce poate fi acel obiect, altceva decât calul în care 


Necuratul, încă dintru începuturi, şi-a înfăptuit ispita de a se băga?! Să nu luăm în seamă 

eventuala obiecţie a pozitiviştilor, experimentatorilor şi empiriştilor cum că omul din popor n-o 
fi ştiut legenda; pentru modul în care operează cunoaşterea şi ştiinţa omului tradițional nici nu 
era nevoie. Pentru că acesta nu lucrează doar cu ceea ce îi este cunoscut logic, discursiv, 
individual, în lumina conştiinţei. Nu avea nevoie pentru simplul motiv că “baza transferului” i-a 
fost oferită chiar de felul în care el, “crezându-şi urechilor”, a auzit cuvântul rostit de cei care 
aparțin altui mediu decât al lui. Aşa încât pentru el, pentru omul din popor, ciudatul obiect din 
fier nu putea să fie — pentru a avea noimă — decât “cal de fier”. Ce anume putea să-i ofere 
certitudine pentru asta? Desigur, a pornit chiar de la funcția caloriferului, aceea de a da căldură. 
În virtutea ăstui rost, caldăferul face, măcar în parte, în casele orăşenilor, ceea ce face cuptorul 
în casele sătenilor. Caldăferul este, prin urmare, un substitut, netrebnic şi bizar, poate chiar 
periculos, al cuptorului. În această etapă se schimbă din nou marca, reajungându-se la cea 
negativă, inițială. Pentru că dubiosul caldăfer este înlocuitorul unui obiect al gospodăriei şi casei 
tradiționale, cuptorul, marcat covârşitor de sacralitate, fiind “sediul strămoşului ocrotitor al 
casei, familiei şi neamului”, “mediator al opoziției înăuntru-înafară”, “modalitate de comunicare 
cu spiritele strămoşilor”, la gura căruia “se fac vrăji, descântece şi acte de magie medicală” 
(Evseev,1997, p.104). Înlocuind cuptorul şi fiind o maşinărie în care nu se face foc, dar 
încălzeşte, caldăferul nu poate fi astfel, nu poate avea noimă şi semnificație decât dacă este 
Calul — nu de lut, ci de fier — în care Necuratul, după priceperea ispitei dintâi, veche de când 
lumea, s-a furişat, readucând nu numai o “căldură bolnavă” (cum eu însumi am auzit sătenii 
spunând că este cea dată de calu dă fer), ci şi marca negativă. Ea există, chiar dacă sătenii 
vremii noastre o maschează ascunzând-o sub o blândă detaşare ironică în dosul căreia uşor se 
ghiceşte o atitudine negativă, de neîncredere. Doar altfel nu poate fi, din moment ce dracul cel 
prost s-a băgat din nou în cal; în calu-dă-fier. E bine pentru el acolo. Fiindcă că pentru el e bine, 
dacă nu în căruță, unde-i şi mai bine, atunci măcar în cal. Dar dacă pentru Necuratul e bine, ba 
chiar mai bine, atunci fără îndoială că pentru oameni e rău. În felul acesta totul îşi relevă noima 
şi logica. O logică bine articulată şi severă şi o noimă care se păstrează, chiar dacă pentru asta se 


schimbă necontenit mărcile în resemantizări mereu deschise. 


Capitolul 64 


“ABĂRĂBARI”. Repere pentru un demers 


hermeneutic 

Se cuvine ca spre sfârşitul eseului nostru, în chip de provizorie concluzie să ne întrebăm 
şi să încercăm a răspunde care ar fi specificul demersului în tipul oarecum special de aplicare a 
perspectivei antropologice. Rămânând fideli scopului de a vedea în miezul domeniului nostru 


SA. 


omul ca fiinţă înzestrată din Primordii, paradigmatic, cu harul de a fi creator de cultură, de 
edificii spirituale şi de civilizaţie şi de a se modifica continuu, nesfârşit, sub influența modelului 
creator divin al Creaţiei Dintâi, vom spune că omul îşi monumentalizează, în calitate de creatură 
făptuită de Creator, acele valori doar atâta timp cât stă sub puterea pilduitoare a paradigmei 
acesteia. Aici trebuie să semnalăm două limite de netrecut ale antropologiei. Modelul este dat 
omului din Primordii, este cu alte cuvinte un dat primordial, ireductibil şi nedeductibil din 
nimic altceva existent, adică din ceva de tărie ontică mundană, aflat în ordinea “celor 
pământeşti”. Chiar dacă, în procesul de creație omul imită anumite variante create anterior, 
printr-un exerciţiu repetitiv mimetic, acest fapt se referă îndeosebi (dacă nu exclusiv) la latura 
tehnică. Dar până şi cel mai raționalist pozitivism -—care reduce creația la “exercițiul pe modele” 
— recunoaşte astfel rolul prioritar al modelului în raport atât cu tehnica (exerciţiul), cât şi cu noua 
creație socotită astfel ca o imitare a imitării, ca obiectivarea unui mimetism de gradul doi, în care 
noutatea şi valoarea s-ar datora “principiului materialist” al reflectării. Al doilea, ne vedem 
nevoiți să spunem că dacă derivăm totuşi modelul creativ din orice altceva (deci existent în 
ordinea tăriei ontice mundane), atunci presupunem implicit că sacrul “se deduce” din ceva, 
contrazicând definitiv şi anulând postulatul despre supranatura şi preexistenţa sacrului în raport 
cu orice existență, anume aceea că sacrul, chiar dat fiind înlăuntrul lumii noastre (aşa cum e 
cazul sacrului arhaic), totuşi el precede oricare altă existență; pentru că sacrul, ca purtător al 
modelelor şi ca “loc virtual” al acestora, are, aşadar, o supranatură revelată. 

Dar rămânând tributari intramundaneităţii arhaice a sacrului, ne vom resemna cu 
absoluta lipsă de libertate a vieţii pământeşti a omului şi o vom accepta, iar în planul edificării 
spirituale a omului vom dobândi cel mult mituri şi mitologii, apoi cosmogonii şi sociogonii, 
antropogonii şi, în cele din urmă, ca o supremă formă a “inutilității mitologizate”, chiar şi 
teogonii. Acelaşi lucru s-ar întâmpla atunci când, din inabilitate, neprecauţie, ignoranță trufaşă a 
presupusului spirit autonom al omului egocentric şi antropocentric, am proiecta o lumină, o 
viziune “folclorizantă” asupra edificiului oricărei mari religii, asupra dogmaticii unei religii 
universale privită însă din afara ei. 

Doar că primejdia nu-i, în fond, atât de mare pentru că în instaurarea “mitologiei 


religioase” prin folclorizare totuşi tradiția etno-folclorică se sprijină şi rămâne în sfera de 


113 


influență a Sfintei tradiţii (cu alte cuvinte, nu se îndepărtează până la erezie de paradigma, de 
sensul modelator de obârşie revelată a Sfintei tradiţii), precum în cazul legii strămoşeşti din 
spiritualitatea noastră, iar pe de altă parte, coborârea în mundaneitate a divinului extramundan 
nu modifică sensul propriu pe care exemplaritatea divină şi-o păstrează în propria Sfântă tradiție 
păstrătoare ("Zranscendentul care coboară” — Lucian Blaga). “Mitologia creştină” aparține de 
drept şi de fapt celeilalte tradiţii, celei “folclorice”, față de care, îndemnați fiind de o bună 
înțelegere, de fervoarea credinţei — n-avem de ce să devenim intoleranți. Acest neajuns al creației 
omeneşti a fost formulat în termenii de maximă generalitate şi cuprindere de Petre Ţuţea în 
afirmaţia că arta hieratică (doar ea!) reflectă în mod imperfect transcendența (Ţuţea, I, 1992, 
p.53). 

Şi, ca un corolar, vom spune că supranatura revelatorie poate ilumina orice spirit, chiar 
al omului obişnuit — precum vom vedea în capitolul următor consacrat ipotezei “identităţii” 
magice coliva = sicriul. Este un semn că fărâma de sacralitate insuflată în inima, în viața 
nemuritoare a omului are ea însăşi un sens profund modelator, mântuitor, creator al 
îndumnezeirii salvatoare din noi. De aceea, în cele ce urmează, vom încerca să jalonăm reperele 
unui demers de hermeneutică pentru desluşirea “experienţei creative” potrivit sensului revelator 
al înţelesurilor profunde, mântuitoare, salvatoare pe care “baza antropologică” a fiinţei omeneşti 
le poartă în sine ca date din Primordii, aşadar inexplicabile prin nimic altceva, nedeductibile şi 
ireductibile la nimic în ordinea lumii. 

Abia atunci când scânteia creativității insuflată dintru Începuturi în om dobândeşte 
zenitul Fiinţei, omul câştigă iluminarea divină, care-i domină conştiinţa mântuindu-l. Atunci, 
ca într-o “recapitulație a Apocalipsei”, omul îşi cearcă rangul puterii lui sufleteşti — în lumina 
conştiinţei şi în deplinătatea paradigmatic-mântuitoare a credinţei creatoare de sine în lume. 
Omul va vedea atunci cât bine şi cât rău a trimis el în Lumina Creată, îmbogăţind-o, iar urmările 
faptelor fiecăruia se vor judeca prin folosul ori pierderea asupra întregii creaţii (cf. Berdiaev, 
1992, passim). 

Or, cum se desprinde din învăţătura Sfântului Maxim Mântuitorul, surprinzător citat de 
loan Buduca într-o controversată apariţie la Editura “Amarcord” din Timişoara (Doamne, 
Dumnezeule, ce caută Ceauşescu ăsta în rai?, 1997, p.71), “se va face dezgolirea celor 
ascunse, când toţi îşi vor cunoaşte reciproc păcatele” şi când omului, prin conştiinţă, îi este dat să 
poată redeveni lumina iubitoare. Aceasta este cartea Vieţii: conştiinţa fiecăruia. Conştiinţele vor 
fi luminoase ori întunecate după faptele fiecăreia dintre ele, potrivit rodului iubirii din cele care 
au asimilat lumina iubitoare, ori nerodului neiubirii din cele care au respins iubirea Sfântului 


Duh revărsată în lume” (ibid.). 

De aceea, departe de a fi rezervată doar spiritelor alese (uneori puse, ca la antici ori 
romantici, pe seama “lucrării” unui “daimon” ori “geniu”), puterea creatoare revelatorie este 
principial la îndemâna oricui se poate bucura nestânjenit de buna îndrumare a mersului vieții 
sale în sensul paradigmei divine ce-i călăuzeşte lumina conştiinţei ca îndreptare a vieţii 
nemuritoare, date sub vremelnicie, aici, pe pământ, ca trecere spre cele veşnice — sălăşuite aici 
în Lumina Conştiinţei. Nu întâmplător, precum vom vedea în exemplele următoare, lumina 
conştiinţei primeşte impulsul revelator în clipele de mare ori de grea încercare la care este supus 
omul în “această vreme a vieții noastre”, adică în viața pământească. Vom încerca, în final de 
capitol să exemplificăm cu un astfel de “caz”: Iată-l. 

Măcar pentru că există prodigioase preocupări ce stau sub numirea de etnologia 
comunicării, credem că, privind din prezent înspre trecut, merită să presupunem oportunitatea 
unui interes pentru “locurile obscure”, către care să proiectăm o intenţie desluşitoare, de factură 
hermeneutică. Cuvântul de început al titlului capitolului oferă ocazia unui astfel de demers, pe 
care îl întreprindem acum, doar la nivelul ipotezelor de lucru. Dar, mai întâi, să găsim un punct 
de sprijin. El poate să ne vină, de pildă, din mistica medievalului Meister Eckhart, mistică despre 
care Alain de Libera (1997, p.132) spune că este ontologică şi nu psihologică, adică, după acelaşi 
autor, “ea nu este la nici un nivel ancorată în vreo teorie despre << subiect >>”. Cu alte cuvinte, 
există rostiri, există “discursuri” în care toate celelalte componente structurale, implicit funcțiile 
aferente, îşi  estompează rosturile până într-atât, încât dimensiunea ontologică devine 
dominantă. Antropologii — ca şi poeticienii — vor recunoaşte desigur, aici, străvechea funcţie 
întemeietoare a cuvântului, “consistenţa ontică” a cuvântului avută în magia arhaică. Doar că 
în uzul magic arhaic rostul cuvântului nu era, ca mai târziu, acela de a institui logosul ca 
imagine a fiinţei, ci cuvântul era esențiala, primordiala, ireductibila şi irepetabila instituire a 
fiinţei înseşi. Cuvântul era ontosul însuşi şi nu instruirea (reflectarea) ontosului, adică 
“ontologia” — care, astfel, se învederează a fi un ceva derivat, secund. Primordial rămâne, 
precum ne încredințează tradiția dogmaticii creştine, doar Logosul divin, Dumnezeu-Cuvântul. 
Iar în explicitarea lui Libera “imaginea lui Dumnezeu este << însămânţată în firea noastră>>, aşa 
încât cunoaşterea sfârşeşte în non-cunoaştere, vederea însăşi sfârşeşte în fiinţă”. Imaginea la care 
vederea astfel sfârşită ajunge este o teologie a “restaurării imaginii divine în suflet” (ibid.). 

Ajunse acolo vederea, imaginea şi sufletul sunt sinonime şi sinergice, adică, dacă nu 
“de-o ființă”, cel puţin sunt “înlăuntrul Fiinţei” care este Străfundul divin al ființei din om. 

După aceste considerații, vom încerca să constituim — deocamdată schematic — etapele 
unui demers hermeneutic ocazionat de obscura vocabulă ABĂRĂBARI. 


a) Punctul de plecare a fost deja aproximat: magia arhaică. 

b) Unul din argumente ar fi acela că, sub o altă formă, vocabula există încă în folclorul 
copiilor. Or, după cum ne încredinţează Andrei Oişteanu (1988, passim), acest tip de “document 
folcloric” reprezintă prin excelență locul eruperii spontane a nucleelor, mitemelor, entităților 
reziduale ale tuturor orizonturilor mentale revolute din filogenia omului ca ființă spirituală. 
Concret, ne referim la ceea ce copiii de vârste mici desemnează prin expresia, auzită de noi în 
repetate rânduri şi în timpuri şi ocazii diferite, care sună astfel: “Hai să numărăm aborocul!”. 
Menţionăm doar că, de aici aborocul ar însemna “numărătoarea”. Aşadar, expresia ar fi “Hai să 
numărăm aborocul sau numărătoarea!”. Vrem să spunem că, din punct de vedere 
epistemologic, expresia este izomorfă cu acelea ale chimiştilor moderni: kaliul sau potasiul ori 
cuprul sau arama (doar ca în limbajul modernului, savant şi noţional, spre deosebire de copil, 
termenul necunoscut (nou) — Kaliu, Cupru — apare pe primul loc, iar la copii termenul esențial 
apare pe locul doi, ca o instanță de ordin superior, de fapt ca una ce, odinioară, era mai 
cunoscută, mai la îndemână). Tot copiii spun că aborocesc (cu înţelesul foarte clar de “a vrăji”, 
“a încuraja norocul”). 

c) Vocabula apare ca o “prezență sectorială” mai mult decât plauzibilă în perioada 
precreştină străbătând apoi perioada romanizării creştine şi sălăşuind, foarte probabil, în 
străromână. (În paranteză spunem că Dicţionarul lui Massim şi Laurian nu o consemnează nici 
măcar în Glossarium). 

Aici e locul să mărturisim cât se poate de limpede şi de sincer nivelul ipotetic la care ne 
situăm: apreciem că vocabula — prin filieră slavă veche — a intrat în maghiară (precum, de pildă, 
golomb). 

d) În sfârşit, vocabula intră în istorie: până în 1849 — an schismatic pentru relaţiile de 
“provinciali imperiali” ale maghiarilor şi românilor — înțelesul ei nu apare degradat, el fiind acela 
de a “colabora”, “a conlucra” chiar a coroborara argumentele. Abia după 1849 şi mai ales după 
instaurarea dualismului austro-ungar (1867), cuvântul dobândeşte, păstrând până azi, un înţeles 
peiorativ, bărabăr şi a bărăbări însemnând golan, om de nimic, respectiv cărdăşie (prietenie la 
rele, coterie). 

e) În loc de concluzie, notăm aici “etapa etnologică”, ori mai bine spus liantul 
antropologic care uneşte etapele anterior enunțate. În cercetările pe care le-am întreprins la 
Beregsău Mare (Boldureanu, 1996) am găsit jocul BOROCUL (amintit şi de Lucian Costin în 
Graiul bănăţean din 1927). Este un joc “fără lăutari” pe care tinerii necăsătoriți îl execută 
duminicile şi în alte sărbători pe înserate (nu în vatra satului, ci pe la colţuri de uliţă) şi care, în 
posturile mari, îndeosebi în Postul Paştelui, ţine locul jocului obişnuit de duminică. Or, dacă 


punem la socoteală că una dintre funcţiile jocului este cea prenupţială, rezultă, credem, cu 

claritate că Borocul s-a fixat într-o fază de “altoire” a obiceiului prenupțial (jocul) din perioada 
precreştină pe noua religie, chiar, şi, al doilea, funcția propiţiatorie (magică) prenupțială — 
componentă definitorie a dansului — este atât de persistentă, încât este păstrată în ciuda triumfului 
creştinismului, prin artificiul recurgerii la un substitut al funcției religioase a dansului arhaic cu 
care creştinismul se aşează în relaţii aculturative. 

Şi acum o ultimă parte a concluziei. Cuvântul ABĂRABARI a fost de-a dreptul o 
revelaţie atunci când l-am descoperit în vara lui 1997. 

Economistul Petru Muncian din Locve (Voivodina, Serbia), cunoscut în comunitatea 
românilor de acolo ca Pera Şaraţ din Simiai, pus în anumite situații semnificative din punct de 
vedere psiholingvistic, ne-a mulțumit pentru urările noastre de felul: “Să-ţi trăiască pruncii”, “Să 
dea Dumnezeu belşug casei tale”, “Vă mulţumim pentru ospeţie şi generozitate” (unele au fost 
rostite de mine la telefon, din Timişoara), la care el a răspuns constant şi instinctiv astfel: 
“ABĂRĂBARI!” Doar că nici Petru Muncian, economist cu studii superioare, nici consătenii lui 
nu ştiau ce înseamnă vorba asta, ci doar că ea întăreşte orice urare şi... orice mulțumire!. 

Fiind, aşadar, o mulțumire mai puternică decât orice altă mulțumire şi o urare mult mai tare 
în plan magic decât obişnuitele formule propiţiatorii, vedem cu toată claritatea cum obscura — la 
început — vocabulă ABĂRĂBARI îşi relevă cu prisosinţă înţelesul originar magic, precum şi 


tenacitatea care o face ca, prin atâtea avataruri, să ajungă până la noi. ABĂRĂBARI! 


Capitolul 64 


O ipoteză de omologare magică: 


Coliva = Sicriul 


Dacă ne îngăduim să preluăm şi să aplicăm afirmația biologilor cum că în cazul lumii vii 
ontogenia recapitulează (condensând şi rezumând) filogenia, aşadar individul biologic poartă 
în sine, comprimată, istoria speciei din care face parte, atunci pare mai puţin riscant să spunem 
că paradigma lucrează şi în sincronie ea unind în privinţa conduitei şi comportamentului 
creativ-revelator pe marii creatori cu oamenii obişnuiţi. În acest caz nu e vorba de similitudini 
concrete, ori de situaţii particulare, accidentale, ci de decelarea structurii antropologice ce stă 
la baza actelor creative ca acte revelatorii. Aşa încât, oamenii obişnuiţi, ca şi marii creatori, 


sub impresia unor emoţii şi afecte puternice, trăite dincolo de hotarul inhibitor al pudorii şi 

prejudecăţilor, fără teamă, fără ruşine şi fără nădejde, cu ultimele energii dinaintea resemnării 
totale ori căderii fatale, ajung şi ei, oamenii "obişnuiţi", la mari şi cutremurătoare revelații, la 
“redescoperirea” individuală, netrecută prin filtrul conştiinţei, nevenind şi nefiind asimilată din şi 
în planul existenţei şi experienţei individuale — a semnificației unor imagini, “idei” şi “gânduri” 
pe care nu le-au cunoscut anterior, al căror înţeles nici nu-l bănuia şi, fără să le fi fost desluşit de 
cineva sau ceva, deodată înţelesul a devenit copleşitor, dominându-i cu puterea revelaţiei. În 
spiritul lor, ei, oamenii obişnuiţi trăiesc atunci o experienţă totală, inedită, absolut “accidentală”, 
analogă cu ceea ce s-ar numi — în cazul marilor şi autenticilor creatori — “descoperirea sau mai 
bine zis redescoperirea spontană a mitului”. 

Cu câtva timp în urmă, una din studentele din anul I — Litere, an de studiu când tocmai se 
încearcă inițierea în folcloristică şi etnologie — mi-a mărturisit una din experienţele sufleteşti cele 
mai intense şi mai dureroase: pe când era elevă la liceu, tatăl ei decedase subit. Moartea 
fulgerătoare şi prematură a părintelui a dus-o de-a dreptul în stare de şoc. Nu putea să-şi 
închipuie că tatăl ei nu mai trăieşte, dar nici că e mort, ca şi când ea însăşi se prăvălise în hăul 
“începutului de lume”; nu îşi putea cristaliza nici un gând, nici o reprezentare nu-i revenea, iar 
sufleteşte era extenuată, prăbuşită, într-o deprimare fără leac şi fără alinare. Până când a durat 
această stare nemaiîncercată de ea? Până când a văzut COLIVA pregătită şi aranjată pe masa de 
pomenire (tot pe masă fusese cu câteva clipe înainte “închis” în coşciug şi tatăl ei). Atunci, cu o 
putere cu nimic comparabilă, i s-a relevat IMAGINEA ÎNFRICOŞĂTOAREI IDENTITĂŢI: 
coliva = sicriul conținându-l pe tatăl său mort. 

Trebuie să menționez că tânăra nu era obişnuită cu datinile de bună cuviință din 
ceremonialul funerar tradiţional, aşa cum se desfăşura el în lumea satului, lume în care locuiau 
bunicii dinspre tată, sau oricum, după “tipicul” rural al ținutului Hunedoarei — una din zonele 
cele mai păstrătoare — iar despre o asemenea analogie nu-i spusese nimeni nimic vreodată. Este 
şi motivul pentru care tânăra, devenită între timp studentă la Litere precum am spus, m-a întrebat 
după ce m-a încunoştinţat despre revelaţia ei, a cărei sorginte nu înceta să o frământe cu puterea 
unei obsesii. După ce mi-am arătat îndurerata surprindere, am început să adun argumentele care 
mi se păreau neîndoielnice în spiritul formulării unei ipoteze de lucru. Totodată a prins contur în 
mintea mea schița unui demers centrat pe evidenţierea dimensiunii şi structurii antropologice a 
faptului semnalat de studentă, care ar fi breviarul epistemic ce poate fi propus în materie de 
antropologie culturală profilată într-un spațiu spiritual dominat de sinergia solidarităţii 
paradigmatice a conştiinţei şi spiritului omenesc. Curândă vreme am constatat că susținerea 


acestei strategii a constituirii discursului cognitiv poate evidenția trei niveluri: 

a) Nivelul de maximă cuprindere, cel al “generalității antropologice”. Desemnarea 
acestui nivel se bazează pe argumentul adus de James Georges Frazer în capitolul XXXIII al 
“formei prescurtate” din celebra scriere Creanga de aur — capitol semnificativ intitulat 
“Grădinile” lui Adonis. La începutul acestui capitol autorul notează: “Cea mai bună dovadă a 
faptului că Adonis a fost o divinitate a vegetației, mai ales a grâului, ne este dată poate de aşa- 
numitele grădini ale lui Adonis. Acestea erau însă nişte coşuri sau oale umplute cu pământ, în 
care se semăna grâu, orz, lăptuci, mărar şi felurite flori îngrijite, timp de opt zile, mai ales sau 
exclusiv de femei(...) şi la sfârşitul celor opt zile erau duse împreună cu figurine ale lui Adonis 
mort şi aruncate în mare sau în pâraie”. Aşa cum autorul arată în continuare, ne putem permite să 
desluşim aici o viziune arhaică de sinergetism între “chipul natural” (vegetal, potrivit naturii sale 
originare) şi figurinele împreună cu care era aruncat în apă, ele fiind în această alăturare o 
întruchipare a unei “certificări”, a unei adeveriri antropomorfe prin sumară analogie imagistică 
— derivată însă din acea “natură originară” a Zeului. Într-o asemenea “conlucrare” de imagine, 
substanță şi energii, transferul magic este la el acasă, precum vom vedea la subpunctele 
următoare. Ca un adaus adeveritor şi lămuritor, evoc aici un alt exemplu de sinergetism, şi 
anume: în momentul de despărţire, după ce se dă mortului “sărutarea cea mai de pe urmă”, pe o 
măsuţă, la căpătâi, se află coliva. Preotul, înainte de a turna vinul pe trupul neînsuflețit, varsă o 
parte din acelaşi vin pe coliva aflătoare acolo, la căpătâiul mortului. Or, tocmai acel vin, acelaşi, 
în timp ce purifică în vederea învierii la Judecata de Apoi, dar şi “separă” trupul neînsuflețit de 
lumea viilor, tot acel vin dă viață grâului, însuflețind (cu sângele Mântuitorului) trupul colivei, 
care va fi supus consumului ritualic/liturgic de către cei vii, aceştia “biruind (cu viaţa) moartea 
de după moarte”. 

b) Nivelul al doilea al demersului nostru corespunde unui grad mediu de cuprindere dar 
şi de dobândire a unei specificități mai accentuate. Este nivelul cuprinderii şi specificităţii 
etnologice. Aici, la acest nivel, găsim argumentul oferit de Romulus Vulcănescu într-una din 
cele mai elaborate şi documentate lucrări ale sale, Mitologia română, (1987): 

“În Vrancea — spune autorul — s-a conservat o formă transfigurată de antropofagie rituală. 
Este vorba de prima pomană a mortului servită membrilor familiei în coşciug(...). Tot un 
relict antropologic este şi muşcarea de membrii familiei a colţurilor coşciugului, când era scos 
din casă pe umeri de rude şi oprit pe prag pentru îndeplinirea ritualului de trecere dinăuntrul în 
afara casei” (s.a., p.171). Mai trebuie să adăugăm un fapt despre care îmi aduc aminte că, la 
pregătirea mâncărurilor pentru pomană (a căror tuşe rituală se mai păstrează) în copilăria mea am 
surprins, fără să vreau şi aproape fără să-mi fi putut atunci da seama, o discuţie între “babele de 


la oale” (femeile care pregătesc pomana). Discuţia lor mi-a rămas totuşi în memorie; în şoaptă 

ele se întrebau una pe alta dacă n-au uitat cumva să verse, pe ascuns, în bucatele rituale, ce 
tocmai fierbeau, câteva picături din “apa mortului” (apă cu care a fost spălat cadavrul). Mai mult, 
pot să spun că această stranie şi penibilă aducere-aminte din copilărie poate că mi-ar fi rămas 
dosită şi rătăcită prin cotloanele memoriei dacă nu mi-ar fi fost stârnită de o ciudată mărturisire 
a predecesorului meu la această catedră, regretatul folclorist şi etnolog dr. Vasile Tudor Creţu. 
În timpul unor cercetări de teren el mi-a spus că, începând dintr-un anumit moment al copilăriei 
sale, n-a mai consumat niciodată piftie (aliment ritual la nunţi şi înmormântări). Momentul 
evocat cu strângere de inimă de Vasile Creţu se petrecuse atunci când el, copil fiind, a surprins, 
în satul natal, clipa când într-ascuns "babele de la oale"au vărsat în fiertura piftiilor câteva 
picături din apa mortului... 

c) În sfârşit, nivelul al treilea, cel mai restrâns, dar cel mai dens şi mai explicit în 
“concreteţea” lui, este cel al folclorului şi al argumentării etimologice. Zona Hunedoarei — în 
care s-a petrecut faptul despre care mi-a vorbit studenta — este limitrofă Banatului şi este, 
asemenea acestuia, foarte păstrătoare. Or, satul de baştină al lui Vasile Tudor Creţu se află în 
zona cea mai păstrătoare a spaţiului bănățean: cel de munte. În rostirea bănățeană cuvântul 
colivă nu este cunoscut; termenul utilizat încă şi în prezent în mediul rural este CUCIIE (cu uni 
vocalic urmat de diftongul ie, substantiv feminin defectiv de plural). Mai trebuie menționat că 
acest cuvânt nu s-a păstrat în Banat cu înţelesul din limba literară (“cutie”), pentru care, în 
rostirea locală de aici, se foloseşte curent şcătulă, iar învechit, dar încă în uz, este cuvântul 
căşiţă, ori cel de lăcriţă (de la raclă!). Atât cuvântul căşiță, (“casă mică”, “sertar”, 
“despărțitură”), cât mai ales cel de lăcriță socotim că marchează, neîndoios, înrudirea semantică 
cu termenul “coşciug”, cu “sicriu”. (În paranteză, amintim că termenul obişnuit în rostirea 
bănăţenilor pentru “sicriu” este copârşău, cu varianta cobârşău). 

Şi iată că se întrevede “puntea de legătură” între cele trei tipuri de argumente 
reprezentate prin exemplificările aduse până acum în discuție: episodul recurent al “apei 
mortului”. Aproape cu certitudine putem înţelege acum că este vorba de un semn, o picătură din 
“apa mortului”, picătură ce trebuie pusă în mâncarea de pomană, ea, picătura, reprezentând ca 
substitut liantul care, în consum ritualic, identifică prin magie şi mistică arhaică coliva, adică 
cucciia, cu cadavrul şi axează ființa omului într-o coerență paradigmatică întemeiată pe 


structura, generalitatea şi solidaritatea antropologicului. 


Capitolul 66 

Mitul Puterilor ascunse la Lucian Blaga 


În legătură cu opera marilor scriitori o întrebare de neevitat este cea privitoare la poziţia 
lor spirituală în raport cu creaţia şi credința. Lucian Blaga reprezintă, din perspectiva acestui 
raport, unul dintre cele mai interesante cazuri din cultura noastră, pentru că pe linia acestui raport 
vom ajunge nu doar la interesante fațete de ideologie literară, aspecte definitorii ale esteticii şi 
filosofiei artei sale, ci, prin toate acestea, la resorturile creative adînci, adică la resursele 
spirituale genetice ale operei unuia dintre cei mai profunzi poeţi ai secolului douăzeci. Istoria 
literară reţine, încă, împrejurarea că tot pe baza “manevrării” unor asemenea aspecte, poziţia lui 
Lucian Blaga şi opera sa au putut ajunge în perioada totalitarismului comunist în cele mai 
dureroase şi păgubitoare răstălmăciri şi interpretări. 

În acelaşi timp, “cazul Blaga” reprezintă capătul cel mai de sus al axei paradigmatice a 
creativității omeneşti în solidarizarea ei antropologică: la capătul de jos se situează, precum am 
văzut în capitolul precedent, consacrat omologării magice colivă = sicriu, “experiențele la 
limită” susceptibile a fi trăite de omul de rând. Subliniez încă o dată că, trăite în cadrul şi 
invariantele aceluiaşi model antropologic, experiențele creative ale marilor personalități 
individualizate stilistic şi înzestrate cu deosebita forță a expresivității sunt de complexitate şi 
intensitate cu totul ieşite din comun şi mai ales că aceste experiențe se condensează, se 
cristalizează, se “materializează” în opere nepieritoare. 

Venind în interiorul problematicii pe care ne-o propunem aici, vom porni de la două 
opinii ale lui G. Călinescu care vizează universul imagistic şi ideatic al poeziei lui Blaga. 
Menţionăm încă de acum că punctul spre care ne vom îndrepta şi din care, apoi, vom percepe 
creaţia lui Blaga este cel în care “conlucrarea” dintre mit şi mister generează tensiuni creative ale 
artistului şi declanşează creaţia. Iată, aşadar, opiniile lui G. Călinescu. În celebra sa Istorie a 
literaturii din 1941, Călinescu scria: “Poemele luminii sunt încă stângace, pătate de considerații 
filosofice şi de un nitzscheanism zgomotos (în nepotrivire cu temperamentul nesanguin, cam 
rilkean al poetului); în Paşii profestului, în Zamolxe, panteismul, sau mai bine zis panismul, se 
înfăptuieşte cu mijloace artistice superioare şi în consonanță cu tradiţia noastră agrară într-un 
pastoralism în care se regăsesc toate elementele bucolice virgiliene”. Iar mai departe, fixând un 
anumit “topos” al activității poetului, Călinescu adaugă: “Poporul român este creştin ortodox şi 
Dumnezeul creştin este exterior lumii (extramundan — n.n.). Dar cum sufletul popular nu atinge 
niciodată absolutul caracteristic spiritismului, poetul se va opri la mijloc, între cer şi pământ 
(atitudine eretică dar singura cu putinţă în poezie şi în orice legendă, dovadă franciscanismul) şi 
va continua să pipăie concretul lăsându-se nostalgizat de spirit” (Călinescu, 1982, p.876-877). 
George Ivaşcu, cel care avea să îngrijească ediţiile prin care poezia lui Blaga revine în conştiinţa 
publicului după 1960, citează un aforism al lui Lucian Blaga, publicat postum în 
“Contemporanul” din 5 martie 1965: “Tudor Vianu — grăieşte aforismul — s-a arătat, cândva într- 
o conversaţie ce am avut-o, foarte nedumerit de felul gândirii mele mitice. El susținea că mitul 
este un produs colectiv, de circulație. Eu susțineam că din împrejurarea că antichitatea şi 
timpurile moderne tratează mitul ca un dat nu rezultă câtuşi de puţin că individul şi-ar fi pierdut 
dreptul la spontaneitatea mitică; caracterul colectiv al miturilor nu ţine de esența gândirii mitice, 
această notă e un ce secund. Spontaneitatea mitică o socot ca o condiție a “experienței 
creatoare”. “Puterile ascunse”, tainice, temute, stând cumva înlăuntrul misterului şi la temelia 
lui, sunt izvorul şi totodată legătura pe care orice creaţie omenească o întreține cu Creaţia 
Dintii, cu Primordiile. Această relație — ca esență a “existenței creatoare” — se poate exprima 
printr-un edificiu mito-poetic “special”. Îl numim special întrucât el nu arată, nu exprimă un 
conţinut, căci puterile sunt tainice şi negrăite, şi nu arată nici vreo “formă”, pentru că atunci prin 
formă ca semn, el ar numi ce nu poate fi numit, ar deriva din altceva ceva ce este primordial, ar fi 

(termenii lui Călinescu din Istorie) o “atitudine eretică, dar singura cu putință în poezie şi orice 
legendă, dovadă franciscanismul”. 
Deci mitul este “special”, întrucât nu redă nici forma nici “conținutul”, ci relaţia cu 


Primordiile Creatoare, mai bine zis imaginea mito-poetică a acesteia. Dar în acest fel mitul însuşi 
dobîndeşte atributul de apofantic (evidențiind existența unui raport printr-o afirmaţie sau 
negație cu privire la ceva) şi, în acelaşi timp, el revine la funcţia arhaică a simbolizării (redînd 
absentul ca prezență). Doar că, aşa cum am văzut, neputând da ca prezență nici “forma” şi nici 
“conţinutul” absentului, mitul special se mulţumeşte să dea doar imaginea relaţiei printr-un şir 
de negativități. 

Virgil Nemoianu într-un studiu publicat în “Viaţa Românească” din 1993, nr.6-7, p.139- 
147, citind contribuția esenţială a filosofului francez Jean-Luc Marion în trasarea diferenţei 
dintre idol şi icoană, arată că “prin contrast (cu idolul n.n.), icoana (...) nu încearcă să capteze 
nici semnificantul uman, nici semnificatul divin, ci doar relația dintre unul şi celălalt (...). Astfel 
reuşeşte să admită şi să încorporeze distanța şi absenţa, retragerea lui Dumnezeu”. Aşadar, din 
caracterul apofantic al Puterilor — transferat sub forma unui şir de “negativități” în mitul ce 
exprimă raportul — rezultă că a crea nu înseamnă echilibru. Şi, într-adevăr, urmându-l pe 
profesorul nostru Eugen Todoran, găsim un citat edificator din Lucian Blaga (Despre gândirea 
magică, 1941): “A crea nu înseamnă pentru creator dobândirea unui echilibru, după cum o prea 
naivă şi plată interpretare ar vrea să ne facă să credem. Se creează cu adevărat cel mai adesea 
numai la înalte tensiuni, cărora organele de execuţie nu le rezistă totdeauna. Creația sfarmă 
adesea pe creator” (s.n.). 

Dacă ne permitem o uşoară extrapolare printr-un gen de alegorizare, ceea ce ar însemna 
desluşirea unui “sens ereziarh” al creaţiei omeneşti, atunci am spune cu nelinişte că din punctul 
de vedere al creaţiei (care este omul — “creatura”), Creatorul (care este divinul, Marele Anonim) 
este EL însuşi adesea primejduit cu “spargerea” (etimologic, cu “risipirea”) de Sine prin actele 
dezechilibrate puse ca o virtualitate, ca o primejdie latentă de însuşi Creatorul în creatură prin 
Creaţia Divină Dintâi. Adică o disipare şi o diseminare a Creatorului în creatură, iar mai apoi, 
refăcând Gestul Primordial, a omului în actele creative însele. Căci actele sale creative fiind 
făptuite după paradigma Creației Dintâi — deci dincolo de bine şi rău — intră în legătura (i.e. 
relaţie) cu Puterile fără Nume. Cu aceasta ajungem însă în miezul gândirii mitice a lui Lucian 
Blaga. Desigur, poetul nu putea spune că “paradigma creatoare” a Puterilor vine de la Dumnezeu 
(pentru că Puterile sunt necreate), nici că sediul acestora se află în Dumnezeu şi nici că Puterile 
ÎL preced, căci atunci ele L-ar “subordona” şi abia atunci Blaga ar fi fost, asemenea lui Berdiaev, 


la un pas de erezie. Blaga nu este eretic, cu atât mai puţin ateu, şi nici măcar căzut în “rătăciri 

mistice”. Pentru că teologia apofantică nu neagă ființa lui Dumnezeu, ci doar ne spune că Ea nu 
e de găsit şi nici măcar de căutat în ordinea umană a ontos-ului, aşa încât aspectul raportului 
privit dinspre uman, dincolo de “lume”, e unul negativ, căci dinspre uman lipseşte orice 
posibilitate ontică de accedere la divin. Posibilitatea stă doar în relația divinului cu umanul — 
“relație = religie”*) — în faptul că în creatură se găseşte întipărită prin har, ca o paradigmă, 
imaginea relației cu Actul Creaţiei Dintâi, imaginea Căii spre Dumnezeu ca rostul cel mai înalt al 
asemănării omului. Chiar atunci când Divinitatea ia forma (aparentă) pateistă a totalei 
diseminări în natură, se petrec două lucruri contrarii (semn că avem de-a face cu un raport 
transpus în “minus-cunoaştere”): devenită Natură, Divinitatea îşi anulează, prin această 
hierofanie, condiția primordialității, dar chiar dacă prin această devenire, natura se 
înfrumuseţează spiritualizându-se, ea dobândeşte o frumuseţe sacră, ce se transpune în 
dimensiunea mistică a imaginii mito-poetice. Mai explicit, mai elaborat, mai plastic e mitul 
însuşi al acestei deveniri pentru că el recade, cum am văzut, în condiția arhaică a simbolizării: 
redarea absentului în prezență (în mod special prin redarea — relegarea — raportului dintre 
Puteri şi creatură, astfel încît creatura devine creatoare). Aşadar, caracterul apofantic al mitului 
Puterilor primordial şi structural nu rezidă atât în “redarea în negativ” a ceea ce sunt Puterile, ci 
în structura fundamentală a gândirii simbolice şi în intenționalitatea ei magico-mistică (sacră) de 
a institui relația — “relegarea” — ce transpune absentul în cea mai covârşitoare prezență înlăuntrul 
sacrului religios: legătură nemijlocită cu conținutul sacru al entității simbolizate (adică prinse şi 
semnificate în însăşi schema mitului). Pentru Lucian Blaga, cum iarăşi am văzut, valoros în 
planul creaţiei este dozajul polarizat, deci creator de tensiuni dezechilibrante. 

Structurarea mito-poetică se face la mai multe niveluri. Ni se învederează un prim nivel, 


cel al imaginii poetice ca “difuziune natură-zeu”; ca hierofanie: 


“Acoperit de frunze veştede pe-o stâncă zace Pan 
E orb şi e bătrân. 
Pleoapele-i sunt cremene, 
Zadarnic cearcă-a mai clipi, 
Căci ochii-i s-au închis — ca melcii — peste iarnă. 
Stropi calzi de rouă-i cad pe buze: 
unu, 
doi, 
trei, 


Natura îşi adapă Zeul” 

(Pan, Paşii profetului) 


La un al doilea nivel întâlnim metafora lui Dumnezeu-Natură, ceea ce arată o 
“devenire” a imaginii mito-poetice şi o situare a ei la jumătatea drumului spre “exprimare” 


apofantică (panteismul care neagă): 


“Despre Dumnezeu nu poţi vorbi decât aşa: 
îl întrupezi în floare şi-l tăinuieşti în suflşet, 
îl asemeni c-un izvor şi-l laşi să curgă lin 
peste picioare 
îl faci în soare şi-l aduni 
cu ochii, 
îl închipui om şi-l rogi să vie-n sat 
unde-l aşteaptă toate visurile omeneşti. 
Arunci grăunțe în brazdă şi zici: 
Din ele creşte Dumnezeu” 


(Zamolxe, I, 1) 


În sfârşit, la un al treilea nivel, mai complex şi mai profund, în chiar miezul gândirii 
poetice a lui Lucian Blaga, se profilează ceea ce am numit mitul apofantic al Puterilor 
creatoare de tensiuni creative. Întruchiparea mito-poetică a acestora este redată într-un anume loc 


astfel: 


“Bogumil: Că sunt puteri fără grai, numai aşa: i-i-i! 
Puteri nebotezate şi fără nume, prin tărie berbeci 
De cetate, la faţă fără măsură, prin poreclă ruşine 
Şi scârbă. Le alungi cu crucea, ele răspund cu ură” 


(Meşterul Manole, 1, 1) 


Între Puteri şi Creaţie (pentru a le îmbuna, satisfăcându-le “pofta de rău”) în structura 
ritualizată a mitului dramatic se interpune jertfa, iar Increatul — temuta “lume neagră a gândirii 
folclorice — devine creație, frumusețe uman-divină, proiectând paradigma divină în 


demiurgismul uman ca o îmbogățire a Creaţiei Dintâi. Limitele ființei ca vremelnicie şi moartea 

trec în frumuseţea de eternizare prin creaţie, care însă cuprinde şi absoarbe ființa. Biserica se 
prefigurează întâi ca “umbra păsării”: 

Întâiul: O umbră a căzut între noi ca o pasăre uriaşă. 

Manole: “Biserica nu e ridicată, dar umbra ei cade pe nisip”. (Meşterul Manole, 11, 3). 

În afârşit, capătul dinspre lumea noastră a Creației- finitudinea devenirii ca trecere a 
“vieții ce nu moare” din corpul pieritor ai Mirei în corpul arhitectonic sacru şi nepieritor al 
bisericii — continuă Creaţia Divină: 

“Al patrulea: Şi eu am văzut biserica. Din păduri, de sub pietre şi ferigi, copii mici şi 
fără oase s-au apropiat în cete multe de biserică. Copii moi ca melcii, copii care au ieşit fără oase 
din stratul mumelor. Şi copiii au început să mănânce var din zid, au căpătat oase sănătoase şi s- 
au întărit ca pomii tineri”. (Meşterul Manole, III, 1) 

Creaţia prin jertfă este, totuşi, una peste fire; ea îl sfarmă pe creator fiindcă este 
“dimpreună lucrarea” cu tărâmul Puterilor Nenumite care se amestecă şi se potolesc în Creația- 


Jertfă. 


Creaţia omenească în spirit, cultură şi civilizație — fiind o “creaţie a creaturii” — trebuie să 
îndeplinească, pe lângă condiţia fundamentală de a fi consacrarea şi omologarea tensionată a 
jertfirii de sine a “creatorului — creatură” (jertfă prin care el se eternizează), şi o altă condiţie 
situată în acelaşi plan de importanţă: creaţia-jertfă — pentru a rămâne în limitele binecuvântate 
ale sacrificiului şi a nu cădea luciferic în maleficiu — este valabilă doar dacă este analogă 
paradigmei Creaţiei Dintâi, dacă ea are puterea de a se ridica la omologarea omului creator prin 
oferirea traseului de cunoaştere, recunoaştere, asumare şi trăire a exemplarităţii acelei 


paradigme exemplare. 


*) Ipoteza etimologică religie < re- ligare se regăseşte ca fiind atribuită de Marc Augé lui 
Althusser (Auge, 1995, p.45).De fapt, celebrul filosof, hermeneut al conceptului de ideologie 
(dacă îmi este îngăduit a-l numi astfel pe Althusser), face legătura între ideologia “în general” — 
cea dinainte să intervină conceptul de luptă de clasă — ca expresie a puterii celei mai 
cuprinzătoare a spiritului omenesc de a crea autonom neoformaţii intelectuale ideale sieşi 
suficiente, susceptibile să constituie eşafodajul metaforic numit de iluminişti “scaunul de 


judecată al Raţiunii”, şi teologie ca discurs logic/"ştiințific”, ca expresie despre Dumnezeu a 

credinței iubitoare de Dumnezeu venită/hărăzită de la Dumnezeu (Zei) pe căi revelate ori 
suprafireşti. Or, după părerea mea, aici se află înțelesul etimologic: integralitatea şi 
completitudinea, nescindarea şi unitatea fiinţei omeneşti nu se iluminează nici nu se înfăptuiesc 


fără re-ligarea acestor două coordonate definitorii ale omului. 

